Hurihaa Kameh Manager Bolah Jehumah Fahu Fit Fazil Maafah Edhijje - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް - 40 މިނެޓް ކުރިން\n5 މަސް ކުރިން ( ޖުލައި 1, 2020 )\nއޮޅުވާލައިގެން ގިވްއަވޭ އިން ދިން ކަމަށް އެއްބަސްވެ، އެއީ މެނޭޖަރު އޭނާ ލައްވައި ކުރުވި ކަމެއް ކަމަށް ބުނެ، އިސްމާއިލް ފާޒިލް (ފިޓް ފާޒިލް) މާފަށް އެދިއްޖެއެވެ.\nފާޒިލް ބުނަނީ މިއޮޅުވާލުން "ރާވައި، ހިންގައި، ހުރިހާ ކަމެއް ކުރީ" އޭނާގެ މެނޭޖަރު ފޮޓޯގްރާފަރު އަލީ މުހައްމަދު (އެލީޒް) ކަމަށެވެ. ފާޒިލް "ދޯ" އަށް ދިން އިންޓަވިއުއެއްގައި ބުނީ ގިވްއަވޭގެ ގޮތުގައި ދޭން އުޅުނު އެއްޗެއްސަކީ ވެސް ބޭނުން ކޮށްފައި ހުރި އެއްޗެހި ކަމަށާއި، ޝަރުމީލާ އަކީ ވެސް ވުޖޫދުގައި ހުރި މީހެއް ނޫން ކަމަށެވެ. ގިވްއަވޭ ޕޯސްޓްގައި ފެންނަ އެއްޗެސަކީ އެލީޒްގެ ތަކެތި ކަމަށް ފާޒިލް ބުނެއެވެ.\nފާޒިލް ބުނީ ފުރަތަމަ ގިވްއަވޭ ކުރިއަށް ގެންދަން އުޅުނީ މަޖަލަކަށް ކަމަށާއި، ނަމަވެސް ފަހުން ގިނަ ބަޔަކު ބައިވެރިވުމުން އަލަށް ވެސް ގިވްއަވޭ ދޭން ނިންމި ކަމަށެވެ.\n"ދެން ނިންމީ އެ އެއްޗެހިތައް ހަމަ އަސްލަށް ވެސް ގިވްއަވޭސްގެ ގޮތުގައި ދޭން. އެކަމަކު އެއީ ހުސް އެއްޗެހި. ދެން މަ ބުނެފިން ހަމަ އަސްލަށް ވެސް ދެނީ ހެއްޔޭ؟ ބުނީމަ ބުނެފި އާނއެކޭ، ދޭނީއޭ. ދެން މީނަ އަކީ ފުދިގެން ލިބިގެން އުޅޭ މީހެއްވީމަ އަހަރެން ވެސް އެވާހަކަ ގަބޫލުކޮށްފިން" އޭނާ ކިޔައި ދިނެވެ.\nފާޒިލް ބުނީ ގިވްއަވޭ އިން ނަސީބުވެރިއެއްގެ ގޮތުގައި ޝަރުމީލާ ހޮވީ ވެސް އެލީޒް އެވެ. ""ދެން އަހަރެން އޮންލައިންކޮށް ސްޓޯރީޒްތައް ހިންގަން އިންދައި މީނަ ގުރުއަތުގެ ހުރިހާ ކަމެއް ނިންމައިފި ވަރަށް ފާސްޓްކޮށް. ނިންމާފަ ބުނެފި ހޮވިއްޖެއޭ. މިހިރީއޭ އެ ކުއްޖާ. ފޮލޯކޮށްލަ ބަލާށޭ. ކޮންމެވެސް އައިޝް ޝަރޫއެކޯ. ދެން މަ އަވަހަށް ފޮލޯ ވެސް ކޮށްލައިފިން" އިތުރަށް ކިޔައި ދިނެވެ.\nފާޒިލް ބުނާ ގޮތުގައި ގިވްއަވޭގެ ހަދިޔާތައް ޝަރުމީލާ އާއި ހަވާލު ކޮށްދިނުމުގެ ޒިންމާ އާއި ވެސް ހަވާލުވީ އެލީޒް ކަމަށެވެ.\n"ދެން ފަހުން މީނަ ބުނެފި އެއްޗެހިތައް ހަވާލުކޮށްފީމޯ. އެކަމަކު ފޮޓޯއެއް ނަގާކަށް އެއްބަހެއް ނުވިޔޯ. ފުރަތަމަ އަހަރެން ކައިރީގަ ބުނީ، މާސްކެއް އަޅައިގެން، ކުޑަކުޑަކޮށް، ވަރަށް ލަދުން ހުރި މީހެކޯ. ދެންވެސް އަހަރެން ހަމަ އެއްވެސް ކަމަކަށް ޝައްކެއް ވެސް ނުކުރަން އޭނަ އެހެން ބުނީމަ. އަހަރެން ހިތުން އެކަންތައް ނިމުނީތާ." އޭނާ ބުންޏެވެ.\nޝަރުމީލާ ނުފެނިގެން މައްސަލަ ގޯސްވެ، ފާޑުކިޔުން އަމާޒުވި ހިސާބުން ދެން މައްސަލައަށް "ހައްލެއް" ގެންނާނެ ގޮތް ވެސް ކިޔައިދިނީ އެލީޒް ކަމަށް ފާޒިލް ބުނެއެވެ. "ދެން ބޯގޮވާފައި މިހެން އިންދައި އޭނަ އައިސް މި ބުނަނީ ތިމަންނަ ވާހަކަ ދައްކައިފީމޯ (ޝަރުމީލާގެ) ފިރިމީހާއާ، އެ އެއްޗެހިތައް އެ ގެއިން އަނބުރާ ގެންނަން. ގެނެސްފަ ހިނގާށޯ ކޮންމެވެސް އެހެން ގޮތަކަށް، އެހެން މީހަކު ލައްވާ ފޮޓޯއެއް ނަގުވާފަ މީތި ނިންމާލަން." ފާޒިލް ބުންޏެވެ.\nމޫނުބުރުގާ އަޅައިގެން އިން މީހަކީ ޝަރުމީލާ ކަމަށް ބުނެ ވީޑިއޯ އާއްމުކުރި ކުރުން ދިފާއުކޮށް ފާޒިލް ބުނީ ">މޫނުބުރުގާ އަޅައިގެން ހުރި ކުއްޖަކާ ގިވްއަވޭ ގިފްޓް ޕެކް ހަވާލުކުރާތަން ފޮޓޯ ނަގާފައި އެ ވަނީ، ފާޒިލަށް އެނގިގެން ފާޒިލްގެ ރުހުމުގައި ކަމަށެވެ. "އެކަމަކު އެގޮތަށް އެކަމެއް ކުރެވުނުއިރަކު ވެސް އަހަންނަކަށް ނޭނގެއޭ ޝަރުމީލާއެއް ވުޖޫގައި ނެތްކަން;">އަހަރެން ގަބޫލުކޮށްގެން ހުރީ އެ ޝަރުމީލާ އަތުން އެއްޗެހިތައް ހޯދައިގެން އައީއޭ ފޮޓޯއެއް ނަގައި މިކަންތައް އަވަހަށް ހިންދާލަން ވެގެން" ފާޒިލް ކިޔައިދިނެވެ.\nއޭނާ ބުނަނީ މިއީ ރައްޓެއްސެގެ ގޮތުގައި ދެކެ، މެނޭޖަރެއްގެ ގޮތުގައި އިތުބާރުކުރެވުނު މީހަކު އޭނާ އަށް ދިން ބޮޑު ކެއްސެކެވެ.\nފާޒިލް ވަނީ އެލީޒް އޭނާގެ ރިލޭޝިޕަށް ވެސް ނުފޫޒު ފޯރުވާ ކަމަށް ތުހުމަތު ކޮށްފައެވެ. އަދި އެލީޒް ފިޔަވައި އެހެން ރަހުމަތްތެރިން ގެންގުޅެން ހުރަސް އަޅާ ކަމަށް ވެސް ބުނެފައި ވެއެވެ.\nފާޒިލްގެ ހުރިހާ ވާހަކައެއް ދޮގުކޮށް އެލީޒް ބުނީ އޭނާ އަކީ ފާޒިލްގެ މެނޭޖަރެއް ނޫން ކަމަށާއި، ފާޒިލްގެ ހުރިހާ ވާހަކައެއް ދޮގު ކުރާކަމަށެވެ.\nޖުލައި 1, 2020 09:13\nޝަރުމީލާ ފާއިޒް ކީކޭ ތިކިއަނީ؟\nޖުލައި 1, 2020 10:53\nހައްހައްހާ ނޭނގޭ މިސޮރު މިކިޔާއެއްޗެއް.. ދެން ޝަރުމީލާ ހޯދިހެން ތިޔަ ބުނާ މެނޭޖަރަލު ހޯދަން އަހަރުން އުޅެންވީ ދެއްތޯ؟؟ ތިޔަ ބުނަނީ އަނެއްކާ ޖުވޫދުގަ ހުރި މީހެއްގެ ވާހަކަބާ؟ ކޮންމެ އަކަސް ބުނަން އިތީ މީހުން ބޮލަށް ކަނޑަން ނޫޅި އަމިއްލަޔަށް ޒިންމާ ނަގާށޭ.. ދޮގުމައްޗަށް ދޮގުހަދާ އޮޅުވާލަން އުޅެ އަތަށް ގޮވާ ރޭރުވީމަ އަނެއްކާވެސް އަނެއް ގޭސް ގަނޑު ތި އަނބުރަނީ..ދިވެހި ރައްޔިތުން ޤަބޫލުކުރަނީ މިއީ ހަމަ ފާޒިލްގެ މަކަރުވެރިކަމުން އޮޅުވާލި ބޮޑު އޮޅުވާލުމެއްކަމަށް މަކަރާ ހީލަތުގެ އަމަލެއްކަމަށް.. މަކަމުގަ ޝަރުމީލާއެއްވެސް ނޫން މެނޭޖަރެއް ވެސް ނޫން ސީދާ ހަމަ ފާޒިލް 100 ޕަސެންޓް ޒިންމާ ނަގަންޖެހޭނީ.\nޖުލައި 1, 2020 13:48\nފާޒިލް. ފާއިޒެއް ނޫން.\nޖުލައި 1, 2020 09:24\nކީކޭ ބުނާނީ..މީ އަހަރެމެންގެ ސެލެބްރިޓީންގެ ހާލު\nޖުލައި 1, 2020 09:38\nއެލީޒް އަކީވެސް މެނޭޖަރެއްނޫން. މެނޭޖަރެއް ނުވެސް ހުރޭ. މީވެސް ކަންތައް ހިންދާލަށް ރޭވި ސްޓަންޓެއް. ތިދެއްކި ވާހަކަ ކުޑަކުއްޖަކުވެސް ގަބޫލެއް ނުކުރާނެ. ގައިގަ ނެތް ފެންވަރުން ނޫޅެބަލަ. ވަރަށް ފޫހި މީހެއްތީ. ދޮގާއި މަކަރު ހަދާމީހުންނަށް ލިބޭނެ ތިކަހަލަ ލަދުގަންނަވަރުގެ ހާދިސާތައް.\nޖުލައި 1, 2020 09:39\nހޭބަލި އަރާގެން ނުވާވަރުގެ ކަންތައް ކުރަން އުޅޭތި ..\nޖުލައި 1, 2020 09:45\nކާކު ތިވާހަކަ ގަބޫލުކުރާނީ؟ އަދިވެސް ތިމާގެ ރަނގަޅުކަން ދައްކަން...މަކަރުވެރިޔާ!\nޖުލައި 1, 2020 09:56\nޖުލައި 1, 2020 10:07\nތިހާ ވާނުވާ ނޭންގޭނަމަ ފިޓް ފާޒިލް ނުކިޔާ ވާނުވާ ފާޒިލް ކިޔާބަލަ\nޖުލައި 1, 2020 10:11\nދެން ކަލެޔަށް ކިޔާނީ ފިޓް ޝަރޫ.\nޖުލައި 1, 2020 12:02\nޖުލައި 1, 2020 10:20\nމި ފަހެ ކޮންތާކު ބުރާސްފަށްޗެއްތަ... ބޮއި ހަލާކު\nޖުލައި 1, 2020 10:25\nހައްހަައްހާ? މިިހާ ރު މެނޭޖާ އޭ ކިޔާފަ ކެޓިގަންނަން ވެގެން ?\nޖުލައި 1, 2020 10:39\nއަންހެންކުދިން ވ. ވިސްނަށް ޖެހޭނެ .\nފިރިހެނުން ވ. މަކަރުދޯ. ހަމައެކަނި ފާޒިލެއްނޫން ހަމަ ގިނަފިރިހެނުން އިންނަށް އުޅޭއިރު ނޫނީ އިނދެވެންދެން ހަދިޔާ ދީ ހީވާނީ އެހެން ކަމެއްހެން. އިނދެވުނީމަ ހަމަ ދުވަސްކޮޅެއް އަނެއްކާ އެހެން އައިނަކަށް އެންގަނޑު އެކަން.\nތިކަމަކާއި ހެދި ފާޒިލް ގެ އަގުވެސް ވެއްޓުނީ. އެއްދޮގުހަދާ އެދޮގު ފޫބައްދަން އަނެެއްދޮގު ހަދަންޖެހޭ. ކިހާދެރަތޯ. ލިބުނު ފިލާވަޅުން ޢިބުރަތް ޙާޞިލުކޮށް ތެދުވެރިވާންވީ އަބަދުވެސް. އިންސާނުން ނަކީ އުނިބައެއް. ކުށްކުރެވޭބައެއް. ފުރިހަމަ ފަރާތަކީ ﷲ ސުބްޙާނަހޫ ވަތަޢާލާ. އެކަލާނގެއީ ތައުބާ ވާއަޅުންގެ ތައުބާ ެެިެެެެިެެެިެެެެިެެިެެެެިެެެިެެެެެެިެެެެިެެެިެެެެިެެި ޤަބޫލު ކުރައްވާ ފާފަތައް ފުއްސަވައި ދެއްވާ އޯގާވަންތަ ރަސްކަލާނގެ.\nޖުލައި 1, 2020 10:42\nމީނަގެ އެކައުންޓް ފޮލޯކޮށް ލައިކް ޖެހި އެންމެހާ ދިވެހިން އަވަހަށް އަންފޮލޯ ކުރޭ މީނަ . ކީހަބޮޑު މަކަރާއި އޮޅުވާލުމެއް. ޝަރީއަތަށް ދާންޖެހޭވަރު ކަމެއް.\nކައިޒީން އަކީ ހަޤީޤީ ސެލެބްރިޓީ\nޖުލައި 1, 2020 10:54\nމެނޭޖަރޭ ؟؟؟ ތިއުޅެނީ ފެންވަރު އޮޅިގެން\nޖުލައި 1, 2020 10:57\nކަމެއްދެން އަތަށް ގޮވާނީ މިހާވަރަށްހެން ހީވަނީ. ކީއްކުރާނީ... ބައެއް ދިވެހިންގެ ހާލު!\nޖުލައި 1, 2020 11:00\nމަކަރާއި ހީލަތް ހަދި ކަމުގެ ތަހުގީގެއް ރައްޔިތުންގެ މަޖްލިހުން ކުރަން ޖެހޭ. އަދި މިކަމަށް މިވެފަ އޮތް އިއުތިރާފް ބަލަގަނެ މިކަމާއި ދޭތެރޭ ކަމާ ބެހޭ ފަރާތް ތަކުން ފިިޔަވަޅު އަޅަންޖެހޭ. ނޫނީ މީއާންމު ކަމަކަށްވެ މިފަދަ ޕްރޮމޯ ރަގަޅު ގޮތުގަ ހިންގާ ފަރާތް ތަކަށް މިކަމުގެ ނޭދެވޭ އަސަރު ކުރާނެ ކަމަކަށް ވެގެން ހިގައިދާނެ. މަޖިލިހުން ގަވައިދެއް ނުވަތަ ގާނޫނެއް ވެސް ހަދަން ފެނޭ ހަމަ މިކަމަށް.\nކައްޒާބު އަދިވެސް ނުފޯރާފޮތީން ފޫގަޅާތި ބިކާރީ ފިޓް\nއެލީޒް ގެ ފޮޓޯ ކޮބާ؟ އަނެއްކާ އެލީޒް އެއީ ވުޖޫދުގަ ހުރި މީހެއްތަ؟\nޖުލައި 1, 2020 11:13\nމަށަށް ހަމަ ރޮވިއްޖެ!???\nޖުލައި 1, 2020 11:34\nމަސް ތެލުލި އަހަންނެއް ނޫން، އެލީޒް!\nޖުލައި 1, 2020 11:49\nމީހަމަ ހުސް އޮޅުން ބޮޅުން ތަކެއް....ޤައުމުވެސް މިހާލަތުގަ\nޖުލައި 1, 2020 14:43\nކައިޒީން ގިވްއަވޭ ދިންގޮތް ސަޅިވީމަ މިހާރު އެއުޅެނީ އެންމެންގެ ހިތް ހަލާލު ހޯދަން ... ބޭބެގެ މެނޭޖަރ އޯ ކޮންތާކުން ނެރުން މެނޭޖަރ އެއް ... އަނެއްކާ އަނެއް ސްޓަންޓް ... މެނޭޖަރ ގެ ވާހަކަވެސް ގޮވާނީ ހަމަ އަތަށް !!!\nޖުލައި 1, 2020 12:08\nމީ ސެލެބްރިޓީ އެއްތަ އެއީ ކޮންރޮގަކުން ސެލެބްރިީ އަކަންވީ މަ ނުދެނަހުިން ރާއްޖޭގައި މިވަރުގެ ސެލެބްރިޓީއެއް އޅޭކަމެއް\nޖުލައި 1, 2020 12:14\nބަލަ ކަލޭ ހީކުރަނީ އަހަރެމެން ގަމާރު ކަމަށްތަ؟ ޝަރުމީލާގެ ހަގީގަތް ހޯދިގޮތަށް ތިޔަ އެލީޒްގެ ހަގީގަތްވެސް އަހަރެމެން ބަލާނުން.\nޖުލައި 1, 2020 12:20\nޖުލައި 1, 2020 12:21\nއިންސްޓަގްރާމް ސްކޭމް ގިވްއަވޭ ފޮޓޯވެސް ރިމޫވް ކޮއްފި .... މި ސްކޭމްގެ މައްސަލަ ބަލައި ސަރުކާރުން ފިޔަވަޅު އަޅަންޖެހޭ މީނައާމެދު..\nޖުލައި 1, 2020 12:36\nމިއީ ތަޢުލީމީ ތަރުބިއްޔަތުގައި އަޚުލާޤުގެ ހެޔޮ މަގަށް އޮތް ތަރުބިއްޔަތާ ދުރަށް ލައި ނުބައި އަމަލާއި ގޯސް ކަންކަމަށް އޮތް ބިރު އެނގިގެންދާނޭ ތަރުބިއްޔަތާވެސް ދުރަށް ލައި އުފަލާ މަޖަލުގެ ތަޢުލީމެއް ލިބި އެ މަގަށް އިމްތިޙާން ހަދައި އޭ ސްޓާރތަކުން ތަރުބިއަޔަތުކުރީމާ ވާގޮތް. މިއަށްވެުރެ ހެޔޮވާނޭ ލިޔަނ ްކިޔަން ދަސްކޮށްދީފައި ދިރިއުޅެން ދަސްކޮށްދިނުމަސް މަސައްކަތްކުރުން\nޖުލައި 1, 2020 12:39\nކަލޭގެ ކޮންތާކު އޮތް މެނޭޖަރެއް އަދިވެސް ހަ މަ ލަދެއްނުގަނެ ސަރު މީލާއައް ވެގެން ދުވެނަގަނީ ދޮގުހަދަހަދާފަ ފަހަރަކު މީހެއްގެ ބޮލައް ކަނޑަ މުން ދެން އަ މައްޔާތް ފިޓް ސަރު މީލާ އުޅޭ ފާޑެއް ރަނޑާލިން ކުރާ ކަންތައް ތިޔަކުރަނީ\nކަންފަތުލާ މުންޖޭ ކިޔާބަލަ..!\nޖުލައި 1, 2020 12:58\nތިމަންނަ އަކީ ފިޓް މީހެކޯ.. ކަލޭ ކިހިނެއް ފިޓީ، މަކަރާ ހީލަތާ އޮޅުވާލުުމުން ތަ.. ނޫނީ ކަލޭގެ ކޮންތަނެއްތަ ފިޓީ.. ތިގޮތައް ފިޓް ވީމަ ދެން ތިބޭ މީހުންވެސް ވާނީ ބޭޒާރު.. ކަލެޔާ ހެދީ ޕާރސަނަލް ޓޮރެއިނަރުންނަށް ވެސް ހުތުރެއްނު..\nޖުލައި 1, 2020 13:24\nމެނޭޖަރުންނާ އެޑުވައިޒަރުންލައިގެން އުޅޭއިރުވެސް ކުރެވޭނަުކުރެވޭ ކަމެއްނޭންގޭމީހުން މިއުޅެނީ ގައުމު ސިއްސުވާލަން. ޢަމިއްލަ މީހާ ގައިގަ ފެންވަރުނެތީމަ ވާގޮއެއްތީ.\nޖުލައި 1, 2020 13:28\nކައިގެ ގިވް އަވޭ އެއްގަ އޮޅުވައެއް ނުލާނެ! ♥\nތިއެއްވެސް ނޭނގެ ގުޅައިގެން ބަލަން ޖެހޭނީ\nޖުލައި 1, 2020 13:30\nނުފޯރާ ފޮތިން ފޫގަޅަން ނޫޅެބަލަ...\nޖުލައި 1, 2020 13:37\nމަކަރާއި ހީލަތާއި އޮޅުވާލުމުގެ ދައުވާ މީނައަށްކުރަންޖެހޭ\nޖުލައި 1, 2020 13:55\n'ދޮގުހަދާކަން ކަށަވަރީ ﷲ ގެ އާޔަތްތަކަށް އީމާން ނުވާ މީހުންނެވެ. އަދި އެއުރެންނީ ހަމަ ދޮގުވެރިންނެވެ.' [ސޫރަތް ނަހްލް:105]\nރަސޫލާ ސައްލައްﷲ ޢަލައިހި ވަސައްލަމްގެ ހަދީޘް ބަސްފުޅެއްގައި މުނާފިޤާގެ3 ޢަލާމާތުގެ ތެރެއިން ފުރަތަމަ ކަމަކަށް ހަދީޘްކުރައްވާފައި ވަނީ ވާހަަކައެއް ދައްކައިފިނަމަ ދޮގު ހެދުމެވެ.\nޖުލައި 1, 2020 14:12\nއަނެއްކާ އަނެއް ދޮގު.. ކީކޭ ބުނާނީދޯ.. އެއްޗެކޭ ދެން ނުބުނެ ހުރިނަމަ ވެސް އެއްމެ ރަނގަޅުވީހެއްނު\nޖުލައި 1, 2020 14:18\nތީ ފިޓް ފާޒިލް އެތް ނޫން މީގެފަހުން ތީ ގިވްއަވޭ ފާޒިލް ?\nޖުލައި 1, 2020 14:29\nދެންވެސް ތި މަންސޮރު ޤަބޫލުކުރަންވީ މުސްކުޅިން އެ ބުނާ ' މެކުނު ފު މުނަކަސް ގާހަކަޔަކަށް ނުފު މެވޭނެ' ކަ މެވެ.\nޖުލައި 1, 2020 14:51\nޤައުމުގެ ރޯލް މޮޑެލްސްގެ ގޮތުގައި ނުކިޔަވާތިބޭ އަދި އެއްވެސް ހަރުދަނާ މަސައްކަތެއްނުކުރާ އެކަމު މޮޑެލް ވެގެން އުޅޭ މީހުން މައްޝޫރުކުރީމަ ވާނީ މިހެން! މިޤައުމު މިހިސާބައްގެނެސްދިން ބަޠަލުންނަކީ ތިޔަހެން ފިޓު ކިޓު މިޓު ވެގެން ތުއިވެގެން އުޅުނު މީހުންނެއްނޫން! މީޑިޔާވެސް ޢަންމުންވެސް މިވަރު ދަންނަންވެއްޖެ! ތަނަކުން މީހަކު ހޫރިލާއިރަށް އެވަރެއް ނެތިގެން އުޅެންވީމާ ވާނީ އެހެން!\nޖުލައި 1, 2020 18:53\nދެންތިފިޓުކަން ހިންދާލާފަ ބޮޑު ބޮޑު ބަނޑެއް ފަޅުވާލާ އޭރައް މާފުކުރާނަން.\nޖުލައި 2, 2020 00:20\nރާއްޖޭގައި ހުރި އެއްމެ ކާމިޔާބު މީހާ ހެދިގެން އުޅެވެއްޖި އެއްނު ދެން ގިޓާކުޅުނަސް އަންހެން ކުދިން ކާމިޔާބެއްނުވާނެ..އަދިވެސް ނުފޯރާފޮތިން ފޫގަޅާތި..ތިވަރު މީހަކު ނެތިގެން..\nޖުލައި 2, 2020 01:19\nމާފަށް އެދުމުގަވެސް އިތުރު ދޮގުތަކެށް ދޮގެއް ފޮރުވަން އިތުރު ހާސްދޮގު ވިސްނާނުލާ ވަގުތީ އުފާލިބިގަތުމައް ކަންތައްކުުރުމުން ވާނެގޮތައް ތިޔަވަނީ ދެންވެސް ސިޔާސީ މީހުން އެދޭކަހަލަ މާފައް ނޭދި ތެދުވެރިކައެކު މާފަށް އެދުނު ނަމަ\nޖުލައި 2, 2020 09:21\nމިކަހަލަ މޮޔަމީހަކު ފޮލޯކުރާމީހުން މަށައްމާ މޮޔަ.


2kidney fail vefaivaa Zumna ah eheetherive dhehvaa!\nދެ ކިޑްނީ ފެއިލްވެފައިވާ ތިން ކުދިންގެ މަންމަ ޒުމްނާ، އެދެނީ ދީލަތި އެހީއަކަށް\n01 އޭޕްރީލް 2021 - 12:21:32\nތ. ތިމަރަފުށްޓައް ނިސްބަތްވާ ފާތިމަތު ޒުމްނާ އަދި އެރަށަށް ނިސްބަތްވާ އަހުމަދު އާމިރު ކައިވެނީގެ ފޮނި ގުޅުމުގެ ގޮށް އައްސާލީ 2002 ވަނަ އަހަރުގަ އެވެ. ހަޔާތުގެ ފޮނި އުންމީދުތަކާ އެކުގައި އެ ދެމަފިރިން އަމިއްލަ ގޭގައި ދިރިއުޅެމުން ދިޔަ އެވެ. ކައިވެންޏަށް3ވަނަ ކުއްޖާ ލިބުނު ފަހުން އެ ދެމަފިރިންނަށް ލިބިގެން ދިޔައީ ބިރުވެރި ހަބަރެކެވެ.\nއެ ދެމަފިރިންގެ ހަޔާތް ބަދަލުކޮށްލި ހާދިސާ އަހުމަދު އާމިރު ސީއެންއެމް އަށް ކިޔާދެމުން ބުނީ މީގެ ފަސް އަހަރު ކުރިން ތިން ވަނަ ކުއްޖާ ޒުމްނާއަށް ލިބުނު ފަހުން އުދަނގޫތަކަކާ ކުރިމަތިވި ކަމަށެވެ. އެހެންކަމުން ޑޮކްޓަރަށް ދެއްކުމުން ލިބިގެން ދިޔަ ހަބަރަކީ ކިޑްނީގެ ސްޓޭޖް ދަށްވަމުން ދިޔަ ހަބަރެވެ. އެހެންކަމުން ޑޮކްޓަރުގެ ލަފަޔާ އެކުގައި ޒުމްނާގެ ހާލަތު އިތުރަށް ގޯސްވެ ނުދިޔުމަށް މަސައްކަތް ފެށި ކަމަށް އާމިރު ކިޔާދިނެވެ. ޑޮކްޓަރު ދިން ބޭސްތައް ވެސް ގަވާއިދުން ނަގަމުން ދިޔަ ކަމަށް އޭނާ ބުންޏެވެ.\nއެހެން ނަމަވެސް ޒުމްނާގެ ހާލަތު އިތުރަށް ދިޔައީ ގޯސްވަމުން ނެވެ. އެގޮތުން ލޭ މައްޗަށް ގޮސް އަދި އަންހެނުންގެ ފަޔާއި މޫނު ދުޅަވެ، އޭނާއަށް ވާ އުގަދޫތައް ބޮޑުވުމުގެ ސަބަބުން ފަރުވާ ކުރުމަށް ދަރިން ރަށުގައި ބަހައްޓާފައި މާލެ އައި ކަމަށް އާމިރު ކިޔާދިނެވެ. އަދި އައިޖީއެމްއެޗް އަށް ދެއްކުމުން ޑޮކްޓަރު ބުނީ ޒުމްނާގެ ކިޑްނީގެ ކައުންޓް 8.5 އަށް ގޮސްފައި ކަމަށެވެ.\nއެހެންކަމުން ދެން ޑޮކްޓަރު ޒުމްނާއަށް ދެ ކަމެއްގެ ތެރެއިން އެއްކަމެއް ކޮށްގެން ކުރިއަށް ދިޔުމަށް އިހުތިޔާރު ދިނެވެ. އެއީ ޑައިލެސިސް ހެދުން ނުވަތަ ޓްރާންސް ފްލާންޓް ހެދުން ކަމަށް އާމިރު ކިޔާދިނެވެ.\nއެހެންކަމުން އިތުރަށް ޒުމްނާގެ ހާލަތު އެނގެން ބޭނުންވާތީ އާއި ޓްރާންސްޕްލާންޓް ކުރުމަކީ ވަރަށް ބޮޑު ކަމަކަށް ވާތީ އެމީހުން ނިންމީ ބޭރަށް ދިއުމަށް ކަމަށް އާމިރު ބުންޏެވެ.\nޒުމްނާ ގޮވައިގެން 2017 ވަނަ އަހަރުގައި އިންޑިއާގެ ބެންގަލޫރަށް ޓެސްޓުތައް ހެދުމަށް ދިޔަކަމަށް އާމިރު ކިޔާދިނެވެ. އެތަނުން ވެސް ދިނީ އެއް ޖަވާބެއް ކަމަށް އޭނާ ބުންޏެވެ. އަދި ޓްރާންސްޕްލާންޓް ނުވަތަ ޑައިލެސިސް ހެދުމުގެ އިހްތިޔާރު އެތަނުން ވެސް ދިނެވެ.\nއާމިރު ކިޔާދިން ގޮތުގައި އެދަތުރުގެ ހަރަދު އޭރުގައި އެމީހުން ކުރީ އަތުގައި ރައްކާކޮށްފައިވާ ލާރިން ކަމަށެވެ. އަދި އަނބުރާ ރާއްޖެ އައުމަށް ފަހުގައި އައިޖީއެމްއެޗްގެ އެފްރޯ ޔުނިޓަށް ދައްކާ ޒުމްނާއަށް އަވަހަށް ފަރުވާ ކުރުމުގެ މަސައްކަތް ފެށި ކަމަށެވެ.\nއެގޮތުން އޭރުގައި އެ ދެމަފިރިންނަށް ލިބިފައިވާ ކުދިން ވަރަށް ކުޑަ ކަމަށާއި އެހެންކަމުން ޒުމްނާއަށް ކުދިން ކައިރީގައި ރީތިކޮށް ދިރިއުޅެވޭނީ ޓްރާންސްޕްލާންޓު ހަދައިގެން ކަމަށް ޑޮކްޓަރުން ލަފާ ދިނުމުން އެކަމުގެ މަސައްކަތް އެމީހުން ފެށި އެވެ.\nޓްރާންސްޕްލާންޓް ހެދުމަށް ތައްޔާރީތައް ވަމުން ދަނިކޮށް ދެން އެ ދެމަފިރިންގެ ރިހޭ ފައި މައްޗަށް ފޮއި ވެއްޓުނެވެ. އެގޮތުން ކަރަންޓް ޝޯޓެއް ދިމާވެ ދިރިއުޅުމަށް ހަދާފައިވާ ގެ އަދާ ހުލިވެގެން ދިޔަ ކަމަށް އާމިރު ކިޔާދިނެވެ. ނަސީބަކުން ކުއްޖަކު އެގޭގައި އެގަޑީގައި ނެތުމުން އެއްވެސް މީހަކަށް އަނިޔާއެއް ނުވާކަމަށް އޭނާ ބުންޏެވެ.\nއެހެންކަމުން ޒުމްނާގެ ޓްރާންސްޕްލާންޓު ހެދުމުގެ ކަންކަން ލަސްވެގެން ދިޔަ އެވެ. ދިރިއުޅޭ ގެ އެދުމުގެ ސަބަބުނާއި ޒުމްނާގެ ބޭސްފަރުވާއަށް ހަދަރު ކުރަން ޖެހުމުން މާލީގޮތުން ވަރަށް ބޮޑު ދަތިތަކަކާ ކުރިމަތިވެފައިވާ ކަމަށް އާމިރު ބުންޏެވެ.\nޓްރާންސްޕްލާންޓު ލަސްކޮށްލުމަށް ފަހުގައި ޒުމްނާގެ ހާލަތު އެހެން ގޮތަކަށް ރަނގަޅު ކުރެވޭތޯ މަސައްކަތް ކުރަމުން ދިޔަ ކަމަށް އާމިރު ކިޔާދިނެވެ.\nގެ ހެދުމަށް އާމިރު ހަތަރު ލައްކަ ރުފިޔާގެ ލޯނެއް ނެގި އެވެ. ދަރިންނަށް ބޯހިޔާވަހިކަން ހޯދާދިނުމަށެވެ. އެހެން ނަމަވެސް ގޭގެ މަސައްކަތް ނުފެށިގެން އުޅެނިކޮށް އަންހެނުން ވަރަށް ބޮޑަށް ބަލިވެ ހޮސްޕިޓަލުގައި އެދުމަތިކޮށް ޑައިލަސިސް ފެށި އެވެ.\nއާމިރު ބުނީ އެމީހުންނަށް މާލޭގައި އުޅެވޭނެހާ ފެންވަރެއް އޭރުގައި ނެތްކަމަށެވެ. އަދި ދަރިންނަށް އޭނާ ކޮންމެ ގޮތެއްވިއަސް ތައުލީމާއި އެކުދިންގެ މަންމަ ގާތުގައި ބެހެއްޓުން މުހިންމު ވާނެ ކަން ވެސް އާމިރު ފާހަކުރި އެވެ.\nއެހެންކަމުން އޭރުގައި ވެސް ފަންޑު ރެއިސްކޮށްގެން ޒުމްނާ ގޮވައިގެން ޓްރާންސްޕްލާންޓު ކުރުމަށް އިންޑިއާ އަށް ދިޔައީ ކަމަށް އާމިރު ކިޔާދިނެވެ. އޭރުގައި ޒުމްނާއަށް ކިޑްނީ ދިނީ އޭނާގެ ކޮއްކޮއެކެވެ.\nޒުމްނާ އަދި އާމިރުގެ އާއިލާ\nއޮޕަރޭޝަންކޮށް މާގިނަ އިރުތަކެއް ނުވެ ޒުމްނާގެ ހަށިގަނޑަށް ލެއްވި ކިޑްނީ ރިޖެކްޓު ވަމުންދާ ހަބަރު ޑޮކްޓަރު ދިނެވެ. އާމިރުގެ ފައިދަށުން ބިންގަނޑު ދަމައިގެން ދިޔަހެން ހީވި ކަމަށް އެނާ ކިޔާދިނެވެ. ޑޮކްޓަރު ކައިރީގައި ކޮންމެވެސް ގޮތެއް ހަދާދިނުމަށް އޭނާ އާދޭސްކުރި އެވެ. ޑޮކްޓަރުންގެ މަސައްކަތުން ކިޑްނީ މަސައްކަތް ކުރަން ފެށި އެވެ.\nއެހެން ނަމަވެސް އަނބުރާ ރާއްޖެ އައިފަހުން ޒުމްނާގެ ހާލު ރަނގަޅު ނުވާކަމަށް އާމިރު ކިޔާދިނެވެ. އެހެން ނަމަވެސް ދަރިންނާ އެކުގައި ހަމަޖެހިގެން ދިރިއުޅެވޭނެ ކަމުގެ ފޮނި އުންމީދުގައި ރަށަށް ގޮސް4މަސް ނުވަނީސް ޒުމްނާގެ ހާލަތު އަނެއްކާވެސް ގޯސްވި އެވެ.\nއާމިރު ބުނީ މިހާރު އަނެއްކާވެސް ޒުމްނާއަށް މާލެ އައިސްގެން ޑައިލަސިސް ހަދަމުން އަންނަ ކަމަށެވެ. އަދި އޭނާގެ ހަދަން ފަށާފައިވާ ގެވެސް ވަނީ ނުނިމި ކަމަށާއި ނެގި ލޯނުވެސް ވަނީ ނުދެއްކިފައިކަން އޭނާ ކިޔާދި ނެވެ.\nމާލޭގައި ޑައިލަސިސް ހަދަމުން ދާއިރު މިހާރު އުޅެމުން ދަނީ ވިލިމާލޭގައި ބޮޑު އަގުގައި ކުލި ދައްކައިގެން ދަރިންނާއި މަންމަ ގޮވައިގެން ކަމަށް އާމިރު ބުންޏެވެ. އެހެންކަމުން މާލީ ދަތިތަކާ ވަރަށް ބޮޑަށް ކުރިމަތިވެފައިވާ ކަމަށްވެސް އޭނާ ކިޔާދިނެވެ.\nދަރަނި ބޮޑުވެފައި ވުމުން އެކަމުގެ ވާހަކަ ސަރުކާރަށް ވެސް ދަންނަވާފައިވާނޭ ކަމަށް ވެސް އެނާ ބުންޏެވެ.\nއާމިރު ބުނީ އޭނާގެ އަންހެނުން ޒުމްނާގެ ކިޑްނީ އަނެއްކާވެސް ޓްރާންސްޕްލާންޓް ހެދުމަށް މިހާރު ހުރިހާ ތައްޔާރީތައް ވެފައިވާ ކަމަށެވެ. އެގޮތުން މި ފަހަރު ދެނީ އޭނާގެ ކިޑްނީ ކަމަށް ވެސް އާމިރު ބުންޏެވެ.\nމި ހުކުރު ނޫން ދެން އަންނަ ހުކުރުގައި މިހާރު އިންޑިއާއަށް ފުރުމުގެ ތައްޔާރީތައް ވަމުންދާ ކަމަށާއި ޕޮރިން މިނިސްޓްރީގެ ހުއްދަވެސް އަދި އާސަންދަވެސް ލިބިފައިވާ ކަމަށް އޭނާ ބުންޏެވެ.\nއާމިރު ބުނީ އޭނާއަކީ ރިސޯޓުތަކަށް ދަރުތުކުރާ ދޯންޏެއްގެ މާލިމީއެއް ކަމަށާއި އަންހެނުން ބަލިކަމުން ކައިރީގައި ހުންނަން ޖެހުމުން އޭނާ އަށް އާއިލާއަށް އާމްދަނީ ހޯދައިދުނުމުގައި ވަނީ ދަތިތަކަކާ ކުރިމަތިލާން ޖެހިފައި ކަމަށެވެ.\nއެހެންކަމުން ޒުމްނާ އަދި އޭނާގެ ފިރިމީހާ އާމިރުގެ ފަރާތުން އެދެނީ ތިޔަ ބޭފުޅުންގެ ދީލަތި އެހީއަކަށެވެ.\nޑޮލަރު އެކައުންޓު ނަންބަރު:770000365102\nފާތިމަތު ޒުމްނާ -7584041\nއަހުމަދު އާމިރު - 7832210


EPL: Stoke in United hifahattaali iru City ah Liverpool athun hihgaimu molheh – adduLIVE\nޔުނައިޓެޑަށް ސްޓޯކް އަތުން ޕޮއިންޓެއް\n0 Sep 10, 2017, 08:24 ލިޔުނީ އަހުމަދު ނަސޫހް\nއިނގިރޭސި ޕްރިމިއާ ލީގުގައި މެންޗެސްޓާ ޔުނައިޓެޑާއި ސްޓޯކް ސިޓީ ބައްދަލުކުރި މެޗު 2-2 އިން އެއްވަރުވެ ޔުނައިޓެޑުގެ %100 މޮޅު ރެކޯޑު ނިމުމަކަށް އައިސްފިއެވެ.\nސީޒަނުގެ ފުރަތަމަ ތިން މެޗު ފަސޭހަކަމާއެކު ކޮޅަށް ގޯލެއް ނުވައްދާ ޔުނައިޓެޑުން ކާމިޔާބުކޮށްފައިވިނަމަވެސް ސްޓޯކްގެ ދަނޑުގައި ކުޅުނު މިމެޗަށް ޔުނައިޓެޑު ނިކުމެފައިވަނީ މެޗު އުނދަގޫ ވާނެ ކަމަށް ބަލައިގެންނެވެ.\nފުރަތަމަ ހާފުގެ ބޮޑުބައި ޔުނައިޓެޑުން ކޮންޓްރޯލް ކޮށްގެން ކުޅުނު ނަމަވެސް ސްޓޯކުން ވަނީ ހާފު ނިމެން ކައިރިވެފައިވަނިކޮށް ލީޑު ނަގާފައެވެ. ނަމަވެސް ޔުނައިޓެޑުން ވަނީ ސްޓޯކަށް ލީޑު ހިފެހެއްޓުނަ ނުދީ ގިނައިރުތަކެއް ނުވެ ގޯލު ޖަހާފައެވެ. ސްޓޯކްގެ ލަނޑު ޖަހާފައިވަނީ ޗުޕޯއެވެ. ޔުނައިޓެޑަށް ނަތީޖާ ހަމަހަމަ ކޮށްދިނީ ރަޝްފޯޑެވެ.\nދެވަނަ ހާފުގައި ލުކާކޫގެ ގޯލަކާއެކު ޔުނައިޓެޑުން ލީޑު ނެގި ނަމަވެސް ޗުޕޯ ވަނީ މެޗުގައި ދެވަނަ ފަހަރަށް ގޯލު ޖަހައި ނަތީޖާ ހަމަހަމަ ކޮށްފައެވެ. ނަތީޖާއަށް އިތުރު ބަދަލެއް ގެނައުމަށް ދެޓީމުންވެސް ކުރި މަސައްކަތް ވަނީ ކާމިޔާބުވާ ގޮތެއް ނުވެ މެޗު ނިމިގެން ގޮސްފައެވެ.\nއިއްޔެ ޕްރިމިއާ ލީގުގައި ކުޅުނު އިތުރު މެޗުތަކަށް ބަލާއިރު މެންޗެސްޓާ ސިޓީ ވަނީ ފަސޭހަކަމާއެކު 0-5 އިން ލިވަޕޫލްގެ މައްޗަށް ކުރި ހޯދާފައެވެ. އަގުއޭރޯ އާއި ޖީސޫސް އަދި ލިރޮއި ސަނޭގެ ގޯލުތަކުން ގުއާޑިއޯލާގެ ޓީމަށް ފަސޭހަ މޮޅެއް ލިބިފައިވާއިރު ލިވަޕޫލްގެ ފޯވާޑް މަނޭއަށް ރެފްރީ ވަނީ ފުރަތަމަ ހާފުގައި ރަތް ކާޑު ދައްކާފައެވެ.\nމަނޭގެ ރަތް ކާޑަށްފަހު ސިޓީ އިން ލިވަޕޫލް ކޮޅަށް ގޯލު އޮއްސާލާފައިވާއިރު ރޭގެ މެޗުގައި ގެބްރިއަލް ޖީސޫސް އަދި ލިރޮއި ސަނޭ ވަނީ ކޮންމެ ކުޅުންތެރިޔަކަށް ދެ ލަނޑު ޖަހާފައެވެ.\nއެންމެ ފަހަކަށް ކުޅުނު ދެ މެޗުން ބަލިވި އާސެނަލް ވަނީ ފަސޭހަ ކަމާއެކު 0-3 އިން ބޯންމައުތް ބަލިކޮށް ތާވަލުގެ ތަންކޮޅެއް ކުރިއަށް ޖެހިލާފައެވެ. ޑެނީ ވެލްބެކްގެ ދެ ގޯލާއި އެސިސްޓެއް ރޭގެ މެޗުގައި ފެނިގެން ގޮސްފައިވާއިރު އާސެނަލް އިން ދެން ގޯލު ޖަހާފައިވަނީ ކުލަބުން ރެކޯޑު އަގަކަށް ގެނައި ލަކަޒެޓްއެވެ.\nޗެލްސީވެސް ވަނީ ލެސްޓާއާ ދެކޮޅަށް ކުޅުނު މެޗު 1-2 އިން ކާމިޔާބުކޮށް ހަމަޖެހިލާފައެވެ. މޮރާޓާ އަދި ކަންޓޭގެ ގޯލުން ޗެލްސީ ލީޑުގައި އޮތްވާ ލެސްޓާ އިން ގޯލެއް ޖަހާފައިވަނީ ލިބުނު ޕެނަލްޓީއަކުން ޖޭމީ ވާޑީއެވެ. މެޗުން މޮޅުވެ ލިބުނު7ޕޮއިންޓާއެކު ޗެލްސީ ވަނީ ލީގު ތާވަލުގެ3ވަނައަށް ޖެހިލާފައެވެ.\nއެއްވަނައިގައި 10 ޕޮއިންޓާއެކު އޮތީ ޔުނައިޓެޑެވެ. ސިޓީ ދެވަނައިގައި އޮންނަން ޖެހިފައިވަނީ ގޯލުގެ ތަފާތުންނެވެ. ހެރީ ކޭންގެ ދެ ލަނޑާއެކު ރޭ އެވަޓަން ބަލިކުރި ސްޕާސް އޮތީ7ޕޮއިންޓާއެކު ލީގު ތާވަލުގެ5ވަނައިގައެވެ. 8 ޕޮއިންޓާއެކު4ވަނަ ލިބިފައިވަނީ ވަޓްފޮޑްއަށެވެ.


Hamid Seytaa dhekolhah Adheeb ge hekibas Supreme courtun balainugai - Dhiyares\nޙާމިދު ސޭޓާ ދެކޮޅަށް އަދީބުގެ ހެކިބަސް ސުޕްރީމް ކޯޓުން ބަލައިނުގަތް\nސުޕްރީމްކޯޓުގެ މިއަދުގެ އަޑުއެހުމުގެ ތެރެއިން\nއެމްއެމްޕީއާރުސީ ޚިޔާނާތުގެ މައްސަލާގައި ކުރިމިނަލް ކޯޓުން ހުކުމްކޮށްފައިވާ މ.ޝޫރާމަންޒިލް، ޙާމިދު އިސްމާޢީލް (ޙާމިދު ސޭޓު)އާ ދެކޮޅަށް ކުރީގެ ނައިބުރައީސް އަޙްމަދު އަދީބުގެ ހެކިބަސް ބަލައިނުގަތުމަށް ސުޕްރީމް ކޯޓުން ނިންމައިފިއެވެ.\nޙާމިދުގެ ފަރާތްޕުޅުން ސުޕްރީމްކޯޓަށް ހުށަހަޅުއްވާފައިވާ އިސްތިއުނާފު މައްސަލާގައި ދައުލަތުގެ ފަރާތުން އައު ހެކީގެ ގޮތުގައި އަދީބު ދެއްވާފައިވާ ބަޔާނެއް ހުށަހެޅިއެވެ. ޙާމިދުގެ ފަރާތުން އަދީބަކީ ޙާމިދަށް ތުހުމަތުކުރެވޭ މައްސަލާގައި އޭނާއާއެކު ބައިވެރިކަމަށް ތުހުމަތުވާ ބޭފުޅެއްކަން ފާހަގަކުރިއެވެ.\nޙާމިދުގެ މައްޗަށް ދައުވާކޮށްފައިވަނީ ޅ.މާބިހުރާ ރިސޯޓު ހެދުމަށް ކުރެއްދޫ ހޯލްޑިންގްސް ޕްރައިވެޓް ލިމިޓެޑަށް ދޫކުރުމަށް ނެގި5މިލިއަން އެމެރިކާ ޑޮލަރަށް ޚިޔާނާތްތެރިވި މައްސަލައިގައެވެ. މި މައްސަލާގައި އަދީބުގެ އިތުރަށް އެމްއެމްޕީއާރުސީގެ ކުރީގެ މެނޭޖިން ޑިރެކްޓާ ޢަބްދުﷲ ޒިޔަތުގެ މައްޗަށް ދައުވާކުރިއެވެ. ދެ ބޭފުޅުންވަނީ ދައުލަތާއެކު ހެދި އެއްބަސްވުމެއްގެ ދަށުން އެ ތުހުމަތަށް އިއުތިރާފުވެފައެވެ.\nއެ ފައިސާއަށް ޚިޔާނާތްތެރިވެ އެ ފައިސާ ޖަމާކޮށްފައިވަނީ ޙާމިދު ސޭޓުގެ ހިއްސާ އޮންނަ މިލޭނިއަމް ކެޕިޓަލް މެނޭޖުމެންޓު ޕްރައިވެޓް ލިމިޓެޑުގެ ބޭންކު އެކައުންޓަކަށެވެ. އޭނާގެ މައްޗަށް ތުހުމަތުކޮށްފައިވަނީ އެ ފައިސާ ބޭނުންކުރި ކަމަށެވެ.\nމި މައްސަލާގައި ޙާމިދުގެ މައްޗަށް ދައުލަތުން ދައުވާކޮށް އެ ދައުވާ ސާބިތުވެ، ދެ އަހަރު ދުވަހުގެ ޖަލު ހުކުމެއް އޭނާގެ މައްޗަށް ކުރިމިނަލް ކޯޓުން އިއްވިއެވެ. އެ ދައުވާ ސާބިތުވި2އަހަރާއި 18 މަސް ދުވަހުގެ ހުކުމެއް އެ ކޯޓުން އިއްވައި އެ ހުކުމް ތަންފީޒުކޮށް ނިންމާފައިވެއެވެ. އެ މައްސަލަ ހައިކޯޓުގައި އިސްތިއުނާފުކުރުން ދަށު ކޯޓުގެ ޙުކުމް ހައިކޯޓުން ދެމެހެއްޓިއެވެ.\nއެ މައްސަލާގައި ދައުލަތުން ހުށަހެޅި ކަންކަމުގެ ތެރޭގައި އައު ހެއްކެއްގެ ގޮތުގައި އަދީބުގެ ހެކިބަސް ހުށަހެޅިއެވެ. ޙާމިދުގެ ވަކީލުން އަދީބަކީ އެ ކުށުގައި ޙާމިދާއެކު ބައިވެރިވިކަމަށް ތުހުމަތުވާ ފަރާތެއް ކަމަށާއި އަދީބުގެ ހެކިބަސް ބަލައިނުގަނެވޭނެ ކަމަށް ބުންޏެވެ.\nއަދީބުގެ ހެކިބަހަކީ އަލަށް ލިބުނު ހެއްކެއްގެ ގޮތުގައި ބަލައިގަނެވެން ނެތް ކަމުގައި ފާހަގަކުރައްވައި އަދީބަކީވެސް އެ ކުށުގައި ބައިވެރިވި ފަރާތެއް ކަމުގައި ސުޕްރީމް ކޯޓުގައި މައްސަލަ ބައްލަވާ ފަނޑިޔާރުންގެ ބެންޗުގައި އިސް ފަނޑިޔާރަކަށް އިންނެވި ޤާޟީ ޢަލީ ރަޝީދު ފާހަގަކުރެއްވިއެވެ. އެ ނުކުތާ ރައީސް ޔާމީނުގެ ވަކީލުންގެ ފަރާތުން ފާހަގަކުރައްވާފައިވަނިކޮށް އެމަނިކުފާނާ ދެކޮޅަށް އަދީބުގެ ހެކިބަސް ބަލައިގަތުމަށް ނިންމި ކުރިމިނަލް ކޯޓުގެ ބެންޗުގައި އިސްކޮށް އިންނެވީވެސް ފަނޑިޔާރު ޢަލީ ރަޝީދެވެ.\nސުޕްރީމް ކޯޓުގައި މިއަދު މައްސަލަ ބެއްލެވި ބެންޗުގައި ތިއްބެވީ ފަނޑިޔާރު ޢަލީ ރަޝީދުގެ އިތުރުން ފަނޑިޔާރު ޑރ.މުޙައްމަދު އިބްރާހީމް އަދި ފަނޑިޔާރު މަހާޒު ޢަލީ ޒާހިރެވެ.\nކުރީގެ ނައިބުރައީސް އަދީބް އެމްއެމްޕީއާރުސީ ޚިޔާނާތް ސުޕްރީމް ކޯޓު\nޢަދުނާނު ފުލުހުންގެ ވަޒީފާއިން ވަކިކުރީ ރަނގަޅަކަށް ނޫން: ސުޕްރީމް ކޯޓު\nލިޔުމެއް ނެތިގެން ބޭރުކޮށްލި ޖިންސީ ގޯނާގެ މައްސަލައެއް ސުޕްރީމް ކޯޓަށް\nބަންދު މުރާޖަޢާނުކުރެވުނަސް ބަންދުގައި ތިބޭ މީހުން ދޫކުރުން ލާޒިމެއްނޫން: ސުޕްރީމް ކޯޓު


ޕަބްލިޝްކުރި ތާރީޚް: 25 އޮގަސްޓް 2014\nޕަބްލިޝްކުރި ގަޑި: 08:27\nސުންގަޑި: 14 ސެޕްޓެންބަރު 2014 15:00\nކ. މާފުށި އިންޖީނުގޭގެ އައު ޢިމާރާތް ހެދުމުގެ މަސައްކަތް\nމިކުންފުނީގެ ކ. މާފުށި އިންޖީނުގޭގެ އައު ޢިމާރާތް ހެދުމުގެ މަސައްކަތް\nމިކުންފުނީގެ ކ.މާފުށި އިންޖީނުގޭގެ އައު ޢިމާރާތް ހެދުމުގެ މަސައްކަތް ކޮށްދެއްވާނެ ފަރާތެއް ހޯދުމަށް ބޭނުންވެއެވެ.\nމިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2014 އޮގަސްޓު 26 އިން 2014 ސެޕްޓެންބަރު 14 ގެ ނިޔަލަށް ބަންދުނޫން ކޮންމެ ދުވަހަކު ހެނދުނު 9:00 އިން މެންދުރުފަހުގެ 15:00 އާދެމެދު 100.00 ޔޫ.އެސް ޑޮލަރު ނުވަތަ އެއަގަށްވާ ދިވެހި ރުފިޔާއަށް ޑޮކިއުމަންޓް ބައްލަވައިގަތުމަށްފަހު، 2014 ސެޕްޓެންބަރު 15 ވާ (ހޯމަ) ދުވަހުގެ 11:00 އަށް މިކުންފުންޏަށް ވަޑައިގެން މަޢުލޫމާތު އޮޅުންފިލުވުން އެދެމެވެ. އަދި 2014 ސެޕްޓެންބަރު 23 ވާ (އަންގާރަ) ދުވަހުގެ 11:00 އަށް އަންދާސީހިސާބު ހުށަހެޅުއްވުން އެދެމެވެ. ބިޑް ޑޮކިއުމަންޓް ދޫކުރެވެނީ 2014 ސެޕްޓެންބަރު 01 އިން 2014 ސެޕްޓެންބަރު 14 ގެ ނިޔަލަށް ބަންދުނޫން ކޮންމެ ދުވަހަކު ހެނދުނު 9:00 އިން 15:00 އާ ދެމެދުގައެވެ.\nމިމަސައްކަތުގެ ބިޑް ސެކިއުރިޓީގެ ގޮތުގައި 10,000.00 (ދިހަހާސް ރުފިޔާ) ނުވަތަ އެއަގަށްވާ ޔޫ.އެސް ޑޮލަރު ހުށަހަޅަންވާނެއެވެ. އަދި ޕާރފޯމަންސް ސެކިއުރިޓީގެ ގޮތުގައި، ހުށަހަޅާ އަގުގެ ބިޑް ކާމިޔާބު ކުރައްވާ ފަރާތުން އަދާކުރަންޖެހޭނެއެވެ. ބިޑް ސެކިއުރިޓީ އަދި ޕާރފޯމަންސް ސެކިއުރިޓީގެ ގޮތުގައި ހުށަހަޅަންވާނީ ބޭންކް ގެރެންޓީ ލެޓަރ (ބިޑް ޑޮކިއުމަންޓުގައިވާ ފޯމެޓާ އެއްގޮތަށް)، ބޭންކް ޑްރާފްޓް ނުވަތަ ބޭންކް ގެރެންޓީ ދީފައިވާ ޗެކެކެވެ. މިމަސައްކަތަށް ހުށަހަޅާ އަންދާސީހިސާބު ބާޠިލުވާ މުއްދަތުގެގޮތުގައި މަދުވެގެން 50 (ފަންސާސް) ދުވަސް ދެވެންވާނެއެވެ. އަދި ބިޑް ސެކިއުރިޓީ ބާޠިލުވާ މުއްދަތު މިމަސައްކަތަށް ހުށަހަޅާ އަންދާސީހިސާބު ބާޠިލުވާ މުއްދަތަށްވުރެ 20 ދުވަސް އިތުރުވާންވާނެއެވެ.\nވީމާ، މިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2014 ސެޕްޓެންބަރު 23 ވާ (އަންގާރަ) ދުވަހުގެ 11:00 އަށް ބީލަން ހުށަހެޅުއްވުން އެދެމެވެ. ބީލަން ހުށަހެޅޭނީ ހަމައެކަނި ބީލަން ޑޮކިއުމެންޓް ބައްލަވައިގަންނަ ފަރާތްތަކަށެވެ.\n2014 އޮގަސްޓު 26 އިން 2014 ސެޕްޓެންބަރު 14 އަށް\n9:00 އިން 15:00 އަށް\n2014 ސެޕްޓެންބަރު 01 އިން 2014 ސެޕްޓެންބަރު 14 އަށްް\n2014 ސެޕްޓެންބަރު 15 ގައި\n2014 ސެޕްޓެންބަރު 23 ގައި\n29 ޝައްވާލު 1435\nދައުލަތުގެ މާލިއްޔަތު ގަވާއިދުގެ 8.01 ގެ (ކ) ގައި ބަޔާންކޮށްފައިވާ ޙާލަތެއް ދިމާވާނަމަ، އެމާއްދާގައި ބުނާފަދަ ލިޔުމެއް ބީލަމާއެކު ހުށަހަޅުއްވަންވާނެއެވެ.\nމަޢުލޫމާތު ފުރިހަމަނޫން ބިޑްތައް ބާޠިލުކުރުމުގެ ފުރިހަމަ އިޚުތިޔާރު ސްޓެލްކޯއަށް ލިބިގެންވެއެވެ. އަދި ބިޑް ކޮންމެ ވަގުތެއްގައިވެސް ބާޠިލުކުރުމުގެ އިޚުތިޔާރު ސްޓެލްކޯއަށް ލިބިގެންވެއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3338121 / 3338124 / 3338122 ނަންބަރު ފޯނާއެވެ. އަދި އީމެއިލް ކުރައްވާނީ [email protected] މި އެޑްރެހަށެވެ.


Courtois Ah Man City Aa Dhekolhah Nukulheveyne - Vaguthu\nކޯޓުއާ އަށް ސިޓީއާ ދެކޮޅަށް ނުކުޅެވޭނެ\n1 އަހަރު ކުރިން ( މާޗް 10, 2020 )\nރެއާލް މެޑްރިޑްގެ ގޯލްކީޕަރު ތިބާއުޓް ކޯޓުއާގެ ފަޔަށް އަނިޔާވެ އޭނާ އަށް ޗެމްޕިއަންސް ލީގުގެ ދެ ވަނަ ބުރުގެ ދެ ވަނަ ލެގުގައި މި މަހުގެ 18 ވަނަ ދުވަހު މެންޗެސްޓާ ސިޓީއާ ދެކޮޅަށް ނުކުޅެވޭނެ ކަން ޔަގީންވެއްޖެއެވެ.\nބެލްޖިއަމްގެ ކީޕަރު ކޯޓުއާގެ ވައާތު ކުޑަކަޅުވާ އަށް އަނިޔާވީ ލީގުގައި ރެއާލް އެންމެ ފަހުން ބެޓިސްއާ ދެކޮޅަށް ކުޅުނު މެޗުގައި ކަމަށް ރިޕޯޓުތައް ބުނެއެވެ. ބެޓިސްގެ ދަނޑުގައި ކުޅުނު އެ މެޗުގެ 90 މިނެޓު ކޯޓުއާ ފުރިހަމަކުރި ނަމަވެސް މެޗުގެ ފަހުކޮޅުގައި 27 އަހަރުގެ ކީޕަރުގެ ހަރަކާތްތައް ހުރިގޮތުން އޭނާ އަށް ކޮންމެވެސް ވަރެއްގެ އުނދަގޫތަކެއް ކުރިމަތިވެފައިވާކަން ހާމަވިއެވެ.\nރެއާލްގެ ރަސްމީ ވެބްސައިޓުގައި ބުނެފައިވަނީ މިއަދު ހެދި ޓެސްޓު ތަކުން ދައްކާ ގޮތުން ކޯޓުއާ އަށް އަނިޔާވެފައިވާކަން ޔަގީންވެއްޖެ ކަމަށާއި މުޅިން ފިޓްވެގެން ދަނޑުމައްޗަށް އެނބުރި އަންނަން ދުވަސްކޮޅެއް ނަގާނެ ކަމަށެވެ. އެހެންކަމުން ލީގުގައި އަންނަ ހުކުރު ދުވަހު އެއިބާއާ ދެކޮޅަށް ކުޅޭ މެޗު ވެސް ކޯޓުއާ އަށް ގެއްލޭނެއެވެ.\nކޯޓުއާ ވަނީ ރެއާލްއާ ސިޓީ ސެންޓިއާގޯ ބާނެބެއުގައި ކުޅުނު ފުރަތަމަ ލެގު މެޗުގައި މުހިއްމު ބޯޅަތަކެއް މަތަ ކޮށްފައެވެ. އޭނާގެ ބަދަލުގައި ކުރިއަށް ހުރި މެޗުތަކުގައި ރެއާލްގެ ގޯލު ބަލަހައްޓާނީ ދެވަނަ ކީޕަރު އަލްފޮންސޯ އަރިއޮލާ އެވެ. ފްރާންސްގެ ޕީއެސްޖީން ގެނައި ކީޕަރު މިސީޒަނުގައި ރެއާލަށް ކުޅެފައިވަނީ އެންމެ އަށް މެޗެވެ.\nކޯޓުއާގެ އިތުރުން ފުރަތަމަ ލެގުގައި ހޯދި ރަތް ކާޑާއެކު ސަސްޕެންޑްވެފައިވާ ކެޕްޓަން ސާޖިއޯ ރާމޮސް އަށް ވެސް އެތިހާދުގައި ސިޓީއާ ދެކޮޅަށް ނުކުޅެވޭނެއެވެ. އަދި ބެޓިސްއާ ދެކޮޅަށް ކުޅުނު މެޗުގައި އަނިޔާވެގެން ބަދަލުކުރި ލެފްޓް ބެކް މާސެލޯ ވެސް ހުރީ މިވަގުތު ކުޅުމާ ދުރުގައެވެ.\nރެއާލް އާއި ސިޓީ ބާނެބެއުގައި ވާދަކުރި މެޗު 2-1 އިން ކާމިޔާބުކުރީ ސިޓީ އެވެ. އިސްކޯގެ ގޯލުން ރެއާލުން ލީޑު ނަގާފައިވަނިކޮށް ސިޓީން ނަތީޖާ އަނބުރާލީ ގެބްރިއެލް ހެސުސް އާއި ކެވިން ޑެބްރައިން ޖެހި ގޯލުންނެވެ. މިއީ ސިޓީން ރެއާލް ބަލިކުރި ފުރަތަމަ ފަހަރެވެ.\nފުރަތަމަ ލެގުން ބަލިވެ ރަށުން ބޭރުގައި ނަތީޖާ އަނބުރާލަން ޖެހޭއިރު ކޯޓުއާ އާއި ރާމޮސް ނެތުމަކީ ރެއާލަށް ލިބޭނެ އުނި ކަމަކަށް ވާނެ އެވެ. ބާނެބެއުގައި ޖެހި ދެ އަވޭ ގޯލާއެކު މި ދެޓީމުންކުރެ ކުއާޓާ އަށް ކޮލިފައިވުމުގެ ފުރުސަތު ބޮޑީ ވެސް ސިޓީ އަށެވެ.\nޗެމްޕިއަންސް ލީގު ފައިނަލް މެޗު ކުޅޭޭނީ ޕޯޗުގަލްގައި\nމާޗް 10, 2020 21:28\nމާޗް 10, 2020 22:22\nތިއީ މެޗް ނުކުޅެން ދައްކާ ބަހަނާ އެއް...\nކަޓައިފާނެތީ ރެކެން ޖެއްސި ގޭމެއް\nމާޗް 12, 2020 00:10\nއެހެންވާނު.. އެއި ސިޓީގަ އުޅޭ ފޭކް މީހުން އުޅޭހެން އުޅޭ މީހެއްނޫނޭ?. އަވަސް ޝިފާއަކަށް އެދެން ކޯޓުއާ❤???


އުތުރުގައި އެޅުމަށް ހަމަޖެހިފައިވާ އެއަރޕޯޓުތަކުގެ މަސައްކަތް 2018ގެ އިންތިޚާބުގެ ކުރިން ނިމޭނެ ރައީސް — Ihavandhoo.com\nއުތުރުގައި އެޅުމަށް ހަމަޖެހިފައިވާ އެއަރޕޯޓުތަކުގެ މަސައްކަތް 2018ގެ އިންތިޚާބުގެ ކުރިން ނިމޭނެ ރައީސް\n23 މެއި 2016 1 ޢަބުދުﷲ ޙަމީދު\nއުތުރުގެ3އަތޮޅުގައި އަލަށް ޤާއިމްކުރުމަށް ހަމަޖެހިފައިވާ3އެއަރޕޯޓު، 2018 ވަނަ އަހަރުގެ އިންތިޚާބުގެ ކުރިން ނިމޭނެކަމަށް ރައީސުލްޖުމްހޫރިއްޔާ ޢަބްދުﷲ ޔާމީން ވިދާޅުވެއްޖެއެވެ.\nއެމަނިކުފާނު މިހެން ވިދާޅުވެފައި ވަނީ ހޯރަފުށީ ނަރުދަމާގެ ޚިދުމަތް އިފްތިތާހް ކޮށްދެއްވުމުގެ ގޮތުން މިއަދު އެރަށުގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން ނެވެ. އުތުރުގެ3ރަށެއްގައި އަލަށް އެއަރޕޯޓް އެޅުމަށް ހަމަޖެހިފައިވަނީ ހއ. ހޯރަފުއްޓާއި ހދ. ކުޅުދުއްފުއްޓާއި، ށ. ފުނަދޫ ގައެވެ.\nރައީސުލްޖުމުހުރިއްޔަގެ ވާހަކަފުޅުގައި ހދ. ކުޅުދުއްފުށީގައި އެޅުމަށް ހަމަޖެހިފައިވާ އެއާޕޯރޓުގެ މަސައްކަތް ނުފެށި ލަސްވެފައިވަނީ ސަރުކާރުގެ ސަބަބުން ނޫންކަމަށާއި އެކަން ލަސްވެގެން ދިޔައީ "ސަރުކާރުން ފޮނުވި ޓީމުން މަސައްކަތް ކުރަން ދިޔައިރު، ކުޅުދުއްފުށީގެ އެއަރޕޯރޓު އަޅާނެ ޖާގައާ ދޭތެރޭގަ ރައްޔިތުންގެ ތެރޭގަ އުފެދުނު ނުތަނަވަސްކަމެއްގެ" ސަބަބުން ކަމަށް ފާހަގަ ކުރެއްވި އެވެ. ނަމަވެސް މިކަން ޙައްލުވެ މިމަސައްކަތްވެސް ވަރަށް އަވަހަށް ފެށިގެންދާނެކަމަށް ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާ އަބްދުﷲ ޔާމީން ޢަބްދުލްޤައްޔޫމު ވިދާޅުވީ، ދެހާސް އަށާރަ ވަނަ އަހަރުގެ ރިޔާސީ އިންތިހާބްގެ ކުރިން ރާއްޖޭގެ އެންމެ އުތުރުގެ ތިން އަތޮޅުގައި ޤާއިމްކުރާ އެއަރޕޯޓްތަކުގެ މަސައްކަތް ނިމި އެއަރޕޯޓުތަކަށް މަތިންދާބޯޓްތައް ޖައްސާނެކަމަށެވެ. " އަޅުގަނޑުމެން އުންމީދު މިކުރަނީ އިރާދަކުރެއްވިއްޔާ 2018 ގަ ވޯޓުފޮއްޓާ ހަމައަށް ވަޑާގަތުމުގެ ކުރިން މިތިން ރަށުގަވެސް އެއާޕޯޓ އަޅާ، އަދި މިރަށްރަށަށް ބޯޓު ޖައްސާ ބޯޓު އުދުއްސާތަން" ފެނިގެން ދާނޭ ކަމަށް ރައީސުލްޖުމުހުރިއްޔާ ވިދާޅުވިއެވެ.\nއިހަވަން ދިއްޕޮޅުގެ ތަރައްޤީގެ އުއްމީދުތައް ގުޅިފައިވަނީ ހޯރަފުށީ އެއަރޕޯޓާއި
-
ޝުކުރިއްޔާ ރައީސް ޔާމީން\nއިހަވަންދޫ އައިސްޕްލާންޓް ކައުންސިލާއި ހަވާލުކުރަނީ - 27 ޖެނުއަރީ 2020


Indian Ocean Island Games: Dhivehi athlete'un foni unmeedhehgai!\nއިންޑިއަން އޯޝަން އައިލޭންޑް ގޭމްސް\nއިންޑިއަން އޯސަން އައިލޭންޑް ގޭމްސް: ދިވެހި އެތުލީޓުން މެޑަލްތަކެއްގެ ފޮނި އުންމީދުގައި!\nމިއީ ރާއްޖެއިން މި މުބާރާތުގައި ވާދަ ކުރާ 10 ވަނަ ފަހަރު\nމިއަހަރު ރާއްޖެއިން 10 ކުޅިވަރުގައި ބައިވެރިވާނެ\nކ. މާލެ | 26 ޖޫން 2019 | ބުދަ 00:23 | 3,528\nއިންޑިއަން އޯސަން އައިލޭޑް ގޭމްސް - އެމްއޯސީ\nއިންޑިއަން އޯސަން އައިލޭންޑް ގޭމްސް އަކީ ކޮންމެ ހަތަރު އަހަރަކުން އެއްފަހަރު އިންޑިއާ ކަނޑުގެ ގައުމުތަކު މެދުގައި ބޭއްވޭ އެންމެ ބޮޑު މުބާރާތެވެ. މި މުބާރާތަކީ އިންޓަރ ނޭޝަނަލް އޮލިމްޕިކް ކޮމެޓީން 1979 ވަނަ އަހަރު ބާއްވަން ފެށި މުބާރާތެކެވެ. މި މުބާރާތުގައި އިންޑިއާ ކަނޑުގެ ގައުމުތަކުން ދެހާހައް ވުރެ ގިނަ އެތުލީޓުން ވާދަ ކުރެއެވެ. މި މުބާރާތުގައި ދިވެހިރާއްޖެ، ރިޔޫނިއަން، ޝީޝެލްސްގެ އިތުރުން މޮރިޝަސް އަންނަނީ ފެށުނީއްސުރެ ވާދަކުރަމުންނެވެ. އެގޮތުން މި ހަތަރު ގައުމު ވަނީ މި މުބާރާތުގައި ނުވަ ފަހަރު ވާދަކޮށްފައެވެ.\nއިންޑިއަން އޯޝަންޝް އައިލޭނޑް ގޭމްސްގައި އެންމެ ކާމިޔާބު ޓީމަކީ ރިޔޫނިއަންއެވެ. އެގޮތުން ރިޔޫނިއަންއިން ވަނީ 584 ރަން މެޑައްޔާ، 534 ރިހި މެޑެލް އަދި 461 ލޯމެޑަލް ހޯދާފައެވެ. މި މުބާރާތުގައި އެންމެ ފަހުން ބައިވާންފެށި މެޔޯޓްއިން ވަނީ ބައިވެރިވި ހަތަރު އަހަރުން2ރަން މެޑައްޔާއި، 8 ރިހި މެޑަލްގެ އިތުރުން9ލޯ މެޑަލް ހޯދާފައެވެ.\nއިންޑިއަން އޯޝަން އައިލޭންޑް ގޭމްސްގައި ދިވެހިރާއްޖެ\nދިވެހިރާއްޖެއިން އަންނަނީ އިންޑިއަން އޯޝަން އައިލޭންޑް ގޭމްސްގައު ފެށުނީއްސުރެ ބައިވެރިވަމުންނެވެ. އެގޮތުން މި މުބާރާތް ބޭއްވުނު ނުވަ އަހަރު ރާއްޖެއިން ވަނީ މުބާރާތުގައި ބައިވެރިވެފައެވެ. ރާއްޖެއިން މިހާތަނައް 1 ރަން މެޑަލް ހޯދައިފައި ވާއިރު7ރިހި މެޑަލް ކާމިޔާބު ކޮއްފައިވެއެވެ. އަދި 14 ލޯ މެޑަލް ރާއްޖޭގެ އެތްލީޓުން ވަނީ ކާމިޔާބު ކޮށްފައެވެ.\nރާއްޖެ އިން ހޯދި ހަމައެކަނި ރަން މެޑަލް ހޯދައިދީފައި ވަނީ ދުވުންތެރިޔާ ހަސަން ސާއިދެވެ. އޭނާ މި މެޑަލް ކާމިޔާބުކުރީ 100 މީޓަރު ދުވުން ކާމިޔާބު ކޮށްގެންނެވެ. މިއީ ރާއްޖޭގެ އެތްލީޓަކު މަލްޓި ސްޕޯޓްސް ގޭމްސް އަކުން ރަން މެޑަލް ހޯދި ފުރަތަމަ ފަހަރެވެ.\nސާއިދު - އައިއޯއައިޖީގައި ރާއްޖެއިން ރަން މެޑަލް ހޯދި ހަމައެކަނި ކުޅުންތެރިޔާ\nއައިއޯއައިޖީ ގައި ދިވެހިރާއްޖޭގެ އަމާޒް\n100 މީޓަރު ދުވުމުން އެންމެ ފަހުން ބޭއްވުނު އިންޑިއަން އޯސަން އައިލޭންޑް ގޭމްސްގައި ރަންމެޑަލް ހޯދި ސާއިދާއެކު އެތްލެޓިކްސް އިން 16 ކުޅުންތެރިންގެ ސްކޮޑެއް ވަނީ އިއުލާން ކޮށްފައެވެ. އައިއޯއައިޖީ އަށް ދާ ރާއްޖޭގެ އެތްލެޓިކްސް ޓީމުގެ އަމާޒަކީ ފަސް މެޑަލް ހޯދުންކަމަށް އެތްލެޓިކްސް އެސޯސިއޭޝަނުން ބުނެއެވެ. އަދި މި ފަސް މެޑަލް ހޯދޭނެ ކަމުގެ ޔަގީންކަން އެބައޮތް ކަމަށް އެތްލެޓިކްސް އެސޯސިއޭޝަނުން ބުނެއެވެ. އެތްލެޓިކްސް ޓީމުގައި ހިމެނެނީ އަންހެން6ކުޅުންތެރިންނާއި ފިރިހެން 10 ކުޅުންތެރިންނެވެ.\nދެކުނު ކޮރެޔާއަށް ލަންޑަން އޮލިމްޕިކްސް ގައި އިރުޝާދުދިން ކޯޗް ސުން ހަން ކުކްގެ ބެލުމުގެ ދަށުން ތަމްރީންވަމުން އަންނަ ގައުމީ ބެޑްމިންޓަން ޓީމު އިންޑިއަން އޯޝަން އައިލޭންޑް ގޭމްސް އަށް ދާއިރު ޓީމުގެ އަމާޒަކީ ރަން މެޑަލްއެއް ހޯދުމެވެ. ކޯޗް ސުން ހަން ކުކް އާއެކު ޓީމުގެ ކުޅުންތެރިން ރަން މެޑަލް އެށް ހޯދުމަށް ކުރާ އުންމީދު ވަނީ ބޮޑުވެފައެވެ. ބެޑްމިންޓަން ޓީމުގައި ހިމެނެނީ ފިރިހެން6ކުޅުންތެރިންނާއި އަންހެން6ކުޅުންތެރިންނެވެ.\nބެޑްމިންޓަން ޓީމު ރަން މެޑަލްއެއްގެ އުންމީދުގައި\nގައުމީ އަންހެން އަދި ފިރިހެން ވޮލީ ޓީމުގެ އިތުރުން ބީޗް ވޮލީ އިން އަންނަނީ އިންޑިއަން އޯޝަން އައިލޭނޑް ގޭމްސްއަށް ދުރާލާ ތައްޔާރު ވަމުންނެވެ. އެގޮތުން ދެ ޓީމު ވެސް އަންނަނީ ކޮންމެ ދުވަހަކު ދެއިރު ފަރިތަކުރުންތައް ކުރިޔަށް ގެންދަމުންނެވެ. ގައުމީ ވޮލީ ޓީމު އައިއޯއައިޖީ އަށް ދާއިރު ޓީމުގެ އަމާޒަކީ މެޑަލް އެއް ހޯދުމެވެ. އެގޮތުން ވޮލީ އަންހެން އަދި ފިރިހެން ކޮންމެ ޓީމެއްގައި 12 ކުޅުންތެރިން ހިމެނެއެވެ. އަދި ބީޗް ވޮލީ ޓީމުގައި ފިރިހެން4ކުޅުންތެރިން ހިމެނެއެވެ.\nއެންމެފަހުގެ އިންޑިއަން އޯޝަން އައިލޭންޑް ގޭމްސްގައި ފުޓުބޯޅައިން ބައިވެރިވީ އަންހެން ޓީމެވެ. ނަމަވެސް މި އަހަރުގެ އައިއޯއައިސީގައި ފުޓުބޯޅައިން ވާދަކުރަނީ ފިރިހެން ޓީމެވެ. އެގޮތުން ގައުމީ ފިރިހެން ފުޓުބޯޅަ ޓީމާއިއެކު، 20 ކުޅުންތެރިން އައިއޯއައިސީގައި ވާދަކުރަން ފުރާނެއެވެ. ފުޓުބޯޅައިގެ މި އަހަރުގެ އަމާޒަކީ މެޑަލް އެށް ހޯދުމެވެ.\nއައިއޯއައިޖީގައި ފުޓުބޯޅައިން ވާދަ ކުރާނީ ފިރިހެން ޓީމު\nޓޭބަލް ޓެނިސް ޓީމު އައިއޯއައިޖީގައި ވާދަކުރާއިރު ޓީމުގެ އެންމެ އުންމީދީ ކުޅުންތެރިޔަކީ ދީމާއެވެ. ދީމާ ވަނީ ސަރަހައްދީ ލެވަލްގެ ބޮޑު ކާމިޔާބީއެއް ހޯދާފައެވެ. ޓޭބަލް ޓެނިސް ޓީމުގައި މިފަހަރު ހިމެނެނީ4އަންހެން ކުޅުންތެރިންނާއި4ފިރިހެން ކުޅުންތެރިންނެވެ. ޓޭބަލް ޓެނިސް ޓީމުގެ މިއަހަރުގެ އަމާޒަކީ ރަން މެޑަލް އެށް ހޯދުމެވެ.\nޓީޓީ ޓީމު ގެ އަމާޒު ރަން މެޑަލްއަށް\nއައިއޯއައިޖީ ގައި މިފަހަރު 12 ކުޅުންތެރިން ހިމެނޭ ބާސްކެޓް ފިރިހެން ޓީމު ވާދަކުރާނެއެވެ. ބާސްކެޓް ޓީމުގެ އަމާޒަކީ މުބާރާތުގައި ރަނގަޅު ހިސާބަކަށް ދަތުރު ކުރުމެވެ.\nއައިއޯއައިޖީގައި ބާސްކެޓްބޯޅައިން ވެސް ވާދަ ކުރާނެ\nދިވެހިރާއްޖެއިން ވާދަ ކުރާ ސެއިލިންގް ޓީމުގައި މިފަހަރު ފިރިހެން7އެތްލީޓުންނާއި އަންހެން2އެތްލީޓުން ހިމެނެއެވެ. ސެއިލިންގް ޓީމުގެ އަމާޒަކީ މުބާރާތުގައި ރަނގަޅު ވާދައެއް ކުރުމެވެ.\nއައިއޯއައިޖީ ގެ ޔޫތު ކޭމްޕަކީ 14-17 އަހަރު ގެ ކުދިން ބައިވެރިވާ އިވެންޓެކެވެ. މި އިވެންޓްގައި ރާއްޖޭގެ ކުދިންވެސް ބައިވެރި ވާނެއެވެ. އެގޮތުން އަންހެން ހަތަރު ކުޅުންތެރިންނާއި ފިރިހެން4ކުޅުންތެރިން ބައިވެރިވާނެއެވެ. މިއީ ރާއްޖޭގެ ޒުވާން ކުޅުންތެރިންނައް ތަޖުރިބާ ހޯދުމަށް ލިބޭނެ ރަނުގެ ފުރުސަތެކެވެ.\nއައިއޯއަޖީގައި ވާދަ ކުރާ ދިވެހިރާއްޖޭގެ ފެތުންތެރިންގެ ޓީމު އަދި ކަށަވަރެއް ނުވެއެވެ. ނަމަވެސް ސްވިމިންގް ޓީމުގެ އަމާޒަކަށް ވާނީ މެޑަލްއެށް ހޯދުމެވެ.\nއައިއޯއައިޖީގައި ސްވިމިންގް ޓީމު ވެސް ވާދަކުރަނީ\nދިވެހިރާއްޖެއިން އައިއޯއައިޖީ ގައި މި އަހަރު ބޮޑެތި ކާމިޔާބީތަކެށް ހޯދާނެކަމަށް ބެލިވިފައިވާއިރު ގިނަ ކުޅިވަރުތަކުން ވަނީ ދުރާލާ ފަރިތަކުންތައް ބާއްވަން ފަށައިފައެވެ. މިއީ އައިއޯއައިޖީގައި ރާއްޖެއަށް އުއްމީދީ އަހަރެކެވެ.


Ganaa Ge Shikaara Akahve Amilla Ah Maruvaan Ulhunu Dhivehi Kujjeh Ge Vaahaka - Vaguthu\nގަނާގެ ޝިކާރައަކަށްވެ އަމިއްލައަށް މަރުވާން އުޅުނު ދިވެހި ކުއްޖެއްގެ ވާހަކަ\nގަނާ ކުރުމަކީ މި ކުޑަކުޑަ މުޖުތަމަޢުގެ ތެރޭގައިވެސް މިހާރު ވަރަށް ބޮޑަށް ޢާންމުވެފައި އޮތް ނުރައްކަލެކެވެ. ވަގުތުން ވަގުތަށް ހުއްޓާލަން ޖެހިފައިވާ ޖަރީމާއެކެވެ. ދުނިޔޭގެ އެކި ހިސާބުތަކަށް ބަލާއިރުވެސް ކުށެއްނެތް ކިތަންމެ ބައެއްގެ ފުރާނަ ގެއްލިދާ ދިއުމުގެ މައިގަނޑު އެއް ސަބަބުވެސް މެއެވެ. ގަނާގެ ޝިކާރައަކަށްވުމުން، މީހާ ހަލާކުގެ ތެރެއަށް ވަރަށް ފަސޭހައިން ވެއްޓިދެއެވެ. ތިމާއާއެކު އެއްވެސް މީހަކު ނެތްހެން ހީކުރެވި ދުނިޔެއިން ބާކީވެފައިވާ ކަމުގެ އިހުސާސް ކުރެވެއެވެ. ޢާއިލާ އާ ރަހުމަތްތެރިންނަކީ ތިބި ބައެއްކަން އެފަދަ ހާލެއްގައި ގިނަ ފަހަރަށް ތަޞައްވުރެއް ނުކުރެވެއެވެ. މި މައްސަލަ ނުރައްކަލާއި ދިމާލަށް މިސްރާބު ޖަހާ ހިސާބަކީ މިއީއެވެ.\nމިއީ އަބަދުމެ ކަން ހިނގާ، ކަން ހިނގަމުންދާ އުސޫލު ކަމުގައިވާއިރު، ބައެއް ފަހަރަށް އެފަދަ މަންޒަރެއް ފެނުނު ނަމަވެސް ހޭލުންތެރިކަން ދަށް ވުމުން، ނުވަތަ ކުލުނެއް އިންސާނިއްޔަތު ކަމެއް ނެތް ބަޔަކަށް އެއީ މާބޮޑު ކަމެއް ކަމަށް ޤަބޫލެއް ނުކުރެވި އެފަދަ ކަންކަމާއި މާބޮޑަށް އަޅާނުލެވެއެވެ. އޭގެ ސަބަބުން ނިކުންނަ ނަތީޖާގެ ޒިންމާ ހަޤީޤަތުގައި އެވެރިންގެ ބޮލުގައި ވެސް އެޅޭނެކަން އެވެރިން ނުވެސް ދަންނަނީއެވެ.\nމިއީ ދާދި ފަހުން ރާއްޖޭގެ ރަށެއްގައި، ކުޑަކުޑަ މައުސޫމް އަންހެން ކުއްޖަކަށް ދިމާވި އެފަދަ ހާދިސާއެއްގެ ވާހަކައެވެ. އެކުގައި އުޅުނު ކުދިންތަކެއްގެ ފަރާތުން އަނިޔާއާއި ފުރައްސާރަ އާއި ކުރިމަތިލާން ޖެހި، ގަނާގެ ޝިކާރައަކަށްވެ ކުޑަކުޑަ ފުރާނައެށް ދުނިޔެއާއި އަލްވަދާޢު ކިޔަން ތައްޔާރުވި ގޮތުގެ ވާހަކައެވެ. ނިކަމެތި އާއިލާއަކަށް ނިސްބަތްވީތީ މުއްސަނދިކަމުން ބޮޑާވެގަތް ކުދިބައެއްގެ ވަކިތަކުގެ ދަށުގައި އެކުއްޖާ ވީގޮތުގެ ވާހަކައެވެ.\nއެދުވަހަކީ ޚާއްސަ ދުވަހަކަށް ވުމުން ސްކޫލުގައި އޮތް ޙަރަކާތެއްގައި ބައިވެރިވުމަށްދާން އެކުއްޖާ ހުރީ ކެތްމަދު ވެފައެވެ. ދިވެހި ފޭރާމުގައި، ދިވެހިވަންތަ ރޫހުގައި ސްކޫލަށް ދިޔައީ ވަރަށް ރީތިވެގެން އުފަލުން ފޮޅިފައި ހުރެގެންނެވެ. ދައްތަ ކޮށްދިން ރީތި މޭކަޕާއި އެކު އެހެން ކުދިންނެކޭ އެއްފަދައިން ދުވަހާއި ގުޅުވައިގެން އާ ހެނދުން އަޅައިގެންނެވެ. އެހެން ނަމަވެސް ގެއަށް އައިއިރު، މަންޒަރު ބަދަލުވެއްޖެއެވެ. ގެޔަށް އައިއިރު އުފާވެރިކަން ހިތާމަވެރިކަމަށް ބަދަލުވެ ގޮތްހުސްވެ ނިމިއްޖެއެވެ. މުޅި މީހާ ހުރީ ތެމި ފޯވެފައެވެ. ގައިން ބްލީޗް ވަސްވެސް ދުވައެވެ. މޫނު މައްޗަށް ބަލާލުމުން ހީވަނީ ދުވަހަކު އުފަލެއް ނުލިބޭ ކުއްޖެއްެހެންނެވެ. މިކަން އެންމެ ފުރަތަމަ ދުށް މީހަކީ އޭނާގެ ދައްތައެވެ.\nކަމެއް ގޯސްވެއްޖެކަން ޔަޤީން ކުރެވޭ ޙާލުގައި ދައްތަ ސުވާލު ކުރުމުންވެސް އޭނާ އެ ދުވަހު ސްކޫލްގައި ހިނގާދިޔަ އެއްވެސް ކަމެއްގެ ވާހަކަ ޙިއްސާ ކުރާކަށް ބޭނުމެއް ނުވިއެވެ. އެވާހަކަތައް ކިޔާދޭނެހައި ހިއްވަރެއްވެސް ނެތީއެވެ. "މާބޮޑު ކަމެއް ނުވޭ" ކަމަށް ބުނެ އެވާހަކަ އޮޅުވާލަން މަސައްކަތް ކުރިއިރުވެސް ހުރީ ބިރުން ފިއްކަނޑައިގެންދާވަރު ވެފައިކަން އޭނާގެ ދައްތައަށް އެނގެއެވެ.\nލިބިފައި ހުރި މައުލޫމާތުތަކަށް ބަލާއިރު، އެކުއްޖާ ކިޔަވާ ކުލާސް ކުދިންތަކެއް މާ ކުރީއްސުރެވެން ދިޔައީ އެކި ގޮތްގޮތުން އުނދަގުލާއި ފުރައްސާރަކޮށް ގަނާކުރަމުންނެވެ. ތަންކޮޅެއް ދެރަ ނިކަމެތި އާއިލާއަކަށް ނިސްބަތްވީތީ އެއްވެސް ބައެއްގެ މެދުގައި ގަދަރެއް، ކުލުނެއް ނެތީއެވެ. އެގޮތުން އެދުވަހުުވެސް އޭނާ އާއި ދިމާލަށް އެއްޗެހި ކިޔައި އޭނާގެ ގަޔަށް ފެނާއި، ބްލީޗް ޖެހީއެވެ. މި ހުރިހާ ކަންކަން ހިނގާދިޔައީވެސް ޓީޗަރުގެ ކުރިމަތީންކަމަށް އެކުއްޖާގެ ދައްތަ ބުނެއެވެ. ނަމަވެސް ޓީޗަރުވެސް އެކަން ހުއްޓުވަން މަސައްކަތްކޮށްފައި ނުވާކަމަށް އޭނާ ތުހުމަތު ކުރެއެވެ.\nއެ ހާދިސާ ހިނގިފަހުން އެ ކުއްޖާ ސްކޫލަށްދާން ދެކޮޅު ހެދިއެވެ. އެއީ އަނެއްކާވެސް އެ ކުދިންގެ ފަރާތުން އޭނާއަށް އަނިޔާއެއް ލިބިދާނެ ކަމަށްޓަކައެވެ. އެކިއެކި ބަހަނާ ދައްކައިގެން ސްކޫލަށް ނުދާން އޭނާ އެތައް މަސައްކަތެއް ކުރިއެވެ. ނަފްސާނީ ގޮތުން ކުޑަކުޑަ ފުރާނައަކަށް ކެތްނުވާ ވަރަށް އަސަރުކޮށް ބިރު ގަނެފައި ހުރުމުން، ދެން އިތުރަށް އެމީހުންނާއި ކުރިމަތިލާން ބޭނުން ނުވެސްވީއެވެ. ނަމަވެސް މޮޅު ކުއްޖަކަށް ވާން ސްކޫލަށް ދާން ޖެހޭނެކަން އާއިލާއިން ދިޔައީ އޭނާއަށް ވިސްނައިދެމުންނެވެ.\nއެހެންކަމުން، ސްކޫލަށް ނުގޮސް ވާން ނެތުމުން، ދެން އިތުރު ގޮތެއް ނެތްކަމަށް ނިންމައި އެރޭ އެ ކުއްޖާ މަސައްކަތް ކުރީ ބްލީޗް ބޮއެގެން މި ދުނިޔެއިން ވަކިވާށެވެ. ސްކޫލަށް ގޮސްގެން ކުރިމަތިވާ ކަންކަމުން ސަލާމަތްވެވެން އޮތް ހަމަ އެކަނި ގޮތަކީ އެއީ ކަމަށް ޤަބޫލުކުރެވުމުންނެވެ. ނަމަވެސް ކަން ދިމާކުރިގޮތުން އޭނާއަށް ބޮޑުވަރު ނުވަނީސް އާއިލާގެ ބަޔަކަށް އެމަންޒަރު ފެނިގެން ގޮސް ހުއްޓުވީއެވެ. އަދި ވަގުތުން އޭނާ ހޮސްޕިޓަލަށް ގެންދިޔައެވެ. ހޮސްޕިޓަލުން ހެދި ޓެސްޓް ތަކަށްފަހު އޭނާއަށް މާބޮޑު ގެއްލުމެއް ލިބިފައި ނެތްކަން އެނގުނެވެ. ނަމަވެސް ހަށިގަނޑުގެ ތެރެއަށް ގިނައިން ބްލީޗް ދިޔަނަމަ ފުރާނައަށްވެސް ނުރައްކާވީސްކަމަށް ބުނެފައިވެއެވެ.\nމި ހާދިސާ އާއި ގުޅިގެން އެ ކުއްޖާގެ އާއިލާގެ ފަރާތުން ސްކޫލަށް މައްސަލަވެސް ހުށަހެޅިއެވެ. ސްކޫލުން ބުނެފައި ވަނީ އެކަން ހިނގާދިޔަގޮތް ބެލުމަށް ފަހު، ފަހުން އަންގާނެ ކަމަށެވެ. މިފަދަ "ސީރިއަސް" ހާދިސާއެއް ހިނގައި ދިޔަތާ ދުވަސްތަކެއް ވެގެން ދިޔައިރުވެސް، ސްކޫލުން ޚަބަރެއް ނުވާ ކަމަށް އެކުއްޖާގެ ޢާއިލާއިން ބުނެފައިވެއެވެ. އެފަރާތްތަކުން ޤަބޫލުކުރާގޮތުގައި ޓީޗަރު ނުވަތަ ސްކޫލުގެ އިހުމާލުވެސް މިކަމުގައި އޮތުމުން، ސްކޫލުން އެމައްސަލަ ނުވެސް ބަލަނީއެވެ.\nމިއަދު އެ ނިކަމެތި އާއިލާއިން އިންސާފު ހޯދުމަށް ކުރާ މަސައްކަތަށް އެއްވެސް އަލިމަގެއް ފެންނަމުން ނުދާއިރު، ނިކަމެތި އާދައިގެ ދިރިއުޅުމެއްގައި އުޅޭ ބަޔަކަށް އޮތް ގޮތަކީ މިއީތޯއެވެ. މުއްސަނދިވުމުން ނިކަމެތިންނަކީ ދެރަ ބައެއް ކަމުގައި ދެކެ އެބަޔަކު ދުނިޔެމަތީން ފޮހެލުމަކީ އިންސާފެއްތޯއެވެ. ކުޑަކުޑަ ކުދިންނަށް ބެލެނިވެރިންގެ ފަރާތުން ލިބޭ ފިލާވަޅަކީ މިއީ ކަމުގައި ވާނަމަ މިފަދަ ހިތާމަވެރި ހާދިސާތައް ހުއްޓުވޭނީ ކިހިނެއްތޯއެވެ. އެދުވަހުގައި ކުށެއްނެތް އެ ތުއްތު ފުރާނަ، މިދުނިޔެއަށް އަލްވަދާޢު ކީނަމަ، އެ މައުސޫމު ކުއްޖާއަށް އަނިޔާކުރި ބަޔަކަށް، އާއިލާގެ ނޫރެއްފަދަ އެކުއްޖާ އަނބުރާ ގެނެވޭނެތޯއެވެ.\nއަޅާނުލެވި މިއަދު މިފަދަ މައްސަލަތައް ހީވެސް ނުކުރާ މިންވަރަށް އިތުރު ވަމުން އަންނައިރު، ސުކޫލުތަކުގެ އާބާދީގެ ހަތަރުބައިކުޅަ އެއްބައި، ނުވަތަ ތިންބައިކުޅަ އެއްބައި ދަރިވަރުންނަކީ ގަނާ ކުރުމުގެ ޝިކާރައަކަށްވާ ކުދިންކަން ދިރާސާތައް ހެކިދެއެވެ. މިއީ ހުއްޓުވަން ޖެހިފައި އޮތް ބޮޑު މައްސަލައަކަށް ވަނީ ކަންކަން މިއަދަށްވުރެ ގޯސްވެ ނުހިފެހެއްޓޭ މިންވަރަށް އިތުރުވުމުންނެއް ނޫނެވެ. ގޭތެރެއިން ބެލެނިވެރިން، އަދި ސްކޫލުގައި ޓީޗަރުން މިފަދަ ކަންކަމަށް ކޮންމެހެންވެސް ސަމާލުކަން ދޭން ޖެހެއެވެ. ގޭތެރޭގައި އާއި ކްލާސް ތެރޭގައި ހިނގާ ކަންތައްތައް ގާތުން ބަލައި، ހައްލު ކުރަން ޖެހެއެވެ. ހުރިހާ ކުދިންނާއި މެދު އެއް ހަމައެއްގައި ކަންތައްތައްކޮށްދޭން ޖެހޭނެއެވެ.\nނޯޓް: މިއީ މީސް މީޑިޔާގައި ދައުރުވި ޕޯސްޓެއްގެ މައްޗަށް ބިނާކޮށް ލިޔެފައިވާ ހާދިސާއެކެވެ. ސަބަބުތަކަށްޓަކައި މި ލިއުމުގައި ހާދިސާ ދިމާވި ފަރާތުގެ ނަން ހިމަނާފައެއް ނުވާނެއެވެ.\nމާޗް 11, 2018 22:47\nގަނާ ކުރުމަކީ ކޮބާ؟\nމާޗް 12, 2018 10:32\nޖުލައި 31, 2018 18:28\nމާޗް 11, 2018 22:56\nތިޔަގޮތަށް ފޮރުވި ތިބެގެން ފާޑުފާޑުގެ ވާހަކަދައްކާ ލިޔުންތައް ލިޔާތީއޭ މިކަންކަން ނުހުއްޓިގެން މިއުޅެނީ. ނޫސްވެރިޔާއަށް ތިޔަމައުލޫމާތުތައް ލިބުނުއިރު ކީއްވެތޯ މިމައްސަލައާގެން ނޫޅެނީ ތިވެސްހަމަ އިންސާނެކޭ. ނޫސްވެރިޔާއަށްވެސް މިކަމާއުޅުމުގެ ހައްގު އެބައޮތޭ. އަހަރެންނަކީވެސް ހަމައާދައިގެ މީހެއް. މަގޭ ދަރިޔަކަށް ތިކަހަލަކަމެއް ކިތަންމެމޮޅު މީހަކު ކުރިއަސް ކަންވީގޮތް ބަލާނަށް ކަމާބެހޭ ހުރިހާ ފަރާތަކަށްދާނަށް.\nމާޗް 11, 2018 23:01\nކޮން ގަނާ އެއްތަ؟ ގަނާ އެއް ނޫން ކިޔަނީ.. ހަނގާ.. ދެންވެސް ރަގަޅުކޮށްބަލަ.!\nޕިސް ޕިސް ހަނގާ\nމާޗް 11, 2018 23:53\nމިދުނިޔޭގަ ތިކުއްޖާއަށާއި ތިކުއްޖާގެ އާއިލާއަށް އިންސާފް ނުލިބުނަސް ޔަޤީނުންވެސް އިންސާފް ލިބޭނެ ދުވަހެއް އަންނާނެ.އެއީ ﷲގެ ހަޟްރަތުގަ މަޚްލޫޤުތަކުންނާއި މެދު ފުރިހަމައަށް އިންސާފް ކުރައްވާ ދުވަސް.\nމި މައްސަލަ ފުލުހަށް ހުށަހަޅައިގެން ބެލެންވާނެ ސްކޯލް ޓީޗަރަށާ ކުދިންނަށް އަދަބު ހައްގު ވާނެ.\nމާޗް 12, 2018 00:01\nމިއީ ވަރަށް ދެރަކަމެއް އަޅުގަނޑުމެންގެ މުޖުތަމަޢުގައި ހިނގާ ސްކޫލު ތަކުން ވެސް މިކަހަލަ ކަންކަން ހުއްޓުވުމަށް މަސައްކަތް ކުރަން ޖެހޭ އަދި މައިނބަފައިން ވެސް ކުދިން ދައްކާ ވާހަކަ އަޑުއަހާ މިފަދަ ކަންކަމަށް ސަމާލުކަން ދޭންއެބަޖެހޭ\nމާޗް 12, 2018 06:59\nގަނާ މިބަސް އެއީ ކޮންއިރަކު ވުޖޫދަށް އައި ބަހެއްތޯ؟\nމާޗް 12, 2018 07:00\nގަނާ އެއީ ބުލީ އަށް ބޭނުންކުރާ ދިވެހި ލަފުޒު\nމާޗް 12, 2018 08:36\nކޮން ރަށެއްގެ ސްކޫލެއްކަންވެސް ހާމަ ކޮއްލަދިން ނަމަ.. ތިވަރުގެ ގަމާރު ނުކިޔަވާތިބި ޒިންމާދާރުކަންކުޑަ ބަޔަކު ތި ސްކޫލްގަ ތިބީތީ ދެރަވޭ.. ނުހައްގު މަގާމް ތަކުގަ ތިބެގެން ނުހައްގު ލާރި ހޯދައިގެން ކާ ބައެއްނު ތީ\nމާޗް 12, 2018 08:43\n1970 ގެ. ޢަހަރުތަކުގައި، މަޖީދިއްޔާވެސް، އެފަދަ\nމާޗް 12, 2018 09:20\nމިއީ މިކުޑަކުޑަ ދުނިޔޭގައި ކަން ހިނގަމުދާގޮތް... ވަަރަށް ދެރަ އެކަމަކުވެސް ހަގީގަތަކީ މިއީ، މުއްސަނދި ކަމަކީވެސް ﷲ ދެއްވި ނިޢުމަތެއް.. އެހެންވެ މިނިޢުމަތަށް ވިސްނާލުމަކީ ވަރަށް މުހިންމު ކަމެއް. މިމުއްސަނދިކަމުގައިވޭ ނިކަމެތި ފަޤީރުންނާއި،މިސްކީނުންނާއި ޙަލުގައި ޖެހިފައިވާ މުސްލިމުންގެ ޙައްޤެއް. އެޙައްޤު އަދަކުރުމުގެ ގޮތުން ޒަކާތް(މުދަލާއި ފިޠުރު ޒަކާތް) ދެއްކުމަކީ ކޮންމެ މުސްލިމެއްގެ މައްޗައް ފަރުޟުކުރައްވައިފައިވާ ކަމެއް. އަދި މިފަރުޟު އާދާކުރަމުން އެހެނިހެން ދީނީ އަޅުކަންތަކަށް ސަމާލުވާންޖެހޭނެ. ގަނާކުރުމަށް ބަލަާލާއިރު މިއި ކޮންފަދަ ނުބައި ޢަމަލެއްކަންވެސް ތިމާގެ ދަރިންނަށް ވިސްނައިދޭން މަސައްކަތް ކުރުމަކީ ވަރަށް މުހިއްމުކަމެއް.. އެންމެ ފުރަަތަމަ އެކުދިންދަށް ވިސްނައިދޭންވީ އަހުރެމެން މިދުނިޔެއަށް ﷲ ފޮނުއްވީ އިމްތިޙާން ތަކަކާއި އެކުކަމެވެ. އެގޮތުން މުއްސަނދިކަމަކީވެސް ﷲ ދެއްވައިފައިވާ އިމްތިޙާނެއްކަން އެކުދިންނަށް ވިސްނައިދިނުމަކީ ވަރަމުހިއްމުކަމެއް.. އެގޮތުން މިކުޑަކުޑަ ދުނިޔޭގައި ފަޤީރުންނާއި ޙާލުގައި ޖެހިފައިވާ އެތަކެއް ބަޔަކު އުޅޭނެކަން ވިސްނައިދޭން އެބަޖެހޭ.. އައި ކޮންމެ ނިކަމެއްޗެއްގައިގަވެސް މުއްސަނދިންނެކޭ އެއްފަދައިން އިހުސާސުތަކެއްވާކަން ވިސްނައިދޭން އެބަޖެހޭ.. ކުރުކޮށް ފޮނިކޮށް ބުނަންޏާ ބުނެވޭނީ ގަނާކުރުން ހުއްޓުވޭނީ ގޭގެ މަހައުލުންނޭ.. އެނޫންގޮތަކަށް ގަނާކުރުމެއް ނުހުއްޓެނެޔޭ މަބުނާނީ..\nﷲ ކަލޭމެންގެ ފާފަ ފުއްސަވާތޯ ދުޢާކުރާ ޙަލު ވަކިވެލާނަން\nމާޗް 12, 2018 11:54\nThee hama ekani school thakuge haalatheh noon mihaaru risoat thakugaves tbivoiy hakuraa hakurey bunaa gothahenubonyaa emeehaa baakee vee\nމާޗް 12, 2018 15:17\nގަނާއެކޭ ނުކިޔާނެ. ޙަނގާކުރުން ކިޔާނީ..


Coronavirus ge mauloomaathu zinmaadhaaru kamaaeku fethurumah Broadcom aai Media Council in ilthimaas koffi - One Online\nބްރޯޑްކޮމް އާއި މީޑިއާ ކައުންސިލުން ބޭއްވި ބައްދަލުވުމެއްގެ ތެރެއިން -- ފޮޓޯ/ އެމްއެމްސީ\nކޮރޯނާ ވައިރަސްގެ މައުލޫމާތު ޒިންމާދާރުކަމާއެކު ފެތުރުމަށް ބްރޯޑްކޮމް އާއި މީޑިއާ ކައުންސިލުން އިލްތިމާސްކޮށްފި\nހުރިހާ މީޑިއާތަކުންވެސް ކޮރޯނާ ވައިރަސްގެ މައުލޫމާތު ޒިންމާދާރުކަމާއެކު ފެތުރުމަށް މޯލްޑިވްސް ބްރޯޑްކާސްޓިން ކޮމިޝަނާއި މޯލްޑިވްސް މީޑިއާ ކައުންސިލުން އިލްތިމާސްކޮށްފިއެވެ.\nބޮރޯޑްކޮމް އިން އާންމު ކުރި ސާކިއުލާއެއްގައި ވަނީ އާންމުންގެ މެދުގައި ބިރުވެރިކަން ފެތުރި، ނުތަނަވަސްކަން އަންނަ ފަދަ ގޮތަކަށް އަންނަ ސާބިތު ނުހިފޭ މައުލޫމާތު ގެނެސް ދިނުމުން އެއްކިބާވުމަށް ބްރޯޑްކާސްޓަރުންނަށް ނަސޭހަތްތެރިވެފައެވެ. އަދި ކޮރޯނާ ވައިރަސްއާ ގުޅޭ އެންމެހާ ކޮންޓެންޓު ގެނެސްދިނުމުގައި ޒިންމާދާރު ނޫސްވެރިކަން ކުރިއަށް ނެރުމަށް އެ ކޮމިޝަނުން ވަނީ އިލްތިމާސްކޮށްފައެވެ.\nއެގޮތުން ތެދު މައުލޫމާތު ފޯރުކޮށްދިނުމަށާއި، ކަމާ ގުޅޭ އިދާރާތަކުގެ ބަސް ހޯދައިގެން، އެ ފަރާތްތަކާ ހަވާލާދީ ހަބަރު ގެނެސް ދިނުމަށް އިލްތިމާސްކޮށްފައިވެއެވެ. އަދި ބްރޯޑްކާސްޓިން ގާނޫނުގެ ދަށުން، އޭގައިވާ އުސޫލުތަކަށާއި ގައިޑްލައިންތަކާ އެއްގޮތްވާގޮތުގެ މަތިން އަމަލުކުރުމަށް އިލްތިމާސްކުރިއެވެ. ބްރޯޑްކޮމް އިން ވަނީ ހުރިހާ ބްރޯޑްކާސްޓަރުން ގެނެސްދޭ ހަބަރާއި މައުލޫމާތު އެ ކޮމިޝަނުން ގާތުން މޮނިޓާ ކުރަމުން އަންނަ ކަމަށް ބުނެފައެވެ.\nމިކަމާ ގުޅިގެން މީޑިއާ ކައުންސިލުން ނެރުނު ބަޔާނުގައި ރާއްޖޭގެ އިގުތިސާދާއި ގައުމީ މަސްލަހަތަށް އިސްކަންދީގެން، ރައްޔިތުންގެ ހިތުގައި އިތުރަށް ބިރުވެރިކަން ނުއުފެދޭނެ ގޮތަށް ހަބަރާއި މައުލޫމާތު ފެތުރުމަށް މީޑިއާތަކުގެ ކިބައިން އެދިފައިވެއެވެ. އަދި ކޮރޯނާ ވައިރަސްއާ ގުޅޭ ހަބަރާއި މައުލޫމާތު ފެތުރުމުގައި ދުނިޔޭގެ ސިއްހަތު ޖަމިއްޔާ، ޑަބްލިޔުއެޗްއޯގެ ހިސާބުތަކަށް ރިއާޔަތް ކުރުމަށް އިސްކަން ދިނުމަށް އެދިފައިވެއެވެ.\nމީގެ އިތުރުން މައުލޫމާތާއި ހަބަރު ފަތުރާއިރު އެއީ ސައްހަ، ތެދު މައުލޫމާތުތޯ ކަށަވަރު ކުރުމަށް ހާއްސަ ސަމާލުކަމެއް ދީ، ޒިންމާދާރު ކަމާއެކު މައުލޫމާތު ފެތުރުމަށް މީޑިއާ ކައުންސިލުން އެދިފައެވެ.\nމީޑިއާ ކައުންސިލުން ވަނީ މިހާތަނަށް ރާއްޖޭގެ މީޑިއާތަކުން އަމަލުކޮށްފައިވާ ޒިންމާދާރުކަން ބަލައިގަންނަކަން ފާހަގަކޮށް، މި ހާލަތުގައިވެސް ޒިންމާދާރުކަމާއެކު ދެމިތިބުމަށް އިލްތިމާސްކޮށްފައެވެ.\nގުޅޭ ޓެގު ބްރޯޑްކާސްޓިން ކޮމިޝަން


Mi aharuge FA Cup ves cancel kohfi | Mihaaru\nމިދިޔަ އަހަރުގެ އެފްއޭ ކަޕް ކާމިޔާބުކުރި ޓީމުގެ މުހިއްމު ހަތަރު ކުޅުންތެރިން ކަމަށްވާ (ކ.ވ) އިމްރާން، އޮއްޕޮ، ސެންޓޭ އަދި ދަގަނޑޭ.-- ފޮޓޯ: ނިޝާން އަލީ/ މިހާރު\n08 ނޮވެމްބަރ 2018 - 08:40 10 comments\nމި ނިންމުމާ އެކު ފުރަތަމަ ޑިވިޝަނަށް މި އަހަރު ކުރިއަށްދާނީ ދެ މުބާރާތެވެ. އެއީ އެސްޓީއޯ މާލޭ ލީގާއި ދިވެހި ޕްރިމިއާ ލީގެވެ. ސީޒަން ދިގުވާތީ މި އަހަރުގެ ޕްރެޒިޑެންޓްސް ކަޕް ވެސް ވަނީ އަންނަ އަހަރަށް ފަސްކޮށްފަ އެވެ. މި ފަހަރު ސީޒަން ދިގުލައިގެން ދިޔަ އެންމެ ބޮޑު އެއް ސަބަބަކީ ސާފް ސުޒުކީ ކަޕަށް ވަގުތު ދޭން 70 ދުވަހަށް ލީގު މެދުކަނޑާލުމުންނެވެ.\nއެފްއޭއެމުން ރޭ ނެރުނު ބަޔާނެއްގައި ބުނެފައިވަނީ ސީޒަން ދިގުލައިގެން ދާތީ އެކަމާ ކްލަބްތަކާ އެކު އިއްޔެ ބޭއްވި މަޝްވަރާތަކަށް ފަހު އެފްއޭ ކަޕް ނުބާއްވަން ނިންމާފައިވާ ކަމަށެވެ. އަދި މި ނިންމުމާ އެކު އަންނަ އަހަރުގެ އޭއެފްސީ ކަޕްގެ ޖާގަ ލިބޭނީ މި އަހަރުގެ ޕްރިމިއާ ލީގުގެ އެއް ވަނަ އާއި ދެ ވަނަ ޓީމަށް ކަމަށް އެފްއޭއެމުން ވަނީ ކަނޑައަޅައިފަ އެވެ.\nމިއީ މިދިޔަ ހަތަރު އަހަރު ތެރޭ ރާއްޖޭގެ އެންމެ ދުވަސްވީ އެއް ފުޓްބޯޅަ މުބާރާތް ކަމަށްވާ އެފްއޭ ކަޕް ކެންސަލްކުރި ދެ ވަނަ ފަހަރެވެ. އެގޮތުން 2015 ވަނަ އަހަރު މިނިވަން ދުވަހުގެ ހަރަކާތްތައް ކުރިއަށްގެންދަން ގަލޮޅު ދަނޑުގެ ވިނަގަނޑު މަތީގައި އެޅި ޕްރޮޓެކްޓަރެއްގެ ސަބަބުން ވިނަ ގަނޑު ހަލާކުވެ، ފުޓްބޯޅަ ކަލަންޑަރަށް ބޮޑު ބަދަލެއް ގެންނަން ޖެހުނެވެ.\nއެ ފަހަރު އެފްއޭ ކަޕް ކެންސަލް ކުރުމަށް ފަހު ޕްރިމިއާ ލީގުގައި ކުޅުނު އަށް ޓީމުގެ މެދުގައި ޕްރެޒިޑެންޓްސް ކަޕް ބޭއްވީ ހދ. ކުޅުދުއްފުއްޓާއި ސ. ހިތަދޫގަ އެވެ. ހިތަދޫ ޒޯން ސްޓޭޑިއަމްގައި ކުޅުނު ފައިނަލްގައި ނިއު ރޭޑިއަންޓް ބަލިކޮށް އެ ފަހަރު ތަށި އުފުލާލީ މާޒިޔާ އިންނެވެ.\nމި ފަހަރުގެ ސީޒަން ހުޅުވާ ޗެރިޓީ ޝީލްޑް މެޗު ވެސް ވަނީ ކެންސަލްކޮށްފަ އެވެ. އެފްއޭއެމުން ފުރަތަމަ ޝީލްޑް މެޗު އެންމެ ފުރަތަމަ ފަސްކުރީ އޭރު އިއުލާންކޮށްފައި އޮތް ކުއްލި ނުރައްކަލުގެ ހާލަތާ ގުޅިގެންނެވެ. ފަހުން ޝީލްޑް މެޗު ކަންސަލްކުރަން ނިންމި އެވެ. އެއީ ކަލަންޑަރަށް ބަދަލެއް ގެނެވިއްޖެ ނަމަ ގައުމީ ޓީމްތަކަށާއި ކްލަބްތަކަށް ގެއްލުންވެދާނެތީ ކަމަށް އެފްއޭއެމުން އޭރު ބުންޏެވެ. މިއީ ކަޕް ވިނާސް ކަޕު ބޭއްވުން ހުއްޓާލުމަށް ފަހު 2009 ވަނަަ އަހަރު ޗެރިޓީ ޝީލްޑް މެޗު ބާއްވަން ފެއްޓި ފަހުން އެ މެޗު ނުކުޅެ ސީޒަން ފެށި ފުރަތަމަ ފަހަރެވެ.\nއިތުރު ލިޔުންތައް އެފްއޭއެމް އެފްއޭ ކަޕް


India Gai Thibi America Rahyyithun Egaumun Faiban Angaifi - Vaguthu\nއިންޑިއާގައި ތިބި އެމެރިކާ ރައްޔިތުން އެގައުމުން ފައިބަން އަންގައިފި\nއިންޑިއާގައި ހަލުވިކަމާއެކު ކޮވިޑް ފެތުރެމުންދާތީ އެގައުމުގައި ތިބި އެމެރިކާ ރައްޔިތުން ވީހާ ވެސް އަވަހަކަށް އެގައުމުން ފައިބަން އެމެރިކާ ސަރުކާރުން ގޮވާލައިފިއެވެ.\nއެމެރިކާގެ ޓްރެވަލް ސްޓޭޓް ޑިޕާޓްމެންޓުން ބުނީ އެމެރިކާގެ ރައްޔިތުންނަށް އިންޑިއާއަށް ދަތުރު ނުކުރުމަށާއި އެގައުމުގައި ތިބި ބަޔަކު ނަމަ އެންމެ ރައްކާތެރި ގޮތަކީ އަވަހަށް ގައުމުން ފޭބުން ކަމަށެވެ. އެގައުމުގައި ތިބޭ ބަޔަކަށް ފަރުވާ ހޯދުމުގައި ދަތިތަކަކާ ކުރިމަތިލާން ޖެހޭކަން އެ ޑިޕާޓުމެންޓުން ފާހަގަ ކޮށްފައިވެއެވެ.\nއެމެރިކާގެ ޓްރެވަލް ސްޓޭޓް ޑިޕާޓްމަންޓުން އެހެން ބުނި އިރު، ޑައިރެކްޓުކޮށް އިންޑިއާ އާއި އެމެރިކާ އާދެމެދުގައި 14 ފްލައިޓެއް ދަތުރުކުރެއެވެ.\nއިންޑިއާގެ ކަމާބެހޭ ފަރާތްތަކާ ސިއްހީ އިދާރާތަކުން ދަނީ ކޮވިޑް ކޮންޓްރޯލް ނުކުރެވި އެކަމުގައި އެތައް ގޮންޖެހުންތަކަކާ ކުރަމިލަމުންނެވެ. ރިކޯޑު އަދަދަކަށް މީހުން ފައްސި ވުމުގެ އިތުރުން އެގައުމުން ރިކޯޑު އަދަދަކަށް ކޮވިޑުގައި މީހުން މަރުވާކަން ފާހަގަ ކުރެވެއެވެ.\nއިންޑިއާގެ މިހާލަތާ ގުޅިގެން ގިނަ ގައުމުތަކަކުން ވަނީ އިންޑިއާއިން ދަތުރުކުރުން މެދުކަނޑާލައިފައެވެ. އޭގެ ތެރޭގައި އޮސްޓްރޭލިއާ ހިމެނެއެވެ. މި ހަފްތާގައި އެގައުމުން އިއުލާން ކޮށްފައިވަނީ ސަލާމަތީ ފިޔަވަޅު ވަރުގަދަ ކުރުމުގެ ގޮތުން އިންޑިއާއިން އެގައުމަށް ދަތުރުކުރުން މެދުކަނޑާލައިފައިވާ ކަމަށެވެ. އޭގެ އިތުރުން އިނގިރޭސި ވިލާތުން ވަނީ 10 ދުވަހު އިންޑިއާގައި މަޑުކޮށްފައި ތިބި މީހުން އެގައުމަށް ދެން ދަތުރުކުރުން މަނާކޮށްފައެވެ.


Idhikolhu candidate akee Nasheed tha? | Mihaaru\n18 އެޕްރީލް 2018 - 08:40 51 comments\nރައީސް އަބްދުﷲ ޔާމީން ބަލިކުރަން އެއް ކެންޑިޑޭޓް ނެރޭނެ ފޯމިއުލާއެއް ހޯދުމުގައި އިދިކޮޅުން "ތާށިވެފައި" ތިބޭތާ ދުވަސްތަކެއް ވެއްޖެ އެވެ. ރިޔާސީ އިންތިހާބަށް ވަގުތު ކުޑަތަންވެ، މެނިފެސްޓޯ އިއުލާންކޮށް، ކެމްޕޭން ފަށަންވިއިރު ވެސް އިދިކޮޅު ކެންޑިޑޭޓު ކަނޑަނޭޅި ލަސްވުމަކީ ސަރުކާރުން ވަރަށް ހަޖޫ ވެސް ޖަހާ ކަމެކެވެ. އެކަމަކު، ރައްދުގައި އިދިކޮޅު ކޯލިޝަނުން ބުނަމުން އައީ ސަރުކާރު ސިއްސުވާލާނެ، އިދިކޮޅު ކެންޑިޑޭޓު ހުރީ ތައްޔާރަށް ކަމަށެވެ.\nތަފާތު ފިކުރުގެ ޕާޓީތައް، ގުޅިފައިވާ ކޯލިޝަނުން ކެންޑިޑޭޓަކު ކަނޑައަޅަން ކޮމެޓީއެއް އެކުލަވާލައިގެން ވެސް މިހާތަނަށް އެއް ކެންޑިޑޭޓުގެ ފޯމިއުލާއެއް ނުނެރެވުނެވެ.\nމި މަސައްކަތުގައި އިދިކޮޅު "ހުއްޓިފައި" އޮއްވައި އދ.ގެ އިންސާނީ ހައްގުތަކާ ގުޅޭ ކޮމެޓީން މިވަނީ، ކުރީގެ ރައީސް މުހައްމަދު ނަޝީދަށް ރިޔާސީ އިންތިހާބުގައި ވާދަކުރެވޭނެ ކަމަށް ކަނޑައަޅައިފަ އެވެ. މި ނިންމުން މިއައީ، ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކުރި މައްސަލައިގައި ނަޝީދަށް އިއްވި 13 އަހަރުގެ ޖަލު ހުކުމާ ގުޅިގެން އެމަނިކުފާނަށް އިންތިހާބުގައި ވާދަކުރެއްވިދާނެ ކަމާ މެދު އެ ޕާޓީގެ އާއްމު މެމްބަރުންނަށް ޝައްކު އުފެދި، މާޔޫސްވެފައި ތިއްބަ އެވެ.\nRiyaasee Inthihab gai Nasheed vaadha kurevenjeheyne: UN\nއދ.ގެ ކޮމެޓީން އެމްޑީޕީ އަށް ދިން އުފާވެރި ޚަބަރާއެކު، އެ ޕާޓީގެ ރިޔާސީ ކެންޑިޑޭޓަކީ ނަޝީދު ކަން އާއްމު މެމްބަރުން ކަށަވަރުކޮށްފި އެވެ. އިދިކޮޅު ޕާޓީތައް ގުޅިގެން، އެއް ކެންޑިޑޭޓަކު ކަނޑައަޅަން މަސައްކަތްތަކެއް ކުރި ހަނދާން އެމްޑީޕީގެ ސަޕޯޓަރުން މިހާރަކު ހުރި ހެނެއް ވެސް ހިއެއް ނުވެ އެވެ. އުފާފާޅުކޮށް، އެމްޑީޕީގެ ކެންޑިޑޭޓަކީ ނަޝީދު ކަން ސަރުކާރަށް ހަނދާން ކޮށްދިނުމުގައި ފޯރި ނަގަނީ އެވެ.\nއެހެންވެ މިހާރު އުފެދިފައި އޮތް ސުވާލަކީ، އިދިކޮޅުން ނެރެން ބުނި އެއް ކެންޑިޑޭޓަކީ ވެސް ނަޝީދު ހެއްޔެވެ؟ ގައިމުވެސް، އިދިކޮޅުގެ ލީޑަރުންގެ ތެރެއިން އިންތިހާބުގައި ވާދަކުރެއްވުމުގެ އެންމެ ފުރުސަތު ބޮޑީ ނަޝީދު ކަމަށް އެމްޑީޕީން އަންނަނީ ބުނަމުންނެވެ. އެމަނިކުފާނު އިންތިހާބުގައި ވާދަކުރެއްވުމުގެ މަގެއް، ރާއްޖޭގެ ގާނޫނުއަސާސީ އާއި ގާނޫނުތަކުން މިހާތަނަށް ފަހިވެފައި ނުވާ ކަމުގެ ހަގީގަތް ގަބޫލުކުރާކަށް ބޭނުމެއް ވެސް ނުވެ އެވެ.\nކިރިޔާ ވެސް އުއްމީދަކަށް އޮތީ، ނަޝީދު ވެސް ހިމެނޭ ގޮތުން ސިޔާސީ ލީޑަރުންތަކެއް މިނިވަންކުރަން ސުޕްރީމް ކޯޓުގެ ފަސް ފަނޑިޔާރުން ސޮއި ކުރައްވައި ފެބުރުއަރީ 1 ގައި ނެރުނު އަމުރެވެ. އެއީ، ރިޝްވަތު ދީގެން ސަރުކާރު ވައްޓާލަން ނެރުނު އަމުރެއް ކަމަށް ބުނެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކުރި ފަހުން، ސުޕްރީމް ކޯޓުގައި މިހާރު ތިއްބެވި ތިން ފަނޑިޔާރުން ވަނީ، ސިޔާސީ ލީޑަރުން މިނިވަންކުރުމުގެ އަމުރު ބާތިލްކޮށްފަ އެވެ.\nNasheed ah furusatheh neiy, nimmun badhaleh nuvaane: Shainee\nއެމްޑީޕީގެ އިތުރުން ޖުމްހޫރީ ޕާޓީ އާއި އަދާލަތު ޕާޓީ އަދި ކުރީގެ ރައީސް މައުމޫން އަބްދުލްގައްޔޫމް ހިމެނޭ ކޯލިޝަނުން ރިޔާސީ ރޭހުގައި ވާދަކުރުމުގެ ޝައުގުވެރިކަން ފާޅުކުރައްވާފައި ވަނީ ނަޝީދުގެ އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހީމެވެ. ނަޝީދަށް އިންތިހާބުގައި ވާދަކުރެއްވިދާނެ ކަމުގެ އުއްމީދު، އދ.ގެ ކޮމެޓީން އާކޮށް ދިންއިރު، އިންތިހާބުގައި ވާދަކުރައްވަން ގާސިމަށް ކުރިމަތިކޮށްފައިވާ ހުރަސްތައް އަދި ނައްތައެއް ނުލެވެ އެވެ. އުމުރުން 65 އަހަރު ވުމުން ވެރިކަމަށް ކުރިމަތި ނުލެވޭނެ ކަމަށް ގާނޫނުއަސާސީ އަށް ގެނެސްފައިވާ އިސްލާހުގެ އިތުރުން ރިޝްވަތުގެ މައްސަލައިގައި އިއްވާފައިވާ ތިން އަހަރުގެ ޖަލު ހުކުމުން ގާސިމަށް ވަނީ ފުރުސަތު ގެއްލިފަ އެވެ.\nJP beynumee iththihaadhu ge candidate akah Gasim Neren: Riyaz\nއިދިކޮޅުން އެއް ކެންޑިޑޭޓަކު ނެރުމުގެ ފޯމިއުލާގައި ޕާޓީތަކުގެ ވިސްނުން ގެންގުޅެނީ ފުރަތަމަ މި ދެ ބޭފުޅުންނަށް އިސްކަންދޭ އުސޫލުންނެވެ.\nޚިޔާލު ތަފާތު، އުނދަގޫ ނިންމުމެއް!\nޔަގީންވާ އެއް ކަމެއް އެބައޮތެވެ؛ އިންތިހާބުގައި ވާދަކުރެއްވޭނެ ކަމުގެ ކިތަންމެ ހަނި ފުރުސަތެއް އޮތް ނަމަވެސް ނަޝީދު ދުލެއް ނުދެއްވާނެ އެވެ. އިންތިހާބާ ގުޅޭ ގޮތުން އެމަނިކުފާނު މިހާތަނަށް ފާޅުކުރެއްވި ޚިޔާލުފުޅުތަކާއި ދައްކާފައިވާ ވާހަކަފުޅުތަކުން އެކަން ވަރަށް ސާފެވެ. ރައީސް އަބްދުﷲ ޔާމީން، މަގާމުން ދުރުކުރުމަށް ފަހު އިންތިހާބު ބާއްވަން އިދިކޮޅު ޕާޓީތަކުން ވިސްނުން އެއްގޮތް ކުރަމުން އަންނައިރު ވެސް ނަޝީދު ބޭނުންފުޅު ވަނީ، ރައީސް ޔާމީނާ ވާދަކުރައްވައި އެމަނިކުފާނު ބަލިކޮށްލެއްވުމަށެވެ. އެ ވާހަކަ މި ފަހުން ބޭރުގެ މީޑިއާތަކަށް ދެއްވި އިންޓަވިއުތަކުގައި ނަޝީދު ވަނީ ވިދާޅުވެފަ އެވެ.\nކޯލިޝަންގައި އެމްޑީޕީ އަކީ އެންމެ ބޮޑު އިދިކޮޅު ޕާޓީ އަށް ވުމުގެ އިތުރުން، 2013ގެ ރިޔާސީ އިންތިހާބުގައި އެއް ޕާޓީއަކުން އެންމެ ގިނަ ވޯޓު ލިބުނީ ވެސް އެ ޕާޓީއަށެވެ. ބޮޑު ކޯލިޝަނަކުން ވާދަކުރައްވައި ރައީސް ޔާމީނަށް 111،203 ވޯޓު ލިބިވަޑައިގަތްއިރު، ނަޝީދު އެކަނި 105،181 ވޯޓު ހޯއްދެވި އެވެ. އިދިކޮޅު އެއް ކެންޑިޑޭޓުގެ ފޯމިއުލާ އިން ނަތީޖާ ނެރޭއިރު، މިއީ، އިދިކޮޅު ކެންޑިޑޭޓު ކަން ހައްގު ވަނީ އެމްޑީޕީ އަށް ކަމަށް ދައްކަން އެ ޕާޓީ އަށް އޮތް ހުއްޖަތެކެވެ.\nޖުމްހޫރީ ޕާޓީގެ ވެސް ހަގީގަތަކީ މިއެވެ؛ އިންތިހާބުގައި ވާދަކުރެއްވުމުގެ ގާނޫނީ ފުރުސަތުތައް "ބަންދުކޮށްފައި"ވީ ނަމަވެސް އެ ޕާޓީގެ ކެންޑިޑޭޓަކީ ގާސިމެވެ. ރާއްޖޭގެ ރައީސް ކަން ކުރެއްވުމުގެ އުއްމީދުގައި ހުންނެވި ގާސިމްގެ ބަދަލުގައި އެހެން ބޭފުޅަކު އެ ޕާޓީން ކަނޑައެޅުމުގެ ވިސްނުމެއް ނުގެންގުޅެ އެވެ.\nއެހެންކަމުން، އެހާ ފަސޭހަ އިން ދޫ ދެއްވައި، ރިޔާސީ ކެންޑިޑޭޓު ކަން ނަޝީދަށް، ގާސިމް ދޫކޮށްލައްވާނެ ހެއްޔެވެ؟ ސިޔާސީ ގޮތުން ދެ ބޭފުޅުންގެ ހުރި ޚިޔާލުތަފާތުވުންތައް އެއްފަރާތް ކުރައްވައި، އެކުގައި މިހާރު މަސައްކަތް ކުރެއްވި ނަމަވެސް ރިޔާސީ ކެންޑިޑޭޓުކަން ނަޝީދަށް ދޫކޮށްލެއްވުމަކީ ގާސިމާއި އޭނާގެ ޕާޓީ އަށް އެހާ ފަސޭހަ ނިންމުމަކަށް ނުވާނެ އެވެ.\nކުނޫޒްގައި ބޭއްވި ޖަލްސާއެއްގައި ކުރީގެ ރައީސް މައުމޫން، ޖުމްހޫރީ ޕާޓީގެ ލީޑަރު ގާސިމް އިބްރާހިމާ ސަލާމްކުރައްވަނީ:\nކެންޑިޑޭޓަކު ކަނޑައެޅުމުގެ ވިސްނުން ޕާޓީތަކުން ކުރިއަށް ނެރެ، އެ ވާހަކަ ދައްކަމުން ދިޔައިރު ވެސް ރައީސް މައުމޫން ހުންނެވީ ހިމޭނުންނެވެ. އިދިކޮޅުން އެއް ކެންޑިޑޭޓަކު ކަނޑައެޅުމާ ގުޅޭ ގޮތުން އެމަނިކުފާނު މާގިނަ ވާހަކަފުޅެއް ނުދައްކަވަ އެވެ. މައުމޫން ވިދާޅުވެފައިވާ ގޮތުން ނަމަ، އެމަނިކުފާނު ވިސްނުންފުޅު ގެންގުޅުއްވީ، ކެންޑިޑޭޓަކު ކަނޑައެޅުމުގެ ކުރިން ނުވަތަ އިންތިހާބަކާ ހަމައަށް ދިއުމުގެ ކުރިން ރައްޔިތުންގެ މަޖިލީހާއި މިނިވަން މުއައްސަސާތަކަށް މިނިވަންކޮށް، ބާރު ހޯދައިދެއްވުމުގެ މަސައްކަތް ކުރެއްވުމަށެވެ. އެ މަސައްކަތުގައި އުޅުއްވަނިކޮށް، ސަރުކާރު ވައްޓާލުމުގެ ތުހުމަތުގައި ހައްޔަރުކޮށް، ޓެރަރިޒަމްގެ ދައުވާ އުފުލައި ޝަރީއަތް ނިމެންދެން ވަނީ ބަންދުކޮށްފަ އެވެ.\nކޯލިޝަންގައި ދެން ހިމެނޭ، އަދާލަތު ޕާޓީން، އިންތިހާބުގައި އެ ޕާޓީގެ މަސްލަހަތު ކުރިއަށް ނެރުމުގެ ވިސްނުމެއް ގެންގުޅޭހެނެއް ހިއެއް ނުވެ އެވެ. ރިޔާސީ އިންތިހާބާ ގުޅޭ ގޮތުން އަދާލަތު ޕާޓީގެ މަޝްވަރާ މަޖިލީހުގެ ނިންމުމަކީ، ކޯލިޝަން ސަރުކާރަކަށް ތާއީދުކުރުމެވެ. މި ވިސްނުން ކުރިއަށް ނެރެފައިވީ ނަމަވެސް ފިކުރުގެ ގޮތުން އެމްޑީޕީ އަށް ވުރެން އަދާލަތު ޕާޓީން ގާތީ، ޖުމްހޫރީ ޕާޓީއާ އެވެ.\nRiyaasee Inthihaabu gai coalition sarukaarakah thaaeedhu kuran Adhaalath in nimmaifi\nއިދިކޮޅު އެއް ކެންޑިޑޭޓަކު ކަނޑައަޅަން ޕާޓީތަކުން ނިންމީ، ޕްރައިމަރީއަކުންނެވެ. އެހެން ބޭފުޅަކަށް ފުރުސަތު ދޭ ގޮތަށް އޮތީ، އެ ޕްރައިމަރީގައި ކަނޑައަޅާ ލީޑަރަކަށް އިންތިހާބުގައި ވާދަ ނުކުރެއްވިއްޖެ ނަމަ އެވެ. އެ ބޭފުޅަކު ހޯދުން، އެއީ އަނެއްކާވެސް ފަސޭހަ ނިންމުމަކަށް ނުވާނެ އެވެ.\nއެހެންކަމުން ބޮޑަށް ބެލެވެނީ، އިދިކޮޅުން ހޯދާ ފޯމިއުލާގައި، އެއް ކެންޑިޑޭޓަކު ކަނޑައެޅުމުގެ ބަދަލުގައި ޕާޓީތަކުން އިންތިހާބުގައި ވާދަކުރާނީ ވަކިވަކިންނެވެ. މި ނޫން، ފޯމިއުލާއެއް ހޯދުމަކީ، އިންތިހާއަށް ހިތްދަތި، އެހާމެ އުނދަގޫ ކަމަކަށް ވާނެ އެވެ.\nއިދިކޮޅު ކެންޑިޑޭޓަކީ ނަޝީދު ކަމަށް އެމްޑީޕީން ގަބޫލުކުރާއިރު އެ ޕާޓީން އެދޭ ގޮތަށް އެކަން ނިމިދާނެ ހެއްޔެވެ؟ ނޫނެކެވެ. ހަގީގަތަކީ، އެއީ އެހާ ފަސޭހަ އިން ވާން އޮތް ކަމެއް ނޫނެވެ.\nސަރުކާރުގެ ނިންމުން ވަރަށް ސާފެވެ. އދ.ގެ އިންސާނީ ހައްގުތަކާ ބެހޭ ކޮމެޓީ ނުވަތަ އެހެން ޖަމާއަތަކުން ނިންމި ނަމަވެސް އިންތިހާބުގައި ވާދަކުރުމުގެ ފުރުސަތެއް ނަޝީދަކަށް ނުދޭނެ އެވެ. އެ ފުރުސަތު ފަހިވާން އޮތް ހަމައެކަނި ގޮތަކީ، ގާނޫނުއަސާސީ އަށް ބަދަލު ގެނައުން ކަމަށް ސަރުކާރުން ވަނީ ބުނެފަ އެވެ. އެކަމަކު މިހެން އެކަނި ބުނެގެން ސަރުކާރަށް ވެސް ތިބެވޭކަށް ނެތެވެ. އިދިކޮޅު ސިޔާސީ ލީޑަރުންނަށް ފުރުސަތު ނުދީ ބާއްވާ އިންތިހާބެއް، ބައިނަލްއަގުވާމީ މުޖުތަމައުން ބަލައި ނުގަންނާނެ ކަމަށް އިދިކޮޅު ޕާޓީތަކުން އަންނަނީ ބުނަމުންނެވެ.\nއިދިކޮޅު ކެންޑިޑޭޓަކު ކަނޑައަޅަން އަދިވެސް އެހާ ފަސޭހައެއް ނޫނެވެ. އިދިކޮޅު ކެންޑިޑޭޓް ކަށަވަރު ވާނީ، އިންތިހާބުގައި ވޯޓުލާ ދުވަސް ކުޑަތަންވުމުން ކަން ޔަގީނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ ރާއްޖެ-އ.ދ


Systemah massala jehi memberun vote dhevvee thedhuvegen! | Mihaaru\nވޯޓިން ސިސްޓަމަށް މައްސަލަ ދިމާވެ، މެމްބަރުން ވޯޓު ދެއްވީ ރޯލް ކޯލަކުން!\n24 ޖޫން 2019 - 15:52 1 comment\nރައްޔިތުންގެ މަޖިލީހުގެ ވޯޓިން ސިސްޓަމަށް ޓެކްނިކަލް މައްސަލައެއް ދިމާވުމާ ގުޅިގެން ރޯލް ކޯލަކަށް ގޮސް، ގިނަ ކަންކަން މިއަދު ފާސްކޮށްފި އެވެ.\nމިއަދުގެ ޖަލްސާ ގައި، ވޯޓިން ސިސްޓަމް ބޭނުންކޮށްގެން ހަތް ކަމަކަށް ވޯޓަށް އަހަން ރިޔާސަތުން އޮތީ އެޖެންޑާ ކޮށްފަ އެވެ. އެކަމަކު، ވޯޓިން ސިސްޓަމް މެދުވެރިކޮށް، މަޖިލިހުގެ ރައީސް މުހައްމަދު ނަޝީދު ވޯޓަށް އެއްސެވީ ތިން ހުށަހެޅުމަކަށެވެ. ސިސްޓަމަށް މައްސަލަ ދިމާވެގެން ބާކީ ހުރި ކަން ކަމަށް ވޯޓު ދެއްވީ ފަހަރަކު މެމްބަރަކު ކޮއްޅަށް ތެދުވެވަޑައިގެންނެވެ.\nވޯޓިން ސިސްޓަމް ބޭނުންކޮށްގެން ވޯޓު ނެގީ މަޖިލީހުގެ ގަވައިދު އިސްލާހު ކުރަން ހެދި ވަގުތީ ކޮމިޓީގެ މަސައްކަތް ނިންމަން އިތުރު 25 ދުވަސް ދިނުމަށާއި ސަރުކާރުގެ ފަރާތުން އުނގޫފާރު ދާއިރާގެ މެމްބަރު މުހައްމަދު ވަހީދު ހުށަހެޅުއްވި އިސްލާމީ ޔުނިވާސިޓީގެ ގާނޫނަށް އިސްލާހު ގެނައުމުގެ ބިލް ބަލައިގަތުމަށާއި ގެއްލުވާލާފައިވާ މިނިވަން ނިއުސްގެ ނޫސްވެރިޔާ އަހުމަދު ރިލްވާންގެ މައްސަލަ ތަހުގީގު ކުރުމުގައި ފުލުހުން އިހުމާލުވި ކަމަށް ބުނެ، އެ ކަން ބަލަން ހުށަހެޅި މައްސަލަ އެވެ.\nއެ ތިން އިސްލާހު ވެސް މަޖިލީހުގެ ބޮޑު އަޣުލަބިއްޔަތަކުން ފާސްކުރި އެވެ.\nވޯޓިން ސިސްޓަމަށް ޓެކްނިކަލް މައްސަލަ ދިމާވީ، ސަލާމަތީ ހިދުމަތްތަކާ ބެހޭ ކޮމިޓީން ހުށަހެޅި ރިޕޯޓަކަށް ވޯޓަށް އަހަން ރިޔާސަތުން ތައްޔާރު ވެފައި ވަނިކޮށެވެ. ރިޔާސަތުގައި އިންނެވި ނަޝީދު ފުރަތަމަ ވިދާޅުވީ، ވޯޓިން ސިސްޓަމަށް މައްސަލަ ޖެހުމާ ގުޅިގެން އަތް ނަގައިގެން ވޯޓަކަށް ދާން ނިންމެވި ކަމަށެވެ. އެކަމަކު، އަމީން އާންމު ފާތުމަތު ނިއުޝާގެ އެދިވަޑައިގަތުމަކަށް ވޯޓު ކޯލް ކުރިއަށް ގެންދަން ނަޝީދު ނިންމެވި އެވެ.\nއެހެންވެ، ބާކީ ބިލްތަކަށް ވޯޓަށް އެއްސެވީ ފަހަރަކު، މެމްބަރުން ގޮނޑިން ތެދުވެވަޑައިގެންނެވެ. މިއީ، 19 ވަނަ ރައްޔިތުންގެ މަޖިލިހުގައި މިފަދަ ގޮތަކަށް ވޯޓަށް އެހި ފުރަތަމަ ފަހަރެވެ.\nމަޖިލިހުގެ 19 ވަނަ ދައުރުގެ ފެށުމުގެ ކުރިން، ޗެމްބަރުގައި ހުންނަ ކޮންގްރެސް ސިސްޓަމް އަޕްގްރޭޑް ކުރުމަށް ގާތްގަނޑަކަށް 11 މިލިއަނެއްހާ ރުފިޔާ ހަރަދުކުރި އެވެ. އެގޮތުން މައިކް ސިސްޓަމާއި އިތުރު ކެމެރާތައް ހަރުކޮށް، ކޮންމެ މެމްބަރަކަށް ނުވަ އިންޗީގެ އައިޕެޑެއް ބެހެއްޓި އެވެ.\nމަޖިލިހުގެ ތަޅުމުގައި ބޭނުން ކުރަމުން ދިޔަ ވޯޓިން ސިސްޓަމަށް މައްސަލަ ޖެހުނު އިރު، ޓެކްނިކަލް މައްސަލައެއް ދިމާވެގެން މިއަދުގެ ޖަލްސާ ފެށުން ވެސް ލަސް ކުރަން ޖެހުނެވެ. މިއަދު ނުވައެއް ޖެހި އިރު ޖަލްސާ ފަށަން އެޖެންޑާ ކުރި ނަމަވެސް، ޖަލްސާ ފެށީ ހެނދުނު 10:45 ހާއިރު އެވެ.\nޖަލްސާގައި ވަނީ، ފަރުޟު ހައްޖުވުމަށް ޕެންޝަން ފަންޑުން ފައިސާ ނެގޭ މިންވަރު 50 ޕަސެންޓުން 80 ޕަސެންޓަށް ބޮޑު ކުރަން ޕެންޝަނާ ބެހޭ ގާނޫނަށް ސަރުކާރުގެ ފަރާތުން ހުށަހެޅި ބިލް މަޖިލިހުން ބަލައިގަނެ، ދިރާސާ ކުރަން އިޖުތިމާއީ ކަންކަމާ ގުޅޭ ކޮމިޓީ އަށް ފޮނުވައިފަ އެވެ. އަދި ސަރުކާރުން ގައުމީ ޔުނިވާސިޓީގެ ގާނޫނަށް އިސްލާހު ގެނައުމުގެ ބިލް ބަލައިގަނެ، ކޮމިޓީ އަށް ވަނީ ފޮނުވައިފަ އެވެ.\nމަޖިލިހުގެ ޖަލްސާ ނިންމަވާލައްވަމުން ނަޝީދު ވިދާޅުވީ މާދަމާ އޮންނަ ޖަލްސާގެ ކުރިން، ވޯޓިން ސިސްޓަމް ރަނގަޅު ކުރައްވަން މަސައްކަތް ކުރައްވާނެ ކަމަށެވެ.


Taiwan coastguard ah ulhandhu ithurukuranee\nޓައިވާނުން ކޯސްޓް ގާޑަށް އުޅަނދު އިތުރުކުރަނީ، މި ފަހަރު ކަޓަމަރާނެއް\nޓައިވާން ކޯސްޓް ގާޑަށް އަލަށް އިތުރުކުރި ކަޓަމަރާން ސްޓައިލް މިލިޓަރީ އުޅަނދު\nޓައިވާނުން ކޯސްޓް ގާޑުގައި ބޭނުން ކުރަން ކަޓަމަރާނެއް ކަމިޝަން ކޮށްފި އެވެ. މިއީ ބޭނުން ޖެހިއްޖެ ނަމަ މިސައިލް ހަރުކުރެވޭ ފެންވަރަށް، ޓައިވާންގައި އުފެއްދި އުޅަނދެކެވެ. ޗައިނާއިން ކުރިމަތި ވެދާނެ ނުރައްކަލަކަށް ކުރިމަތިލުމަށް ތައްޔާރުވުމުގެ ގޮތުން ކޯސްޓް ގާޑަށް އަދި އިތުރު ކަޓަމަރާން ނެރޭނެ ކަމަށް އެ ގައުމުން ބުނެ އެވެ.\nޓައިވާނަށް ހީވެފައި އޮންނަނީ ކޮންމެ ވަގުތެއްގައި ވެސް ޗައިނާއިން ޓައިވާނަށް ބާރު ހިންގައިފާނެ ކަމަށެވެ. މިއީ ނުކުރާނެ ކަމެއް ކަމަށް ޗައިނާއަކުން ވެސް ނުބުނެ އެވެ.\nކަޓަމަރާން ކަމިޝަން ކުރުމުގެ ރަސްމިއްޔާތަށް ވަޑައިގެން ޓައިވާންގެ ރައީސް، ސައި އިންގް-ވެން ވިދާޅުވީ، މިއީ ބޭނުންޖެހިއްޖެ ހިނދެގައި ދިފާއީ ބާރެއް ކަމަށެވެ. ކޯސްޓް ގާޑުން މަސްލަހަތު ބަލަހައްޓަމުން އަންނައިރު، ގައުމީ ދިފާއީ ވަޒަން ބާރުވެރި ކުރެވެމުން ވެސް އަންނާނެ ކަމަށެވެ.\nކޯސްޓް ގާޑު ބާރު ގަދަ ކުރަން ޓައިވާނުން ވަރަށް ބޮޑު އިސްކަމެއް ދެ އެވެ. ކޯސްޓް ގާޑަށް އުޅަނދު އިތުރު ކުރަން ކުރާ މަސައްކަތުގައި މި އުޅަނދަށް 37.30 މިލިއަން ޑޮލަރު ވަނީ ހޭދަކޮށްފަ އެވެ. ޓައިވާނުން ބުނީ ދޭހަ ކޮށްދެނީ ގައުމީ ދިފާއީ ބާރު ވަރުގަދަކުރަން ރައީސް ބޭނުފުޅުވެލައްވާ މިންވަރު ކަމަށެވެ. ޒަމާނީ ބާރެއް ގައުމުގައި އޮތުމަކީ އެކަމަނާގެ ތަސައްވުރެއް ކަމެވެ.\nޓާއިވާނަށް ޒަމާނީ ހަތިޔާރު ސަޕްލައި ކޮށް ދެނީ އެމެރިކާއިންނެވެ. ޓައިވާނަށް ހަތިޔާރު ވިއްކުމަށްޓަކައި، 280 މިލިއަން ޑޮލަރުގެ އެއްބަސްވުމަކަށް، ސްޓޭޓް ޑިޕާޓްމަންޓުން މިދާކަށް ދުވަހު ވަނީ އާނބަސް ބުނެފަ އެވެ. މިއީ ޗައިނާ އަށް ބަލައިގަންނަން ފަސޭހަ ކަމަކަށް ނުވާނެ އެވެ.


Dhuniyeyge hurihaa barruthakah raajje hulhuvaalai au aharu 11...\nދުނިޔޭގެ ހުރިހާ ބައްރުތަކަށް ރާއްޖެ ހުޅުވާލުން\nދުނިޔޭގެ ހުރިހާ ބައްރުތަކަށް ރާއްޖެ ހުޅުވާލައި، އައު އަހަރު 11 މިލިއަން ބެޑުނައިޓަށް އަމާޒު ހިފަނީ!\nކޮވިޑް19 ގެ ބަލިމަޑުކަމުގައި، ރާއްޖޭގެ ވައިގެ ދޮރާށިތައް ތަޅުލި\nމިއީ، ރާއްޖެފަދަ ގައުމެއްގެ އިގްތިސާދަށް ކުރިމަތިވި، އެންމެ ބޮޑު ހީނަރުކަން\nފަތުރުވެރިކަން ހުއްޓުމުން، ރާއްޖޭގެ އިގްތިސާދަށް ނޭދެވޭ އަސަރުކުރޭ\nކ. މާލެ | 11 ނޮވެންބަރ 2020 | ބުދަ 17:14 | 7,701\nދުނިޔޭގެ ހުރިހާ ބައްރުތަކަށް ރާއްޖެ ހުޅުވާލުމަކީ އަމާޒެއް - ވެލާނާ އެއާޕޯޓް\nރައީސުލް ޖުމްހޫރިއްޔާ އިބްރާހިމް މުޙައްމަދު ސާލިޙުގެ ސަރުކާރުގެ2ވަނަ އަހަރުގެ ތެރޭގައި، މުޅި ދުނިޔެއަށް ކުރިމަތިވި ކޮވިޑް 19 ގެ ބަލިމަޑުކަމުގައި، ރާއްޖޭގެ ވައިގެ ދޮރާށިތައްވެސް ތަޅުލީ، މުޅި ދުނިޔެއާ އަތުގުޅާލައިގެން ރާއްޖެ އޮވެ، މި ބަލިމަޑުކަމުން ރާއްޖެވެސް އަރައިގަތުމަށެވެ. ދުނިޔޭގެ ވައިގެ ދޮރާށިތައް ތަޅުލުމާ ހަމައިން ދުނިޔޭގެ ފަތުރުވެރިކަން ހުއްޓި، ރާއްޖޭގެ ރިސޯޓުތަކާ، ހޮޓާތަކާ، ގެސްޓުހައުސްތަކާ، ސަފާރީތަކުގެ ޚިދުމަތް ހުއްޓުމަކަށް އައެވެ.\nމިއީ، ރާއްޖެފަދަ ގައުމެއްގެ އިގްތިސާދަށް ކުރިމަތިވި، އެންމެ ބޮޑު ހީނަރުކަމެވެ. 2019 ވަނަ އަހަރުގެ ނެޝަނަލް ބިއުރޯ އޮފް ސްޓެޓިސްޓިކްސް އިން ހާމަކޮށްފައިވާ ތަފާސް ހިސާބަށް ބަލާއިރު، ފަތުރުވެރިކަމުން ރާއްޖޭގެ ޖީޑީޕީއަށް އެ އަހަރު ޙިއްސާ ކޮށްފައިވަނީ، 26.3 އިންސައްތައެވެ. ނަމަވެސް ޓޫރިޒަމް މިނިސްޓްރީން އަންދާޒާ ކުރާ ގޮތުގައި، ރާއްޖޭގެ ޓޫރިޒަމް ސިނާއަތާއި އަދި ގުޅިފައިވާ އެހެނިހެން ދާއިރާ ތަކާއެކު، ހަމައެކަނި ފަތުރުވެރިކަމާއި ގުޅުންހުރި ދާއިރާތަކުން، ޖީޑީޕީގެ 70 އިންސައްތަ، ފަތުރުވެރިކަމުން ހިއްޞާކުރާނޭކަމަށް ބެލެވެއެވެ. މިދެންނެވި ތަފާސް ހިސާބުތަކަށާއި އަންދާޒާތަކުން އެނގެނީ، ފަތުރުވެރިކަން ހުއްޓުމުން، ރާއްޖޭގެ އިގްތިސާދަށް ކުރާނޭ ނޭދެވޭ އަސަރެވެ. އެހެން ނަމަވެސް 2021 ށް، އަމާޒުކޮށް، ރާއްޖޭގެ ފަތުރުވެރިކަމަށް ދިރުން ގެނުވަން ކުރައްވާ މަސައްކަތްތައް، ފަތުރުވެރިކަމާބެހޭ ވަޒީރު، ޑރ. ޢަބްދުﷲ މައުސޫމް، ރާއްޖެ ޓީވީއަށް، ދެއްވި ޚާއްސަ އިންޓަރވިއު އެއްގައި ވަނީ ހާމަކޮށް ދެއްވައިފައެވެ.\nމިނިސްޓަރ ޑރ. މައުސޫމް ހާމަކުރެއްވި ގޮތުގައި، 2021 ވަނަ އަހަރަށް މަރުޙަބާ ކިޔާއިރު، ފަތުރުވެރިކަން އިޔާދަވާން ފަށާނެކަމަށް ލަފާކޮށް 2021 ވަނަ އަހަރު 1 މިލިއަން ޓޫރިސްޓުން ރާއްޖޭ ގެނައުމަކީ އަމާޒެކެވެ. ނަމަވެސް ރާއްޖޭގައި ޓޫރިސްޓުން ރާއްޖޭގައި ހޭދަކުރާ ދުވަސް އިތުރު ވާނޭކަމަށް ފެންނާތީ 2019 ވަނަ އަހަރުގެ ބެޑްނައިޓްސް އަށްވުރެން ގިނަ ބެޑްނައިޓްސް، 2021ގައި ލިބޭނޭކަމުގެ އުންމީދުބޮޑެވެ. އެހެން ކަމުން އެމަނިކުފާނު އަމާޒު ކުރައްވަނީ، 11 މިލިއަން ބެޑްނައިޓްސްއަށެވެ.އެއީ 2019 ވަނަ އަހަރު، ރެކޯޑު ކުރެވުނު، 10.6 މިލިއަން ބެޑްނައިޓްސް އާއި އަޅާބަލާއިރު، އެމަނިކުފާނު ކުރިމަތިލައްވާ ބޮޑު ޗެލެންޖެކެވެ. މިކަމުން އެނގެނީ، ރައީސް ސާލިހުގެ ސަރުކާރުން ރާއްޖޭގެ ފަތުރުވެރިކަން ކުރިން އޮތް ޙާލަތަށް ޢިޔާދަކުރަން ޢަޒުމް ކަނޑައަޅައިފާ އޮތް މިންވަރެވެ.\nރާއްޖޭގެ ބޯޑަރު ހުޅުވާލިފަހުން ރާއްޖެއަށް ޓޫރިސްޓުން އަންނަމުން ދޭ\nކޮންމެ އަކަސް، މި އަހަރުގެ ޖުލައި މަހުގެ 15ގައި، ރާއްޖޭގެ ބޯޑަރު، ފަތުރުވެރިކަމަށް ހުޅުވައިލީ، ރާއްޖެ ލޮކްޑައުންގައި އޮތް ދުވަސްވަރު، ސަރުކާރުން ރިސޯޓުތަކަށް އެތައް ލުއިތަކެއް ދީފައި އޮތް ދަނޑިވަޅުގައެވެ. މީގެ ތެރޭގައި، އިންޑަސްޓްރީއަށް ސަރުކާރުން މާލީ އެހީ، ލޯނުގެ ގޮތުގައި ދީފައިވެއެވެ. މީގެ ތެރޭގައި، ރިޒޯޓު ތަކުގެ ލޭންޑް ރެންޓްވަނީ3ވަނަ އަދި4ވަނަ ކުއާރޓަރ ޑިފަރވެސް ކޮށްދީފައިވެއެވެ. މިދެންނެވި ކަންކަމުން އެނގެނީ، ރާއްޖޭގެ ފަތުރުވެރިކަމުގެ ސިނާޢަތަށް، މި ސަރުކާރުން އިސްކަންދީ، ހޭހަންކޮށްދީ، ލުއި ދިނުމުގައި އޮތް ދީލަތި ސިޔާސަތެވެ.\nރާއްޖޭގެ ބޯޑަރު ފަތުރުވެރިކަމަށް ހުޅުވާލި ނަމަވެސް، ދުނިޔޭގެ އެއަރލައިން ތަކުގެ ދަތުރުތައް، އިހު އޮތް ގޮތަށް ފެށިގެން ނުދިއުމާއި އަދި ގިނަ ގައުމުތަކުގެ ބޯޑަރުތައްވެސް، އިހު އޮތް ގޮތަށް ޢާންމުކޮށް ހުޅުވާލައިފައި އޮތް ވަގުތަކަށް، އެ ވަގުތު ވެފައި ނެތުމުން، ރާއްޖެއަށް އޭރު އަންނަމުން ދިޔައީ ދާދި މަދު ފަތުރުވެރިއެކެވެ. އެހެން ނަމަވެސް މި ހާލަތު މަޑުމަޑުން ރަނގަޅުވާން ފެށިއިރު، ރާއްޖެ މާކެޓު ކުރުމުގައި މުޅި ދުނިޔެ ޝާމިލް ކުރުމަކީ، ޓޫރިޒަމްގެ އަމާޒަކަށް މި އޮތީ ވެފައެވެ.\nޓޫރިޒަމް މިނިސްޓަރ ވިދާޅުވެފައިވާ ގޮތުގައި، ކުރިން ރާއްޖެއަށް އަންނަމުންދިޔަ، އެހެންނަމަވެސް މިހާރު މެދު ކަޑާލާފައިވާ ފްލައިޓްތައް އިތުރުވުމަކީ، ކުރިމަގަށް ކުރެވޭ ވަރަށް ބޮޑު އުންމީދެކެވެ. މި ގޮތުން މިހާރު އަންނަ ޕްލައިޓްތައްވެސް ރޫޓަށް ބަދަލު ގެނެސްގެން، އިތުރު ޤައުމުތަކުން ފަތުރުވެރިން ރާއްޖެއަށް އައުމަށް މަގު ފަހިވުމަކީ، ކުރިމަގަށް ކުރެވޭ ވަރަށްބޮޑު އުންމީދެކެވެ.\nމިނިސްޓަރ އޮފް ޓޫރިޒަމް ޑރ. އަބްދުﷲ މައުސޫމް، ރާއްޖެ ޓީވީއަށް ދެއްވި މިޚާއްސަ އިންޓަރވިއުގައި، ހާމަކޮށްދެއްވި ގޮތުގައި، ރާއްޖެ މާކެޓު ކުރަން އަމާޒު ހިފައިފައި އޮތީ، މިހާރު މެއިން ސްރީމް ހުރިހާ މާރކެޓް ތަކަށް އަމާޒު ކޮށްގެންނެވެ. އެގޮތުން ޗައިނާ އަދި އިންޑިއާ މާރކެޓްގެ އިތުރުން، ރާއްޖޭގެ ޓްރެޑިޝަނަލް މާރކެޓްތައް ކަމަށްވާ އިޓަލީ، ޖާރމަނީ، ޔޫކޭ އަދި ރަޝިއާއަށް ވެސްވަނީ އަމާޒު ކުރެވިފައެވެ. ހަމަ އެހެންމެ އަލަށް އަރައިގެން އަންނަ އިކޮނޮމީ ތަކަށް ރާއްޖޭގެ ޓޫރިޒަމް ތައާރަފު ކުރެވިގެން ދާނެއެވެ. އަދި ރާއްޖޭގެ ޓޫރިޒަމްގައިވެސް ތަފާތު ބާވަތްތައް ތަޢާރަފުވެގެން ދާނެއެވެ. މީގެ ތެރޭގައި ޑައިވިންގ،އާއި އީކޯ ޓޫރިޒަމާއި، ލިޔުންތެރިންނަށް ޚާއްސަކޮށްގެން ވެސް، ރާއްޖެ ތަޢާރަފް ކުރާނެއެވެ. އެހެން ކަމުން އަމާޒަކީ، ދުނިޔޭގެ ހުރިހާ ބައްރަކަށްވެސް ރާއްޖެ ތަޢާރަފު ކުރުމެވެ. މީގެ އިތުރުން ނީޝް މާރކެޓްތަކަށް ރާއްޖެ ތަޢާރަފަކުރުންވެސް ހިމެނެއެވެ.\nމި ދެންނެވި ކަންކަމުން އެނގި ހާމަވެގެން ދަނީ، މި ސަރުކާރުން، ރާއްޖޭގެ ފަތުރުވެރިކަން ދުނިޔެއަށް ތަޢާރަފު ކުރުމުގައި ފުރޮޅާނުލާނެ އެންމެ ގައުކޮޅެއްވެސް ނެތް ކަމެވެ. ޚާއްސަކޮށް 2021 ގައި، ދިވެރާއްޖެއިން 11 މިލިއަން ބެޑްނައިޓްސްއަށް އަމާޒުކުރުމުން އެނގެނީ، ރާއްޖޭގެ ފަތުރުވެރިކަން ޢިޔާދަކުރަން، ރާއްޖެއިން ކަނޑައަޅާފައި އޮތް ޢަޒްމުގެ ވަރުގަދަ ކަމެވެ.\nޔޫ.އެން.ޑަބްލިއު.ޓީ.އޯ ގެ އޭޝިއާ އެންޑް ޕެސިފިކްގެ ރީޖަނަލް ޑިރެކްޓަރ އާއި ޓޫރިޒަމް މިނިސްޓަރ ބައްދަލު ކުރައްވައިފި\nނުޤަވާއިދުން ފުލުހުންގެ ސައިކަލު ޕާރކް ކުރީ މީހެއްގެ ގައިގައި ރޯވިކަމުގެ ރިޕޯޓަކަށް އެޓެންޑްވާން


Box Office Gai Hrithik Fahathah Jassaalai Ranveer Kuriyah - Vaguthu\nބޮކްސް އޮފީހުގައި ރިތިކް ފަހަތަށް ޖައްސާލައި ރަންވީރް ކުރިއަށް\nބޮކްސް އޮފީހުގައި ކުޅަދާނަ ފިލްމީ ތަރި ރިތިކް ރޯޝަން ފަހަތަށް ޖައްސާލައި ފިލްމީ ތަރި ރަންވީރް ސިން ކުރިއަށް ޖެހިލައިފިއެވެ.\nބޮކްސް އޮފީހުގައި ހީކުރި ގޮތާ ހިލާފަށް "83" އަށް ބޮޑު ތަރުހީބެއް ލިބިގެން ދިޔަ އިރު "ސްޓާ ރޭންކިން" އިންވެސް މި ފިލްމަށް ވަނީ ބޮޑު ކުރިއެރުމެއް ލިބިގެން ގޮސްފައެވެ. އެއާއެކު ރިތިކް ރޯޝަންގެ ސްކޯ ފަހަނައަޅައި ގޮސް ރަންވީރް ވަނީ ޝާހް ރުކް ޚާން އާ ހަމަކޮށްފައެވެ.\nފިލްމު 83 އިން 100 ކްރޯޑް ރުޕީސް ހޯދައިގެން ރަންވީރު ސިންގް އަށް ވަނީ 100 ޕޮއިންޓް ލިބިފަ އެވެ. އޭނާއަށް މިހާރު ޖުމްލަ 950 ޕޮއިންޓް ލިބިފައިވާއިރު، ރިތިކް ރޯޝަން އަށް ލިބިފައިވާ ޕޮއިންޓްސް ތަކުގެ އަދަދަކީ 900 އެވެ.\nރަންވީރް އެންމެ ފަހުން ރިލީޒްކުރި ފިލްމު 83 އަށް މިހާތަނަށް 100.56 ކްރޯޑު(971 މިލިއަން ރުފިޔާ)ގެ އާމްދަނީއެއް ވަނީ ލިބިފައެވެ.\nއެގޮތުން މި ފިލްމު ތިއޭޓަރުގައި ރިލީޒްކުރިތާ އަށް ހަފުތާ ހަމަވުމުގެ ކުރިން ފިލްމަށް ލިބުނު އާމްދަނީގެ އަދަދު ނުނެގުމަށް ފިލްމު އުފެއްދި ފަރާތުން ތިބީ އަޒުމު ކަނޑައަޅައިގެންނެވެ. ކޮވިޑުގެ ކޭސްތައް އިތުރުވަމުން އަންނައިރު މި ފިލްމަށް ލިބުނު ތަރުހީބުގެ އަދަދު އިންތިހާއަށް އިތުރުވެގެން ދިޔައެވެ.\nކޮވިޑް-19ގެ އާ ވައްތަރު އިންޑިޔާގައި ހަލުވިކަމާއި އެކީ ފެތުރެމުންދާއިރު އެގައުމުގެ ބައެއް ސަރަހައްދުތައް، ދިއްލީއާއި ހަރިޔާނާގެ ފަސް ސަރަހައްދެއްގެ ސިނަމާތަކާއި ފިލްމު ދައްކާ އިތުރު ތަންތަން މިހާރު ވަނީ ބަންދުކޮށްފަ އެވެ. ސިނަމާތައް ބަންދުކުރުމުގެ ކުރިން މަހާރާޝްތުރާ، ޓެމިލް ނާޑޫ އަދި ވެސްޓް ބެންގާލްގައިވެސް މި ފިލްމަށް ބޮޑު ތަރުހީބެއް ލިބިގެންދިޔަކަން ފާހަގަ ކުރެވެއެވެ.


ޒަޚަމް ގެ އޮރިޖިނަލް ވާހަކަ ‘ޞާއިޤާ’ ތަރުޖަމާ ކޮށްގެން ގެނެސްދިނުމުގެ މަސައްކަތް ފަށަނީ – RIKAZStudio\n05/09/2017 އަޙްމަދު ރަޝީދު ޒަޚަމް\nދިވެހިންގެ ތެރޭގައި އެ ވާހަކަ އަކަށް އެއްމެ ބޮޑު ތަރްޙީބެއް ލިބިގެން ގޮސްފައިވާ ‘ޒަޚަމް’ ވާހަކައިގެ ފުރަތަމަ އެޕިސޯޑް ގެނެސްދިން ފަހުން ދިމާވި މައްސަލައަކާއި ގުޅިގެން އެ ވާހަކަ މިވަނީ ގެނެސްދެވޭގޮތް ނުވެފަ އެވެ. އެހެން ނަމަވެސް ޒަޚަމް ވާހަކައިގެ އަސްލު ވާހަކަ “ޞާއިޤާ” ގެ އުރުދޫ ކޮޕީއެއް އަޅުގަނޑަށް ވަނީ ލިބިފަ އެވެ. އެ ކޮޕީ ބޭނުންކޮށްގެން، އަޅުގަނޑަށް އުރުދޫ ކިޔަން އެނގޭ މިންވަރުގެ ބޭނުން ހިފައިގެންނާއި ޕާކިސްތާނަށް ނިސްބަތްވާ ރައްޓެއްސެއްގެ އެހީގައި އެ ވާހަކައިގެ ދިވެހި ތަރުޖަމާއެއް ‘ޞާއިޤާ’ ގެ ނަމުގައި ކިޔުންތެރިންނަށް ގެނެސްދިނުމުގެ މަސައްކަތް ފެށުމަށް މިދަނީ ތައްޔާރު ވަމުންނެވެ.\n‘ޒަޚަމް’ ވާހަކަ އޮންލައިންކޮށް ކިޔައިލުމުގެ ފުރުޞަތު ކިޔުންތެރިންނަށް ފަހިކުރުމަށް ނިންމީ އެ މަސައްކަތުން އެއްވެސް މާލީ މަންފާއެއް ހޯދުމުގެ ބޭނުމުގައި ނޫންކަން މި ވެބްސައިޓް ބޭނުންކުރަމުން އަންނަ ކިޔުންތެރިންނަށް އެނގިލައްވާނެ ކަމަށް އުއްމީދު ކުރަމެވެ. މި ވެބްސައިޓުގައި އެއްވެސް މާލީ މަންފާއެއް ލިބޭނެ އިޝްތިހާރެއް އަދި މިވީހައިތަނަށް ކޮށްފައެއް ނޯންނާނެ އެވެ. އެހެންކަމުން މި ވެބްސައިޓު މި ހިންގަނީ އެއްވެސް މާލީ ނަފާއެއް ހޯދުމުގެ ބޭނުމުގައެއް ނޫނެވެ. ވެބްސައިޓް ހިންގުމަށް ހިނގާ ޚަރަދެއް ކުރަމުން މި އަންނަނީ ލިޔުންތެރިކަމަށް ހުންނަ ޝަވްޤުގެ ބޮޑުކަމުން ނެވެ.\n‘ޒަޚަމް’ ވާހަކަ ޝާއިއު ކުރުމުގުގައި ދިމާވި މައްސަލައިގެ ތަފްޞީލަށް ނުދިޔަ ނަމަވެސް ކުރުގޮތަކަށް ކަން ހިނގައިދިޔަ ގޮތް ހިއްސާކޮށްލާނަމެވެ. އެގޮތުން ވާހަކައިގެ ފުރަތަމަ އެޕިސޯޑް ޝާއިއު ކުރެވުމާއި އެކު ވެބްސައިޓް ޕްރޮމޯޓް ކުރުމަށް ބޭނުންކުރަމުން އަންނަ ފޭސްބްކް ޕޭޖް އަށް މެސެޖެއް ލިބުނެވެ. އެ މެސެޖްގައި ހުރީ ރަނގަޅު ވާހަކަތަކެއްކަން އަޅުގަނޑަށްވެސް ޤަބޫލު ކުރެވެ އެވެ. އެ މެސެޖްގައި ވަނީ:-\n“ޝަމީމާ ޔަހްހާ ގެ ޒަޚަމް އަޕްލޯޑް ކުރެއްވި އިރު ޝަމީމާ ގެ ކުދިންނަށް ނޭނގި އެކަން ކުރެއްވީތީ ވަރަށް ހިތާމަ ކުރަން. މީގެ ފަހުން މި ވާހަކައިގެ އިތުރު ބައެއް އަޅުގަނޑުމެންނަށް ނޭނގި އަޅުގަނޑުމެންގެ ހުއްދަޔާ ނުލައި އަޕްލޯޑް ނުކުރުމަށް އެދެން. އަޅުގަނޑަކީ ޝަމީމާ ޔަހްހާ ގެ ދަރިޔެއް.”\nމި މެސެޖް ލިބުމުން އަޅުގަނޑު މަސައްކަތްކުރީ ޝަމީމާ ޔަހްހާ ގެ އާއިލާ މެންބަރުންގެ ހުއްދަ އާއި އެކު ވާހަކަ ގެނެސްދެވޭތޯ އެވެ. ނަމަވެސް މެސެޖް ކުރެއްވި ފަރާތާއި އެކު ކުރެވުނު މުއާމަލާތުން އަލި މަގެއް ފެންނަ ގޮތެއް ނުވި އެވެ. އެހެން ނަމަވެސް މެސެޖް ކުރި ފަރާތުން ވިދާޅުވާ ގޮތުން ޝަމީމާ ޔަހްޔާ ގެ އާއިލާއިން މަސައްކަތް ކުރައްވަމުން ގެންދަވަނީ ޝަމީމާ ޔަހްޔާ ތަރުޖަމާ ކުރައްވާފައިވާ ވާހަކަތައް އޮންލައިންކޮށް ކިޔާލެވޭނެ ވެބްސައިޓެއް ވުޖޫދަށް ގެނައުމެވެ. އެހެންކަމުން އެފަރާތުގެ އެދުމުގެ މަތިންނާއި ޝަމީމާ ޔަހްޔާ ގެ އާއިލީ މެންބަރުންގެ ހުއްދަ ނެތި މި ވާހަކަ ގެނެސްދިނުމުގެ އެއްވެސް އިޚްތިޔާރެއް އަޅުގަނޑަށް ނެތުމުން ޒަޚަމް ވާހަކަ ގެނެސްދިނުމުގެ މަސައްކަތް ހުއްޓާލުމަށް މަޖުބޫރު ވެއްޖެ އެވެ.\nއެހެން ނަމަވެސް ވާހަކައިގެ އަސްލު ކަމަށްވާ “ޞާއިޤާ” ދިވެހި ބަހަށް ތަރުޖަމާ ކުރުމުގެ ފުރުޞަތު އަޅުގަނޑަށްވެސް އެބަ އޮތެވެ. އެހެންކަމުން އެ މަސައްކަތް ކުރެވޭތޯ މިހާރު މި އަންނަނީ ބަލަމުންނެވެ.\n← ލަފުޒު ވަކިކޮށް ލިޔުމުގެ ގަވާއިދު\n“ހައްދު” ޕްރިމިއާ ކޮށްފި →\nވާށޭ މަށާ އެކީ – ލ. އަތޮޅުގައި ދައްކާ ޝެޑިއުލްއަށް ބަދަލެއް\n28/04/2016 އަޙްމަދު ރަޝީދު Comments Off on ވާށޭ މަށާ އެކީ – ލ. އަތޮޅުގައި ދައްކާ ޝެޑިއުލްއަށް ބަދަލެއް\nއަނެއްކާވެސް ނިޢުމާ ފިލްމެއް ޑައިރެކްޓް ކުރަނީ\n18/08/2016 އަޙްމަދު ރަޝީދު Comments Off on އަނެއްކާވެސް ނިޢުމާ ފިލްމެއް ޑައިރެކްޓް ކުރަނީ\nއިންޑިއާ އިން ހަދިޔާކުރި ދެވަނަ ހެލިކޮޕްޓަރު ކައްދުއަށް ގެންނަނީ\n28/04/2016 އަޙްމަދު ރަޝީދު Comments Off on އިންޑިއާ އިން ހަދިޔާކުރި ދެވަނަ ހެލިކޮޕްޓަރު ކައްދުއަށް ގެންނަނީ


Report: 10+3 = 13\nއަޙްމަދު ލަބީބު ޢަލީ | 20 ޖުލައި 2020\nރަށުގެ ނަން : ހިތާދޫ –އިދާރީ ނަން : ބ އަތޮޅު\n، އަތޮޅުގެ ނަން : މާޅޮސްމަޑުލު ދެކުނުބުރި ، 5° 00 28" N އަރުޟުން72° 55 19" E ރަށް އޮތްތަން : ތޫލުން\n، ދިވެހި އަކުރުގެ ކޯޑް : ބ ، ހިސާބު އަކުރު :13 F: އިނގިރޭސި ކޯޑް\nހިސާބު އަކުރުގެ މިތިން އަދަދު (13/ 10/3) އަކީ ބ - ހިތާދޫ އާއި ގުޅުންހުރި އަދަދު ތަކަކަށް ވެދާ ނެއެވެ . 1968 ކުރިން ބ ހިތަދޫ އަށް ދެވިފައިވާ ހިސާބު ނަންބަރު އަކީ 13 އެވެ. ނަމަވެސް 1968-1975 ގެ އަހަރު ތަކުތެރޭގައި އެއްރަށުން އަނެއް ރަށަށް ހިޖުރަ ކުރުވުމުގެ މަރުހަލަތައް ނިމުނު އިރު ބ- ހިތާދޫ ތަރުތީބު ވެފައިވަނީ 10 ވަނައިގައެވެ . އެހެން ނަމަވެސް ރަސްމީކޮށް ދެވިފައިވާ 13 ނަންބަރ އަށް ބަދަލެއް ނާދެއެވެ. ރަށުގެ ނަމުގެ މާނަޔަށް ނަޒަރު ހިންގާލުމުން ނަމުގެ މާނަ ތިލަވެފައި ސާދާ ނަމެއް ކަން ފަހުމްވެއެވެ. ދިވެހި ރާއްޖޭގެ ގިނަ ރަށްރަށަށް ކިޔާ ނަމުގެ މާނަ އެއް ނޭގެއެވެ . ނުވަތަ އާމުމާނަ ތިލަވެ ސާފެއް ނުވެއެވެ. ނަމަވެސް ހިތާދޫ އެއީ އިންސާނާގެ އެންމެ ބޭނުން ތެރި ދެ ގުނަވަނަކަށް ނިސްބަތްވާ ދެ ނަމެވެ. ހިތް އަދި ދުލެވެ. މި ދެނަން އެކުވުމުން ކިޔަނީ ހިތާދޫ މިގޮތަށެވެ. ދޫ މިނަން ދިވެހިބަހަށް ނަކަލު ކުރެވިފައިވަނީ ސާންސް ކްރިތް ބަހުންނެވެ. ސާންސްކްރިތް ބަހުން " ދޫ " މިބަހުގެ މާނަ އަކީ ޖަޒީރާ ނުވަތަ ވަކިން އޮށްނަރަށެވެ . ނުވަތަ ވަކިން އޮންނަ ރަށްތަކެވެ . ޖަޒީރާ ގައިވެސް އެކުލެވިގެން ވަނީ3އަކުރެވެ އަދި5ފިލިއެވެ. ހިތާދޫ މިނަމުގައިވެސް އެކުލެވިގެން ވަނީ5ފިލިއެވެ. މިހާރުވެސް ހިތާދޫ އަށް ދެވިފައިވަ ނަންބަރު އަކީ 13 އެވެ. މިރަށުގެ ނަމުގައިވަނީ 3އަކުރު ލަފުޒެކެވެ. ލަފުޒުގައިވާ އަކުރު ތަކަށް ބަލާނަމަ ހށ ޔަނީގެ ހ އެއީ އެކެއް ތ އެއީ ބާރަވަނަ ، ދ އެއީ 13 ވަނަ އަކުރެވެ. ޖުމްލަވަނީ 26 އެވެ. މިއަދުން ގެއްލޭނީ 13 ނޫނީ2އަކުންނެވެ . ބ އަތޮޅު3ބަޔަކަށް ބެހޭއިރު ކޮންމެ ކޮޅަކުން ގުނިކަމުގައިވިޔަސް އަޅުގަޑުމެން ރަށް ގުނޭނީ 2ވަނަ އަތޮޅުގެ ރަށެއްގެ ގޮތުގައެވެ . ޤުދުރަތީ ގޮތުން މާޅޮސް މަޑުލު ދެކުނުބުރި ( ބ އަތޮޅު ) ގައި ހިމެނިފައި ނުވަތަ ޗާޓްކުރެފައި އޮތީ3ބައެކެވެ. އެއީ ފަސްދޫތެރެ އާއި މައި އަތޮޅާއި ގޮއިދު އަތޮޅު އެވެ. މި3ތިން ނަމުގައިވަނީ 13 ނުވަތަ 16 އަކުރެވެ .\nއިއްތިފާޤުންވިޔަސް 1968 ގެ ކުރިން ބ އަތޮޅުގައި މީހުން ދިރި އުޅުނު ރަށްތަކުގެ އަދަދީވެސް 16 އެވެ. އަތޮޅުގެ ކޮންމެ ދެބައެއްގެ ދެމެދުގައި ތަފާތު މިންވަރެއްގެ ފުޅާމިން އެކުލެވިގެން ހުރަސްކަނޑެއް ލެވިފައިވެއެވެ . އަތޮޅުގެ ރަށްތައް އުފެދިފައިވާ ގޮތަށް ބަލާއިރު ،ޤުދުރަތީ ގޮތުން ބ - ހިތާދޫ ހިމެނިފައިވަނީ މައި އަތޮޅުތެރޭގައެވެ. މިރަށް ވެސް އުފެދިފައި ވަނީ ދިވެހިރާއްޖޭގެ ގިނަ ރަށްތަށް އުފެދި ފައިވާ ގޮތަށް ކަމަށް ގަބޫލު ކުރެވެއެވެ .ދިވެހި ރާއްޖޭގެ އެހެން ރަށްރަށެކޭ އެއްފަދައިން މި ރަށަކީ ވެސް މުރަކައިގެ ދޮންވެލިން އުފެދިފައިވާ ޖަޒީރާ ރަށެކެވެ. ނަމަވެސް ކުދިކުދި ތަފާތު ތަކެއް އެކުލެވިގެން ވުމަކީ ދުރުކަމެއް ނޫނެވެ. ބ ހިތާދޫ ގައި ވަރަށްރީތި3ތުޑިވިއެވެ. ނަމަވެސް ތުޑި ތަކުގެ ތެރެއިން ހިޔައްޏެއްވެސް ފެންނަނީ އެއްސަރަހައްދުންނެވެ.3ތުނޑިވެސް ގިރައި ފަސްތައް ފަޅަށް ފެތުރި އެރީތި މަންޒަރުތައް ތާރީޙީ ސޮފުހާއެއްގެ ކުރެހުމަކަށް ބަދަލުވެ ނިމެއްޖެއެވެ. ބ ހިތާދޫގެ ޗާރޓަށް ބަލައިފިނަމަ3ތުނޑި ވާފަދައިން ރަށުގެ ބައްޓަންވެސް ސިފަނީ3ތިނެސްކަނެއްހެނެވެ. ރަށުގައި ގެވަޅުތަކާ މަގުތައް ތަރުތީބު ވެފައި ވާގޮތަށް ބެލިޔަސް3ނެސްކަން ކޮށީގެ 11 ބައި ފެންނާނެވެ. ރަށުގެ އެއްކޮޅުން އަނެއްކޮޅަށް ތެދަށް އޮންނާނީ3މަގެވެ . އެއީ 1އޮލިމަގު ނުވަތަ ދިގުމަގު2އާމަގު3އާނުދޮށުމަގު ނުވަތަ މައިގު މިއެވެ .\nއެއް ދުވަސް ވަރެއްގައި ހިތާދޫ ފަޅުގައި2ފަޅުރަށްވިއެވެ. އެއީ ބޮޑުހުރާ ކިޔާސަރަހައްދުގައި އޮތް ރަށާއި ހިތާދޫ ފަޅުގެ އިރުން ދެކުނަށް އޮތް ފުށި ކިޔާ ރަށެކެވެ . ދިވެހިރާއޖޭގެ ތާރީހު ލިޔުއްވި ބޭފުޅުން ، ފުށި މިރަށަށް ހިތާދޫ ކުޑަރަށް ލިޔެފައިވާތަން ފެނެއެވެ. ޖުމްލަ3ރަށެއް މިރަށު ފަޅުތޭރޭގައިވިއެވެ . ފުށި މިރަށް ގިރައިގެން ދިޔަކަމަށް ބެލެވެނީ 1800 އަހަރުތަކުގެ ފަހުކޮޅު ބ އަތޮޅަށް ހުޅަގުން ޖެހުން ގަދަ ވިއްސާރަޔާ ޖެހުގު ގަދަ ވައިގެ ސަބަބުން ކަމަށް ބެލެވިދާ ނެއެވެ . އެއީ ބ އަތޮޅުގެ އެކިރަށްރަށް ގިރައިގެން ދިޔަ ހާދިސާ އެއްކަން ތާރީޙީ ލިޔުން ތަކުން ފެނެއެވެ. މިގޮތުން ތުޅާދޫގެ ފަޅުގައިވާ ފަޅުރަށަކާއި ތުޅާދޫގެ 2ބައިކުޅަ އެއް ބައި ގިރައިގެން ދިޔަކަން ތާރީޙީ ފޮތްކަތުން ފެނެއެވެ.\nމާޅޮސް މަޑުލު ދެކުނުބުރި ބ- ހިތާދޫ އަކީ އަތޮޅުގެ ހުޅަގުން ދެކުނުބިތުގައި އޮންނަ ރަށެކެވެ .މިރަށުގެ ދިގުމިނުގައި 2600ފޫޓުއެވެ . މިރަށުގެ ފުޅާމިނުގައި 1430 ފޫޓް ވެއެވެ. 1430އިއް 13 ގެއްލީމައި އަންނީ 110 އެކެވެ 110އިން 10 ގެއްލީމައި އަންނަނީ 11 އެވެ\n2600އިން 13 ގެންލީމައި އަންނަނީ 200 އެވެ. 200އިން 10 ގެއްލީމައި އަންނަނީ 20 އެވެ. 20 އިން 11 ކެޑީމަ އަންނާނީ9އެކެވެ.9އަކުން3ގެންލީމަ އަންނާނީ3ކެވެ. ރަށުގެ ނަމުގައި އެކުލެވިގެން ވަނީ3އަކުރެވެ.4ޖޫން 1962 ކުރިން ވެރިކަން ކުރީ ދަރަވަން ދޫގައެވެ. ވެރިކަން އޭދަފުށްޓަށް ބަދަލުކުރީ ހަމަ އެކަނި އޭދަފުށީ މީހުންގެ މަސައްކަތުން ނުވަތަ އޭދަފުށީ މީހުންގެ އެދުމުގެ މަތިން ނޫންކަންއެގެއެވެ. ކުރިން އޭދަފުށްޓަކީ 10 ވަނަ ރަށެވެ. ނަމަވެސް މިހާރު 8 ވަނަ ރަށެވެ. މިހާރު 10ވަނަގައި މިއޮތީ ބ ހިތާދޫ އެވެ . މެދުރާއްޖެތެރޭ މިރަށަކީ ރާއްޖޭގެމެދުގެ އަރިމަތީގައި އޮންނަ ރަށެކެވެ . ރަށުގެ ހުޅަގު ފަރާތުގައި އޮޅަގިރި ކިޔާ ފަޅުރަށެކެވެ.އުތުރުން ދެކުނަށް ގޮއި ފުޅަ ފެހެނދޫ، ހުޅަގުން ހުޅަނގުން ހުޅަނގު ދެކުނަށް ރާއްޖޭގެރަށެއް ނޯންނާނެއެވެ. އަތޮޅުގެ އެހެން ރަށްތައް އޮންނާނީ ހުޅަގުން އުތުރަށް އަދި އުތުރުން އިރަށެވެ . އިރުމަތި ފަރާތުގައި މާމަނޑުއްވަރި ކިޔާ ފަޅުރަށެކެވެ. މިފަޅުރަށް ( މާމަނޑުއްވަރި )އަކީ ބ ހިތާދޫ އަތްދިގު ހަނދޭގިރިންގެ ދަރިކޮޅުގެ ވަގުފެކެވެ. މި އަތްދިގު ( އައިދަގެ ) ހަނދޭގިރިން ނަކީ " މަލެއި " ޢާއިލާގެ ރަސްކަމުގައި އުޅުއްވި މަޝް ހޫރު ބޭކަލެކެވެ. އެޢާއިލާގެ އައިދިގު މާވާކިލެގެ އާއި ކައިވެނި ބައްލަވައިގެން ލިބުނު ދަރިކޮޅު ދެމިގެންއައެވެ.އަދި މާމަޑުއްވަރި އަކީ ހިތާދޫ ޢަލީކަންނާ ކަލޭގެ ފާނުގެ ދަރިކޮޅުގެ ރަށަކަށް ވެގެން 1204 މ ގައި އެޝަރީޢަތް ބެއްލެވީ އަލްޢާޟީ އިބްރާހީމް ސިރާޖުއަދީން އެވެ . ސާބިތުވީ އައިދިގު ހަނދޭގިރިން ގެ ވަގުފަކަށެވެ. ހަނދޭގިރިންގެ ނަމުގައި ވަނީ 10އަކުރެވެ. އަތޮޅުގެ ރަށްތަށް ތަރުތީބުވެފައިވާގޮތުން 10ވަނަގައި މިހާރު މިއޮތީ ހިތާދޫއެވެ.


Buruga Elhun Manaa Kuran Govaali Mahsala Balan Fashaifi - Vaguthu\nބުރުގާ އެޅުން މަނާކުރަން ގޮވާލި މައްސަލަ ފުލުހުން ބަލަން ފަށައިފި\nބުރުގާ އެޅުން މަނާކުރުމަށް ދިވެއްސަކު ގޮވާލި މައްސަލަ ފުލުހުން ބަލަން ފަށައިފިއެވެ.\nފުލުހުން ވިދާޅުވީ، ބުރުގާ އެޅުން މަނާކުރުމަށް ދިވެއްސަކު ގޮވާލި ވީޑިއޯ ފުލުހުންގެ ސަމާލުކަމަށް އައިސްފައިވާ ކަމަށާއި، އެކަމާ ގުޅިގެން ފުލުހުން ބަލަންޖެހޭ ކަންކަން ބަލަމުންދާ ކަމަށެވެ.\nދިވެއްސަކު ފޭސްބުކްގައި އާއްމުކުރި ވީޑިއޯއެއްގައި ބުނެފައި ވަނީ ބުރުގާ އެޅުން މަނާ ކުރަން ޖެހޭ ކަމަށާއި، ބުރުގާ އަޅާ މީހުން ހައްޔަރު ވެސް ކުރަން ޖެހޭ ކަމަށެވެ.\nއޮކްޓޯބަރ 8, 2019 11:07\nމީނަ ހޯދަން އަވަހަށް ސިފައިނގެ ޓީމެއް ޖަޕާނަށްފުރުވާލާ.\nހައްޔަރު ކުރަންވީ ބުރުގާގެ ގެ ނަމުގަ ވަނާތަށް ފާޅުވާވަރަށް ގަޔަށް ބާރުކޮށް ހެދުންލާމީހުން\nއޮކްޓޯބަރ 8, 2019 15:16\nނުވާނެ ތިކަމެއް! އޭރުން ނަތީޖާ މާ ގޯސްވާނެ.\nއޮކްޓޯބަރ 8, 2019 11:24\nއެއީ އޭނާގެ ޚިޔާލު. ފުލުހުން އެމައްސަލަ ބަލަންވީ ކީއްވެ؟\nއޮކްޓޯބަރ 8, 2019 12:02\nހަމަ މުޅިންވެސް މަތިޖަހަން ކުރާ ކަންތައްތައް! އެންމެ ފުރަތަމަ އަތްފޯރާފަށުގައި ރައީސް އޮފީހުގައި އޭނި ޑަކައިތު ހައްޔަރުކޮށްގެން ތަޙްޤީޤުކޮށްބަލަ!\nއޮކްޓޯބަރ 8, 2019 12:03\nއޮކްޓޯބަރ 8, 2019 13:09\nބުރުގާ އެޅުމާ އިދިކޮޅަށް މިރާއްޖޭގައި އެންމެ ގިނައިން ވާހަކަ ދައްކާފައިވަނީ މައުމޫނު ޢަބްދުލްޤައްޔޫމު. ވީމާ އޭނާގެ މައްސަލަ އެންމެފުރަތަމަ ބަލަންވާނީ.\nއޮކްޓޯބަރ 8, 2019 13:31\n9 އަހަރުން މަތީ ހުރިހާ އަންހެން ކުކދިން ބުރުގާ އަޅަން ޖެހޭ ގޮތަށް ޤާނޫނެއް ފާސް ކުރަންވީ.\nމިކަލޭގެއައް ދީނުގައިވާގޮތައް އެންމް ހަރުކަށިއަދަބުދިނުމައްގޮވާަލަން މަގުމަތިންފެނުނަސް ހިފަހައްޓާ\nއޮކްޓޯބަރ 8, 2019 13:56\nޚކަލޭ ފެނުނަސް ފާޑެއްގެ ވަހެއް ދުވަނީ\nއޮކްޓޯބަރ 8, 2019 14:09\nބުރުގާ ނާޅާމިހުން ހައްޔަރުކުރުމަށް ގޮވާލަން. އައުރަނިވާނުކޮށް ތިބޭމީހުންނަށް ބެލުމަކީ ޙަރާމްކަމަށްވާއިރު ކީއްވެ ބުރުޤާ އެޅުން މަޖުބޫރު ނުކުރަނީ ދިވެހިރާއްޖޭގަ؟ ސައްތައިންސައްތަ މުސްލިމް ޤައުމަކަށްވާނީ އޭރުން ދެއްތޯ؟ ސަރުކާރުގެ ވެރިންނާއި ވެރިންގެ އަނބިންވެސް ތިބޭ ބުރުގާ ނާޅާ އެމީހުންނަށް ކީއްވެ ފިޔަވަޅު ނޭޅެނީ،\nއޮކްޓޯބަރ 8, 2019 14:11\nތިޔަ ކަހަލަ ޖާހިލު އަދި މޮޔަ ވެފައި ތިބޭ ބަޔަކަށް އިސްލާމުން ނުހެއްލޭނެ. އޭނާ އެހުރީ ދެދުނިޔެން ގެއްލި ހަލާކުވެފައި،\nއޮކްޓޯބަރ 8, 2019 15:12\nދެން ބުނެ އޭނައަށް ކައުންސިލިން ދޭންޖެހެ އޭ!\nއޮކްޓޯބަރ 8, 2019 15:18\nމިކަން އިތުރަށް ތަހުޤީޤުކުރުމަށް މަރުކޮމިޓީއާ ހަވާލުކުރުމަށް ގޮވާލަން!\nއޮކްޓޯބަރ 8, 2019 15:22\nމި މީހާގެ ކަންތައް ވެސް ބަލަންވީ. ކޮބާހޭ ބޯގަންވިލާ ލާދީނީ ނެަޓްވޯކް މައްސަލަ.\nއޮކްޓޯބަރ 8, 2019 16:17\nމީ ، ކޮނަގައުމެއްގެ އިއްޒަތްތެރިއެއްތޯ ؟\nއޮކްޓޯބަރ 13, 2019 17:21\nފުލުހުން ބުނާނީ ތިމީހާ އަކީ މޮޔައެކޭ... އެހެން ކިޔާފަ ދޫކޮށްލާނީ


އެވޯޑް ހަފްލާއަށް ރެއާލް މެޑްރިޑްގެ ކުރީގެ ޑިފެންޑަރ ސަލްގާޑޯ ރާއްޖެ އަތުވެއްޖެ – Haftha\nWed,3June, 2020, 6:51 pm\nއެވޯޑް ހަފްލާއަށް ރެއާލް މެޑްރިޑްގެ ކުރީގެ ޑިފެންޑަރ ސަލްގާޑޯ ރާއްޖެ އަތުވެއްޖެ\nމޯލްޑިވްސް ފުޓްބޯލް ޑޮޓް ކޮމް އާއި ފުޓްބޯލް އެސޯސިއޭޝަން އޮފް މޯލްޑިވްސް ގުޅިގެން ކުރިއަށް ގެންދާ އެވޯޑް ގައި މި ފަހަރު އެންމެ ފާހަގަކޮށްލެވޭ ކަމެއްގެ ގޮތުގައި ކުރިއަށްދަނީ ރާއްޖޭގައި އުފެދުނު އެންމެ މޮޅު ގޯލުކީޕަރު، އިމްރާން މުހައްމަދު ގައުމީ ޓީމަށް އަލްވަދާއު ކިއުމުގެ ގޮތުން މި މަހުގެ 30 ވަނަ ދުވަހު ކުޅުމަށް ހަމަޖެހިފައިވާ މެޗެވެ.\nމި މެޗްގައި އިމްރާނާއި އެކު ކުޅެފައިވާ ކުޅުންތެރިންގެ މައްޗަށް އެކުލެވޭ ޓީމެއް އިމްރާން އެކުލަވާލާފައިވާއިރު އެފްއޭއެމް އިން ވަނީ އެހާރާއި މިހާރުގެ ކުޅުންތެރިން އެކުލެވޭގޮތަށް އެފްއޭ 11 ޓީމު ވެސް އެކުލަވާލާފައެވެ. މި މެޗްގައި އެފްއޭ 11 ގެ ޓީމަށް ސަލްގާޑޯ ގެ އިތުރުން މެންޗެސްޓަރ ޔުނައިޓެޑްގެ ކުރީގެ ކީޕަރު ޕީޓަރ ޝުމައިކަލް ކުޅުމަށްވަނީ ހަމަޖެހިފައެވެ.\nމިމަހުގެ 28 ވަނަ ދުވަހުގެ ހަވީރު ބޭއްވުމަށް ހަމަޖެހިފައިވާ މޯލްޑިވްސް ފުޓްބޯލް އެވޯޑްސްގައި ރާއްޖޭގެ އެންމެ މޮޅު ކުޅުންތެރިޔާ އާއި އެންމެ ގިނަ ލަނޑު ޖެހި ކުޅުންތެރިޔާއަށް ދޭ ރަން ބޫޓުގެ އިތުރުން އެންމެ އުންމީދީ ޒުވާން ކުޅުންތެރިޔާ ހޮވުމަށް ވަނީ ހަމަޖެހިފައެވެ. އަދި އެންމެ ރީތި ގޯލު (ޖޫލޭ އެވޯޑް)ގެ އިތުރުން ފޭން އެވޯޑް ދިނުމަށް ވަނީ ހަމަޖެހިފައެވެ. މީގެ އިތުރުން މި އަހަރު އަލަށް އަންހެން ކުޅުންތެރިންގެ އަގުވަޒަން ކުރުމުގެ ގޮތުން ދެ އެވޯޑެއް ދިނުމުގެ އިތުރުން އެންމެ މޮޅު ބިދޭސީ ކުޅުންތެރިޔާ އާއި އެންމެ މޮޅު ގޯލުކީޕަރު ހޮވުމަށްވެސް ވަނީ ހަމަޖެހިފައެވެ.\nމޯލްޑިވްސް ފުޓްބޯލް އެވޯޑްސްގައި ވޯޓް ދިނުމަށް ހަމަޖެހިފައިވަނީ ފުރަތަމަ ޑިވިޝަނުގެ ކޯޗުންނާއި ކެޕްޓަރުންގެ އިތުރުން ދެވަނަ ޑިވިޝަނާއި ތިންވަނަ ޑިވިޝަނުގެ ކޯޗުންގެ އިތުރުން ބައެއް ކުޅިވަރު ނޫސްވެރިންނެވެ.


Fuvahmulaku cafe / Restaurant thah ves hama ekani delivery ah\nފުވައްމުލަކު ކެފޭ/ރެސްޓޯރަންޓްތައް ވެސް ހަމައެކަނި ޑެލިވަރީ އަށް: ސިޓީ ކައުންސިލް\n7 މަސް ކުރިން • ލިޔުނީ: އާއިޝަތު ޔުސްރާ\nކޮވިޑް-19 ފެތުރުން ކޮންޓްރޯލް ކުރުމަށްޓަކައި ފުވައްމުލަކުގެ ކެފޭ/ރެސްޓޯރަންޓް އަދި ގާޑިޔާތައް ބަންދު ކުރުމަށް ސިޓީ ކައުންސިލުން ނިންމައިފި އެވެ.\nސިޓީ ކައުންސިލުން މިއަދު ކުރި އިއުލާނެއްގައި ބުނީ، މިއަދުން ފެށިގެން ވަކި ގޮތެއް އަންގަންދެން މިފަދަ ތަންތަނުން ހިދުމަތް ދިނުމަކީ މަނާ ކަމެއް ކަމަށެވެ. އެހެން ނަމަވެސް، ކެފޭ/ރެސްޓޯރަންޓް އަދި ސައިހޮޓާތަކުން ޑެލިވަރީގެ ހިދުމަތް ދެވޭނެ ކަމަށް އިއުލާނުގައި ވަނީ ބުނެފަ އެވެ.\nޑެލިވަރީގެ ހިދުމަތް ދޭން ބޭނުންވާ ފަރާތްތަކުން ކައުންސިލްގެ ހޮޓްލައިން ނަންބަރު 1618 ގުޅައިގެން ރަޖިސްޓްރީ ކުރުމަށް ކައުންސިލުން ވަނީ އެދިފަ އެވެ.\nފުވައްމުލަކު ސިޓީ ކައުންސިލުން މި ގޮތަށް އަންގާފައި ވަނީ، އާއްމު ސިއްހަތު ރައްކާތެރި ކުރުމުގެ ގާނޫނުގެ ދަށުން ކައުސިލަށް ލިބިފައިވާ ބާރުގެ ދަށުންނެވެ. އެހެންކަމުން، މިކަމަށް ރައްޔިތުންގެ ފުރިހަމަ އެއްބާރުލުން ދިނުމަށް، ފުވައްމުލަކު ސިޓީ ކައުންސިލްގެ މޭޔަރު އަބުދުﷲ ފަލާހް ޝަރީފް ސޮއިކުރައްވައި ނެރުއްވާފައިވާ އިއުލާނުގައި ވަނީ ބުނެފަ އެވެ.\nމިއަދު އިރުއޮއްސި 6:00 އިން ފެށިގެން ރާއްޖޭގެ އެއްވެސް ރަށަކުން އަނެއް ރަށަށް ދަތުރު ކުރުން ވަނީ މަނާކޮށްފަ އެވެ. އަދި މީޙުން އެއްވެ އުޅުން ފަދަ ކަންކަން ވެސް ނުކުރުމަށް އެޗްޕީއޭ އިން ވަނީ އަންގާފަ އެވެ. އެއީ ކޮވިޑް-19 އިން ރައްކާތެރި ވުމަށް އެޅި ފިޔަވަޅެކެވެ.


Private koh kuri baeh tweet thah public vehje\nއެ މައްސަލަ ވަނީ މި މަހު 14 ގައި ހައްލު ކޮށްފައި.-- ފޮޓޯ: ރޮއިޓާސް\nޕްރައިވެޓްކޮށް ކުރި ބައެއް ޓްވީޓްތައް ޕަބްލިކް ވެއްޖެ\nޓްވިޓާގެ އެންޑްރޮއިޑް އެޕް ބޭނުންކޮށްގެން ޕަބްލިކް ޓްވީޓްތައް ކުރުމުން އެ ޓްވީޓްތައް ޕަބްލިކް ވަމުން އަންނަތާ އެތައް އަހަރެއް ވެއްޖެ ކަން ހާމަވެއްޖެ އެވެ.\nޓްވިޓާ އިން ބުނީ އެކަން ދިމާވީ ސެކިއުރިޓީ މައްސަލައަކުން ކަމަށާއި، "ޕްރޮޓެކްޓެޑް" ބައެއް ޓްވީޓްތައް އެ އެކައުންޓަކަށް ބައެއް ބަދަލުތައް ގެނައުމުން އޮޓޮމެޓިކުން ޕަބްލިކް ވެފައިވާ ކަމަށެވެ.\nއެގޮތުން އެންޑްރޮއިޑް އެޕް ގެންގުޅޭ މީހުން 2014-2019 ވަނަ އަހަރާ ދެމެދު ޓްވިޓާ އެކައުންޓާ ގުޅިފައިވާ އީމެއިލް އެޑްރެސް ބަދަލު ކޮށްލުމުން އޮޓޮމެޓިކުން ޕްރޮޓެކްޓެޑް ޓްވީޓްތައް ޕަބްލިކް ވަމުން ދިޔަ ކަމަށް ޓްވިޓާ އިން ބުނެ އެވެ.\nއެގޮތަށް ޓްވީޓްތައް ހާމަވެފައިވާ އެކައުންޓަކަށް އެކަން އަންގަމުން އަންނަ ކަމަށް ވެސް ޓްވިޓާ އިން ވަނީ ބުނެފަ އެވެ. އަދި އޮޓޮމެޓިކުން ޕަބްލިކް ވެފައިވާ އެކައުންޓްތައް އަލުން ޕްރައިވެޓް ކުރަމުން އަންނަ ކަމަށް ޓްވިޓާ އިން ބުނެ އެވެ.\n"ވަރަށް ބޮޑަށް މައާފަށް އެދެން. މި އަންނަނީ އެކަން ހިނގަން މެދުވެރިވި ގޮތުގެ ފުރިހަމަ ރިވިއުއެއް ހަދާ، ދެ ވަނަ ފަހަރަށް އެކަހަލަ ކަމެއް ނުހިނގާނެ ގޮތަކަށް ކަންކަން ރާވަމުން،" ޓްވިޓާ އިން ބުންޏެވެ.\nޓްވިޓާ އިން ބުނީ ޕްރައިވެޓް ކޮށް ޓްވިޓާ ބޭނުންކުރާ މީހުން އެ މީހުންގެ ސެޓިން އޮޓޯއިން ބަދަލުވެފައިވޭތޯ ބަލަން އެދޭކަމަށެވެ. އަދި މި މަހުގެ 14 ވަނަ ދުވަހުން ފެށިގެން އެ މައްސަލަ ހައްލުކޮށްފައިވާ ކަމަށް ވެސް ޓްވިޓާ އިން ބުނެ އެވެ.\nއެޕަލްގެ އައިއޯއެސް ނުވަތަ ވެބް ބުރައިޒާ އިން ޓްވިޓާ ބޭނުންކުރާ މީހުންނަށް މި މައްސަލަ ކުރިމަތިވެފައި ނުވާ ކަމަށް ޓްވިޓާ އިން ބުނެ އެވެ.


Logic - Thimaage Budhdhi aa Medhu Othy Kon ithubaareh? | Dhiislam\nލޮޖިކް – ތިމާގެ ބުއްދި އާއި މެދު އޮތީ ކޮން އިތުބާރެއް؟\nދިއިސްލާމް ޑެއިލީ ޖެނުއަރީ 22, 2010\nއިސްލާމްދީނުގެ އަސްލުތަކާއި މެދު (ކުޑަމިންވަރަށް ޢިލްމު ލިބިފައިވާ ) އިންސާނާ ކިރާމިންގަޑެއްކަމުގައި “ލޮޖިކްސް – އިންސާނާގެ ބުއްދި ނިންމާ ގޮތަށް ރިޔާޢަތް ކޮށް ގޮތްނިންމަމުން އައީ އިއްޔެ އަކު މިއަދަކު ނޫނެވެ. އިންސާނާ ދެކިފައިވާ ދިގު ތާޜީޚީ މާޒީގައި އިންސާނާ މަގުފުރެދުމުގެ އަސްލެއްކަމުގައި ވެފައިވާ އެކައްޗެކީ ލޮޖިކްސްއެވެ. ބުއްދީ ގެ އަލިން ހާލިޤުވަންތަ ކަލާނގެ ދެނެގަތުމަށް އިންސާނާ ކިތަންމެ މަސައްކަތެއް ކުރި ކަމުގައި ވިނަމަވެސް މި ކަމަކީ އިންސާނާ އަށް ކާމިޔާބު ކުރެވޭނެ ކަމެއް ކަމުގައި ނުވުމުން ޙާލިޤު ވަންތަ އިލާހު ރަސޫލުންނާއި ނަބީން ފޮނުއްވާ ފޮތްބާވާލައްވައެވެ.\nވިސްނުމާއި ފިކުރުގެ ދުވަސްވަރު އެކަމަށް މަޝްހޫރު ޢިލްމުވެރިއެއް ކަމުގައިވާ ސޯކްރޭޓްސް ގްރީކްގެ ޒުވާނުން އަލިފާނަށް އަޅުކަން ކުރުމާއި މެދު އިންކާރު ކުރިއެވެ. އަދި ޒުވާނުންނަށް ގޮވާލިއެވެ. އަލިފާނަކީ އިލާހެއް ނޫނެވެ. އެހެނަސް އޭނާގެ ވިސްނުމުން ހައްޤު އިލާހު ދެނެއެއް ނުގަނެވުނެވެ. އޭނާ ބުނެފައިވަނީ ” ތިމަންނާ އަށް ނޭނގޭ ކަން އިނގެއެވެ. އެހެނަސް ތިމަންނަ އަށް ނޭނގެނީ ކޮންއެއްޗެއްކަން ބުނެދޭކަށް ނޭނގެއެވެ.” އޭނާ އަށް ހައްޤު އިލާހު ދެނެގެންނާކަށް ނޭނގެއެވެ.\nއިސްލާމްދީނުގައިވާ ކަންތައްތަކަކީ “ލޮޖިކްސް” ( ބުއްދީގެ އަލީގައި) ހޯދައި ގަނެވޭނެ ކަންތައްތަކެއްނޫނެވެ. އެހެނީ އިންސާގެ ބުއްދިއަކީ ހުދޫދު ކުރެވިފައިވާ އެއްޗެކެވެ. އިސްލާމްދީނުގައިވާ ހުކުމް ތަކަށް ބަލާލާއިރު މީހަކާއި ކާވެނި ނުކޮށް ޒިނޭކުރުމުން 100 އެތިފަހަރުން ތަޢުޒީރުކުރުމާއި އެއްވެސް ހާލަތެއްގައި އެއްޖިންސުން ގުޅުން ހިންގައިފި ނަމަ މަރުގެ ހުކުމް ކަނޑައެޅިފައިވާ ގޮތް އިންސާނާގެ ބުއްދިން ދެނެއެއް ނުގަނެވެއެވެ. ފޮޑިއެއް ޖެހުމުން ވުލޫ ގެއްލުމާއި ހުއްފުގައި ނުވަތަ (ބޫޓަށް އަރައިގެން ހުރެ ވުލޫ ކުރާއިރު – ހުއްފަކީ ބޫޓެވެ. ނުވަތަ ފައިތިލަ ނިވާ ކުރެވިފައިވާ ބޫޓުފާޑުގެ އެއްޗެވެ.) ބޫޓުގެ މަތީގައި ފެންފުހެން ޖެހޭ ސަބަބު އިންސާނާގެ ބުއްދިން ދެނެއެއް ނުގަނެވޭނެއެވެ.\nއިސްލާމްދީނުގައިވާ ހުކުމްތަކާއި އުސޫލުތަކަށް ތިމާގެ ބުއްދިން ވިސްނޭ އެއްޗެއް މިއަދުގެ މުސްލިމުން ފާޅުކުރަމުން ދަނީ އިސްލާމީ އުޞޫލާއި ސުލޫކު އޮންނަ ގޮތްނޭގޭހާލުއެވެ. އަހަރެމެންގެ ތެރެއިން ވާ ބައެއްމީހުންނަށް ހީވެފައި އޮންނަނީ އިސްލާމްދީން ވެސްވާންޖެހޭނީ އެމީހުން ޤަބޫލުކުރާ ޑިމޮކްރަސީ އެކޭ އެއްފަދައިން ގިނަމީހުން ޤަބޫލުކުރާގޮތްތަކެއް ގެ މައްޗަށް ނިންމިފައި ހުންނަ ކަންތައްތައްކަމުގައެވެ. މިފަދަ މީހުން ޤަބޫލު ކުރާ ގޮތުގައި އިސްލާމްދީނުގައި ހުރި ކަންތައްތަކަކީ ވަރަށް ތާކުންތާކު ނުޖެހޭ ކަންތައްތެކެވެ. މީގެ ތެރޭގައި ފިރިހެނުންނަށް4އަނބި ހުއްދަ ކުރުންފަދަ ކަންތައް ހިމެނެއެވެ.\nލޮޖިކްސް އިން ތެދުމަގު ހޯދަން އުޅޭކޮންމެ މީހަކު މަގުފުރެދިދެއެވެ. އޭނާގެ ބުއްދީ ގެ ނުކުޅެދޭކަން ތިމާ އަށް ވިސްނޭ ކޮންމެ މީހަކު ފޮތާއި ޢިލްމުވެރިންގެ ލަފާއާއި އިރުޝާދު ހޯދައެވެ.


ކޮވިޑް-19: ބަލިން ރައްކާތެރިވެ ތިބުމުގެ މުހިއްމުކަން\n“މޫދަށް ވެއްޓިގެނބެމުންދާ ތުއްތު ކުއްޖަކު އަޅުގަނޑަށް ފެނުނެވެ. އަޅުގަނޑު ވަގުތުން މޫދަށް ފުންމާލައި އެކުއްޖާ ސަލާމަތް ކުރީމެވެ. އަނެއްކާ ހަމަ އެވަގުތު ދެވަނަ ކުއްޖެއް އަދި ތިންވަން ކުއްޖެއް ގެނބޭތަން ފެނިއްޖެއެވެ. މިގޮތަށް އެއްކުއްޖަކަށް ފަހު އަނެއް ކުއްޖެއް ސަލާމަތް ކުރަމުންގޮސް ވަރުބަލިވެ ގޮތް ހުސްވިފަހުން މައްޗަށް ބަލައި ލެވުނު އިރު މިއެނގުނީ އިސްކޮޅުނުކާ ހިސާބަށް ކުދިން ވެއްޓޭ ގޮތަށް ހުރި ސްލައިޑަކުން ކުދިން އަރާ އިސްކޮޅު ނުކާހިސާބަށް ވެއްޓި ގެނބޭކަމެވެ.”\nމިދެންނެވުނު ވާހަކަ ކޮޅަކީ ބަލިވުމަށްފަހު ބޭސްފަރުވާ ކުރުމަށްވުރެ ބަލިން ރައްކާތެރިވާން އަޅާ ފިޔަވަޅު މުހިއްމުކަން ދައްކައިދޭން އާއްމު ޞިއްޙަތުގެ މާހިރުން ބޭނުން ކުރައްވާ މިސާލެކެވެ. ބަލިންރައްކާތެރިވުމަށްޓަކައި އެޅޭ ފިޔަވަޅު ތަކަކީބަލިޖެހުމަށްފަހު އެބައްޔަށް ބޭސްކުރުމަށްވުރެ އާއްމުންގެ ގިނަބަޔަކު ސަލާމަތްކުރެވި ކުޑަޚަރަދެއް ދާކަމެކެވެ. އަދި ބައްޔެއް ޖެހުމަށްފަހު ރަނގަޅުވުމުންވެސް ދެންވެދާނެ އުނދަގޫ ތަކަކުން ސަލާމަތް ކޮށްދޭނެ ކަމެކެވެ.\nއަޅުގަނޑުގެ މިލިޔުންކޮޅުގެ އަމާޒަކީ ދުނިޔޭގައި މިހާރު ފެތުރެމުން މިދާ ކޮވިޑް 19 އިން ރައްކާތެރިވުމުގެ މުހިއްމު ކަމަށް އަލި އަޅުވާލުމެވެ. ސަބަބަކީ ކޮބައިތޯއެވެ. އާދެ! ބައެއް ބޭފުޅުން ވިދާޅުވަނީ ބިރު ނުގަންނާށެވެ. މިއީ ގިނަމީހުންނަށް ހަމަ އާދައިގެ ރޯގާއެކެވެ. މިބަލި ވުޖޫދު ވެގެން އައި އިރު ގިނަ ޤައުމު ތަކަށް ސިފަ ކުރެވުނީވެސް މިހެންނެވެ. ނަމަވެސް މިހާރުގެ ތަފާސް ހިސާބުތަކަށް ބަލާލައިފިނަމަ މީ އާދައި ރޯގާއެއްނޫންކަން އެނގެއެވެ. 07 އޭޕްރީލް 2020 ވީ އާދީއްތަ ދުވަހުގެ 14:50 އާ ހަމައަށް ދިޔައިރު ދުނިޔޭގެ 1،358،248 މީހުން ކޮވިޑް 19ގެ ބަލީގައި ޕޮސިޓިވް ވެފައިވެއެވެ. 7،5809 މީހުން ނިޔާވެފައިވެއެވެ. ތަފާސް ހިސާބުތަކަށް ބަލައިލައިފިނަމަ މާގިނަދުވަހެއްނުވެ މަރުގެ ޢަދަދު 100000 އަރާނެ ކަމަށް ލަފާކުރެވެއެވެ. ނިޔާވެފައިވާ މީހުންގެ ޢަދަދު މިހާވަރަށް އިތުރު ވެފައިވާއިރު މިއީ އާދައިގެ ރޯގާއެއް ގޮތަށް ފެންނަން ޖެހޭނެ އެއްވެސް ސަބަބެއް ނެތެވެ. މިގޮތަށް ކުރިން ވިސްނުނު އެއްސަބަބަކީ ބަލިޖެހޭ މީހުންގެ ތެރެއިން މަރުވީ ނުވަތަ “ކޭސް ފެޓާލިޓީ ރޭޓް” އަކީ ގާތްގަނޑަކަށް3އިންސައްތަ ކަމުގައި ވާތީއެވެ. ނަމަވެސް ވިސްނަންވީ މީ ކިހާ ފަސޭހައިން އެކަކު ގައިން އަނެކަކު ގަޔަށް އަރާ ބައްޔެއްތޯއާ އާބާދީގެ ކިތައް މީހުންނަށް މިބަލި ފެތުރިގެން ދޭތޯއެވެ.\nމިމޭރުމުން ވިސްނާލައިފިނަމަ އާބާދީގެ 50 ޕަސެންޓަށްވުރެ ގިނަ ބަޔަކަށް މިބަލި ޖެހުމުގެ ފުރުސަތު ބޮޑެވެ. އާބާދީގެ މިހާބޮޑު ބަޔަކަށް ބަލިޖެހިއްޖެއްޔާ ބަލިޖެހޭ މީހުންގެ އެއްމެ3އިންސައްތަ މީހުން މަރުވިޔަސް އެއީ ނަންބަރުން ގުނާނަމަ ވަރަށް ބޮޑު ޢަދަދެކެވެ. ސާރސް ނުވަތަ މާރސް ކޯވް ފަދަ ބަލިތަކުގެ “ކޭސް ފެޓާލިޓީ ރޭޓް” މަތިކަމުގައި ވިޔަސް އާބާދީގެ ތެރެއިން ބަލިޖެހޭ މީހުންގެ ޢަދަދު މަދެވެ. ކޮވިޑް 19 ގައި އާބާދީގެ ތެރެއިން ބަލިޖެހޭ މީހުންގެ ޢަދަދު މާބޮޑަށްވެސް ގިނައެވެ.\nއަޅުގަނޑު މިހެން މިގޮތަށް ދެންނެވިޔަސް މިކަމުގެ ސީރިޔަސްކަން އިޙްސާސް ކުރައްވަން ދަތިފުޅު ވެދާނެއެވެ. ވަރަށް ސާފު އިބާރާތުން ދަންނަވާ ނަމަ އަޅުގަނޑުގެ މުޅި ޙަޔާތުގަވެސް މިފަދަ ކަމެއް އަދި ނުދެކެމެވެ. ފެންނަނީ ދުނިޔޭގެ އެއްމެ މުއްސަނދި ޤައުމުތައްވެސް ގޮތް ހުސްވެފައިވާ ތަނެވެ.ގޮތް ހުސްވާން ޖެހުން ސަބަބަކީ ކޮބައިތޯއެވެ. އާދެ! ތިހުރިހާ ބޭފުޅުންވެސް ވާނީ”ފްލެޓްނިންގް ދަ ކާރވް” މިއިބާރާތް އަޑުއައްސަވާފައެވެ. ނުވަތަ ވާނީ ތިރީގައިވާ ގްރާފް ފެނިވަޑައިގެންފައެވެ!\nމީ ގްރާފްގައިވާއެންމެ މުހިންމު އެއްބަޔަކީ ތިކި ޖަހައިގެން ކުރަހާލާފައިވާ ރޮނގެވެ.އެރޮނގުން ހާމަކޮށްދެނީ ޤައުމެއްގައި ބަލިވެގެން ބޭސްފަރުވާ ކުރެވޭނެވަސީލަތްތައް އެންމެ ގިނައިން ބޭނުން ކުރެވެން ހުރި ޢަދަދެވެ.މިވަސީލަތްތަކަކީ ބަލިވެ ހާލު ބޮޑުވުމުން ލާނޭ އައި.ސީ.ޔޫ އެނދު ތަކެވެ. ވެންޓިލޭޓަރ ހުރި ޢަދަދެވެ. ޑޮކްޓަރުންނާއި ނަރުހުން ތިބި ޢަދަދެވެ. އެޤައުމެއްގައި މިވަސީލަތްތައްހުރި މިންވަރަށް ވުރެ ކޮވިޑް19ގައިބަލިވާ މީހުންގެ ޢަދަދު ކުއްލިއަކަށް އިތުރު ވެއްޖެނަމަ އެއްވެސް ޞިއްޙީ ވުޒާރާއަކަށް ކުރެވޭނެ މާބޮޑު ކަމެއް ނޯވެއެވެ. މިބައްޔަކީ މިގޮތަށް ފެތުރިގެން ދާ ބައްޔެކެވެ. ބަލިޖެހޭ ފުރަތަމަ މީހާގެ ފަރާތުން 60 އަކަށް މީހުނަށް މި ބަލިޖެހެއެވެ. އެ 60 މީހުން ކޮންމެ މީހަކު 60މީހުންނާ ގާތް ވެވިއްޖެނަމަ މިނަންބަރު 3600އަށް އަރައެވެ. އަދި ހަމަ ކުޑަ ދުވަސް ކޮޅެއްގެ ތެރޭގައި މިނަންބަރު ވަރަށް އިތުރު ވެގެން ދެއެވެ. މީގެތެރޭން ސީރިއަސް ހާލަތައް ތިން އިސްސައްތަ މީހުން ދިޔަކަމުގައި ވިޔަސްވެސް ހޮސްޕިޓަލަށް ބޭނުންވާނެ އެނދުތަކަށް ނުވަތަ ބައްޔަށް ފަރުވާ ކުރައްވާނެ ޑޮކްޓަރުންނަށްވިސްނާލިޔަސް އެއީ ދުނިޔޭގެ މުއްސަނދި ޤައުމުތަކަށްވެސް ކުޑަހިނދު ކޮޅެއްގެ ތެރޭގައި ހޯދައި ތައްޔާރު ކުރެވޭނެ ވަސީލަތްތަކެއްނޫނެވެ. އެމެރިކާ އާއި އިޓަލީ ފަދަ ޤައުމުތަކަށް ވެގެން ދިޔަގޮތަކީ މީއެވެ. އެހެންކަމުން އަޅުގަނޑުމެން ދިވެހިން އަޅުގަޑުމެންގެ ހާލަތަކީ ކޮބައިތޯ ވިސްނާ ފިކުރު ކޮށް “ކާރވް ފްލެޓްން” ކުރަން ވިސްނަން ޖެހެއެވެ. އެއީ ކިހިނެއްތޯއެވެ. ޖަވާބަކީ ކޮވިޑްގެބަލި ރާއްޖޭގައި ފެތުރުނަ ނުދިނުމެވެ. ނުވަތަ ބަލިޖެހިފައިވާ މީހުން އަޅުގަނޑުމެންގެ “ހެލްތު ސިސްޓަމްގެ ކެޕޭސިޓީ” ހުރިވަރަށްވުރެ އިތުރު ނުވޭތޯ ހިފަހައްޓަން ކޮންމެ ފަރުދަކުވެސް ހިއްވަރުލާ މަސައްކަތް ކުރުމެވެ. އެއީ ކިހިނެއް ކަންތައްކޮށްގެންތޯއެވެ. އެގޮތަކީ ރާއްޖޭގެ ހެލްތް ޕްރޮޓެކްޝަން އެޖެންސީ(އެޗް.ޕީ.އޭ) އިރުޝާދު ދެއްވާ ގޮތަށް ކަންތައް ކުރުމެވެ. ތިމާގެ އަތުން ޖަރާސީމު ނުފެތުރޭވަރަށް އަތްދޮވެ އަތް ސާފުކޮށް އަބަދުވެސް ބެހެއްޓުމެވެ. ގިނަމީހިން އެއްވެ ނޫޅުމެވެ. ފިހާރަޔަކަށް ނުވަތަ ބޭންކެއް ފަދަތަނަކަށް ދިޔަޔަސް ޖަރާސީމު ނުފޯރާހާ ދުރުމިނުގައި (6 ފޫޓު ދުރުމިނުގައި) ތިމުބުމަށް މަސައްކަތް ކުރުމެވެ. ބަލީގެ އެއްވެސް ޢަލާމާތެއް ފެނިއްޖެނަމަ އަމިއްލައަށް އެކަހެރިވެ ވަގުތުން 1676 އަށް ގުޅުމެވެ. އަދިވެސް މީގެ އިތުރުން އެޗް. ޕީ. އޭ އިން ދެއްވާ އިރުޝާދުތަކަށް ބޯލެނބުމެވެ. މިގޮތަށް ކަންތައް ކުރުމުންއިރާދަކުރެއްވިއްޔާ “ކާރވް ފްލެޓްން” ކުރެވޭނެއެވެ. ނުވަތަ އެއްވަގުތެއްގައި ބަލި ތަޙައްމަލު ކުރަމުންދާ މީހުން ގެ ޢަދަދު މަދުކުރެވި މިބަލި، ގިނަމީހުންނަށް ފެތުރުނަ ނުދީ ހިފެހެއްޓޭނެއެވެ. އަދި ޞިއްޙީ ވުޒާރާތަކުން ބައްޔަށް ފަރުވާ ކުރުމަށް ތައްޔާރުވެލެއްވުމަށްޓަކައި ވަގުތު ދެވޭނެއެވެ. ވަކި ވަކި ރަށްތަކެއްގެ ގޮތުގައި މިޖަޒީރާ ރާއްޖެ މާތް ﷲ ލެއްވިކަމީމިބަލިން ރައްކާތެރި ވުމުގައި އަޅުގަނޑުމެންނަށް އޮތް ވަރަށް ބޮޑު ނިޢުމަތެކެވެ. އެއީ އެއްރަށުގައި އުޅޭމީހުންގެ ގައިން އަނެއް ރަށުގައި އުޅޭ މީހުންގެ ގަޔަށް އެބަލި އެރުމުގެ ފުރުސަތު ކުޑަވާނެތީއެވެ. އަދި މިއާއެކު މިހާތަނަށް އެޅިފައިވާ ފިޔަވަޅު ތަކުން އާއްމުންގެ ތެރެއަށް މިބަލި ފެތުރުނަ ނުދީ ވަކިވަރަކަށްވަނީ ހިފެހެއްޓިފައެވެ. މީގެއިތުރުންއަޅުގަނޑުމެން އަދާކުރަންޖެހޭފަރުދީ ޒިންމާ އަދާކުރުމުން އިރާދަ ކުރެއްވިއްޔާ އަޅުގަނޑުމެންގެ މިޤައުމު މިބަލީގެ ބިރުވެރިކަމުން މަތް ﷲ ސަލާމަތްކުރައްވާނެއެވެ.\nއަޅުގަނޑު މިލިޔުން ނިންމާލުމުގެ ކުރިން ތިޔަބޭފުޅުން ބަލިން ރައްކާތެރި ވުމަށްޓަކައި އެއްބާރުލުންދެއްވަމުންދާތީ ޝުކުރުއަދާ ކުރަމެވެ. އަދި މިބަލިން ޤައުމު ރައްކާތެރި ކުރުމަށްޓަކައި އެޗް.ޕީ.އޭ އާއި އެކީއެމް.އެން.ޔޫގެ ސްޓާފުންނާއި ލޮބުވެތި ދަރިވަރުން ސާމްޕަލް ނެގުމުގަޔާއި، ކޮންޓެކްޓް ޓްރޭސިންގްގަޔާއި، ތަފާސް ހިސާބުތައް ބެލެހެއްޓުންފަދަ ކަންކަމުގައި ކުރައްވާ މިންނެއް މަސައްކަތް ފާހަގަކޮށް ވަރަށް ހޫނު ތަރްޙީބެއްދެމެވެ.\nވާރލްޑޮމީޓަރ.(7އޭޕްރިލް 2020). ކޮވިޑް 19: ކޮރޯނާ ވައިރަސް ޕެންޑަމިކް.ނަގާފައިވަނީinfo/coronavirus/?\nދުނިޔޭގެ ޞިއްޙަތާ ބެހޭ ޖަމިއްޔާ.(7އޭޕްރިލް 2020).ކޮރޯނވައިރަސް ޑިސީސް (ކޮވިޑް- 19 )ޕެންޑަމިކް. ނަގާފައިވަނީ https://www.who.int/emergencies/diseases/novel-coronavirus-2019\nDhanaal Check list Term 2, 2021 (Continuing Students)\nWorld Culinary Awards – Vote for MNU\nAnnouncement for Majudhudheen Dhanaal -2021 Term 2\nGaumu binaa kurumah dhey khaassa Scholarship


Ithaafushin Mi Mahu Service Charge Gothuga Konme Muvahzafakah Bai Lakka Rufiya - Vaguthu\nވަލްޑޯފް އެސްޓޯރިއާ މޯލްޑިވްސް އިތާފުށި ރިސޯޓުން މި މަހު ސާވިސް ޗާޖުގެ ގޮތުގައި ކޮންމެ މުވައްޒަފަކަށް ބައިލައްކަ އަށް ވުރެ ގިނަ ރުފިޔާ ދީފިއެވެ.\nރާއްޖޭގެ އެންމެ އަގުބޮޑު ރިސޯޓުތަކުގެ ތެރޭގައި ހިމެނޭ އިތާފުށިން މިމަހުގެ ސާވިސް ޗާޖުގެ ގޮތުގައި ދީފައިވަނީ 3،340 ޑޮލަރު (51،502 ރުފިޔާ)އެވެ. އިތާފުށި ހުޅުވީއްސުރެ، އެ ރިސޯޓަކީ އަބަދުވެސް އެންމެ ބޮޑު އަދަދެއް ސާވިސް ޗާޖްގެ ގޮތުގައި މުވައްޒަފުންނަށް ދޭ އެއް ރިސޯޓެވެ.\nމާލެ އިން ފުރައިގެން 40 މިނެޓްގެ ލޯންޗް ދަތުރެއް ކޮށްފައި ދެވޭ ހިސާބުގައި އޮންނަ ރިސޯޓަކީ ލަގްޒަރީ ކޯޓަރިތައް ހިމެނޭ ރިސޯޓެކެވެ. މިރިސޯޓްގެ އެންމެ ހާއްސަ އަނެއް ކަމަކީ 10 ވައްތަރެއްގެ ތަފާތު ރެސްޓޯރަންޓްތަކުން ކެއުމުގެ ފުރުސަތު ފަތުރުވެރިންނަށް ލިބިގެން ދާނެތީއެވެ. އިތާފުށިން ދާދި ފަހުން ވަނީ ޕްރައިވެޓް އައިލެންޑެއް ވެސް ހުޅުވައިފައެވެ. ޕްރައިވެޓް އައިލެންޑުގައި ރެއަކަށް 80،000 ޑޮލަރު (1.2 މިލިއަން ރުފިޔާ) ހަރަދުކުރަން ޖެހެއެވެ. މިއީ ރާއްޖޭގެ އެހެން ރިސޯޓުތަކާ ތަފާތު މާހައުލެއް ކަން ގިނަ ބަޔަކު ދަނީ ފާހަގަ ކުރަމުންނެވެ.\nހިލްޓަން އޭޝިއާ ޕެސިފިކް އިން ހިންގަން ފެށީ މީގެ ދޮޅު އަހަރެއްހާ ދުވަސް ކުރިންނެވެ.\nއިތާފުށީގެ އިތުރުން މި މަހު ދެ ވަނަ އަށް އެންމެ ގިނައިން ސާވިސް ޗާޖް މުވައްޒަފުންނަށް ދިނީ ވަން އެންޑް އޮންލީ ރީތިރަށް ރިސޯޓުންނެވެ. އެ ރިސޯޓުން ސާވިސް ޗާޖުގެ ގޮތުގައި މުވައްޒަފުންނަށް މިމަހު 3،007 ޑޮލަރު (46،367 ރުފިޔާ) ދީފައިވެއެވެ. ސާވިސް ޗާޖް ލިސްޓްގެ ތިން ވަނައިގައި އޮތް އަނަންތަރާ ކިހަވައް މޯލްޑިވްސް އިން ސާވިސް ޗާޖުގެ ގޮތުގައި ކޮންމެ މުވައްޒަފަކަށް ދީފައިވަނީ 2،097 ޑޮލަރު (32،335 ރުފިޔާ) އެވެ.\nކޮންމެ އަހަރެއްގެ މި ދުވަސްކޮޅަކީ ރިސޯޓުތަކަށް ޗުއްޓީ ހޭދަ ކުރަން އަންނަ ފަތުރުވެރިންގެ އަދަދު އިތުރުވާ ދުވަސްކޮޅެކެވެ.\nސާވިސް ޗާޖްގެ ގޮތުގައި މުވައްޒަފުންނަށް ބޮޑު އަދަދެއް ދޭ ރިސޯޓުތަކުގެ ތެރޭގައި އިތާފުއްޓާއި ވަން އެންޑް އޮންލީ ރީތި ރަށާއި އަނަންތަރާ ކިހަވައް މޯލްޑިވްސް އާއި ވެލާ ޕްރައިވެޓް އައިލެންޑާއި ރަންދެލި ރިސޯޓާއި ފޯސީޒަނާއި ވޮއްމުލި ފަދަ ރިސޯޓުތައް ހިމެނެއެވެ.\nކޮވިޑް-19 އާ ގުޅިގެން ބަންދު ކުރި ރާއްޖޭގެ ބޯޑަރުތައް އަލުން ހުޅުވާލި ފަހުން، ރާއްޖެ އަށް ޒިޔާރަތް ކުރާ ފަތުރުވެރިންގެ އަދަދު ވަނީ އިތުރުވާން ފަށައިފައެވެ. އެގޮތުން ބޯޑަރު ހުޅުވާލި ފަހުން އެއް ލައްކަ އަށް ވުރެ ގިނަ ފަތުރުވެރިން ރާއްޖެ އައިސްފައިވެއެވެ. އަދި މިއަހަރުގެ މިހާތަނަށް ބައިލައްކަ އަށް ވުރެ ގިނަ ފަތުރުވެރިން ވަނީ ރާއްޖެ ޒިޔާރަތްކޮށްފައެވެ.\nޓޫރިޒަމް ގޯލްޑަންް ޖުބްލީ ސްޓިއަރިން ކޮމިޓީ އެކުލަވާލައިފި\nޖެނުއަރީ 22, 2021 12:22\nތީގެން ބޮޑު އަދަދެއް ދާނީ ރާއޖެއން ބޭރަށް...ދިވެހިން ވ މަދު\nޖެނުއަރީ 22, 2021 14:16\nތިޔަތަ ދިވެހިނަށް ވުރެ ގިނަވަނި ބެރުމިހުން ބޮޑުބައި ބެރަށް ދެން ؟؟؟؟\nޖެނުއަރީ 22, 2021 14:50\nކޮބާތަ ގައުމުދެކެ ލޯބިވާ ދިވެހިން ހިނގާ ރިސޯޓް ތަކުން މި ލިބެނީ ކޯންޗެއްބާ\nޖެނުއަރީ 22, 2021 17:48\nދިވެހިންނަށް ވުރެ ގިނައީ އިންޑިޔާ މުވައްޒަފުން. ސަބަބެއް ނެތި އެންނޫން. މުޅި ރާއްޖޭގެ އިގްތިސާދު ޓުއަރިޒަމަށް ބިނާވެފަ އޮންނައިރުވެސް ސަރުކާރުން ކުރަންޖެހޭ މިންވަރާ ގާތައްވެސް ދިވެހިން ތަމްރީންއެއްނުކުރޭ. ދިވެހިން ކުރިއަރަނީ ގިނައިން މަސައްކަތުގެ ތެރެއިން. އެކަމު އަސްލު ކަމުގެ ފުރިހަމަ އިލްމު ލިބިގެން ކުރަާ ދިވެހިން މަދު. ދެރަ ދޯ.\nޖެނުއަރީ 22, 2021 19:09\nތިޔަކަމުން ދިވެހިންނަށް ލިބެނީ ނިކަމެތިކަމާ ހިތްދަތިކަން. ތިޔަހުރިހާ ފައިސާއެއް ބިދޭސީންނަށް. ދިވެހިންނަށްއޮތީ މާޔޫސްކަން.\nޖެނުއަރީ 22, 2021 19:16\nދިވެހި މެނޭޖްމަންޓެއްވިއްޔާ ލިބޭނީ 50- 150 ޑޮލަރާ ދެމެދުގެ މިންވަރަކަށް. އެތަންތަނަށް ފަތުރުވެރިން ނާންނަނީބާ؟\nޖެނުއަރީ 30, 2021 16:33\nކޮންރަޑް މޯލްޑިވްސް އިން 31 ދުވަހު މަސައްކައް ކުރުވާފަ 11 ދުވަހުގެ ސާވިސްޗާޖް ދިނީމަ ތިބީ ވަރަށް އުފަލުން


Russia ge 60 diplomatun America in fonuvaalanee | Mihaaru\nކުރީގެ ޖާސޫސީ އެޖެންޓަށް ވިހަ ދިން މައްސަލާގައި ޑިޕްލޮމެޓިކް ފިޔަވަޅުތައް އަޅާނެކަން ރަޝިޔާ އަށް އެނގޭ. --ފޮޓޯ:އޭއެފްޕީ\nރަޝިޔާގެ 60 ޑިޕްލޮމެޓުން އެމެރިކާ އިން ފޮނުވާލަނީ\n26 މާޗް 2018 - 18:282comments\nވޮޝިންޓަން (މާޗް 26) - ރަޝިޔާގެ 60 ޑިޕްލޮމެޓުން އެމެރިކާ އިން ބޭރު ކުރުމަށް ރައީސް ޑޮނަލްޑް ޓްރަމްޕް އަންގަވައިފި އެވެ.\nރަޝިޔާގެ ގިނަ އަދަދެއްގެ ޑިޕްލޮމެޓުން އެމެރިކާ އިން ފޮނުވާލަނީ ކުރީގެ ޖާސޫސީ އެޖެންޓަކަށް އިނގިރޭސި ވިލާތުގައި ވިހައެއް ދިން މައްސަލައާ ގުޅިގެންނެވެ. އިނގިރޭސި ސަރުކާރުން ބުނެފައި ވަނީ އެކަން ކޮށްފައި ވަނީ ރަޝިޔާ އިން ކަމަށެވެ.\nއެމެރިކާގެ ސިއެޓްލަގައި ހުންނަ ރަޝިޔާގެ ކޮންސިއުލޭޓް ބަންދު ކުރަން އަންގާފައިވާ ކަމަށް ވެސް ރޮއިޓާސް އިން ބުނެ އެވެ. އެމެރިކާގައި ހުންނަ ރަޝިޔާގެ އެމްބަސީގައި 48 ޑިޕްލޮމެޓުން މަސައްކަތް ކުރާ ކަމަށްވެ އެވެ. ބާކީ ތިބި ޑިޕްލޮމެޓުން މަސައްކަތް ކުރަނީ ނިއު ޔޯކުގައި ހުންނަ އދ. އޮފީހުގަ އެވެ.\nޖަރުމަނާއި ފްރާންސް އިން ވެސް ވަނީ ކޮންމެ ގައުމަކުން ވެސް ރަޝިޔާގެ ހަތަރު ޑިޕްލޮމެޓުން ފޮނުވާލާނެ ކަމަށް ބުނެފަ އެވެ. ޔޫރަޕުގެ އެހެން ބައެއް ގައުމުތަކުން ވެސް ދަނީ އެ ގޮތަށް ކަންތައް ކުރަމުންނެވެ. އިނގިރޭސި ވިލާތުން ވަނީ ރަޝިޔާގެ 23 ޑިޕްލޮމެޓުން ފޮނުވާލައިފަ އެވެ.\nރަޝިޔާގެ ކުރީގެ ޖާސޫސް އާއި އޭނާގެ އަންހެން ދަރިފުޅަށް ވިހަ ދިނުމުގެ ފަހަތުގައި ވަނީ ރަޝިޔާ ކަމަށް ޔޫރަޕުގެ ވަރަށް ގިނަ ލީޑަރުން މިދިޔަ ހަފުތާގައި ވަނީ އެއްބަސްވެފަ އެވެ. އެކަމަކު އެކަމުގައި އެއްވެސް ރޯލެއް ނުވާނެ ކަމަށް ރަޝިޔާ އިން ބުނެ އެވެ.\nއިތުރު ލިޔުންތައް ރަޝިއާ ޑިޕްލޮމެޓުން އެމެރިކާ